
J Vaipo meno lobynas, Vilnius gali lenktyniauti su gražiausiais Euro* 
pos miestais. Kita vertus, jame pilniau ir ryškiau, negu bet kuriame kitame 
Lietuvos mieste, atsispindėjo mūsų istorinė praeitis. Vilnius—tai gyvas, 
skaistus tautos atminimas apie nužygiuotą amžių kelią — tai mūsų autobio- 
grafija, išdėstyta meno paminklų kalba. 

Bet toji meno paminklų byla yra visiškai ypatinga ir savita. Supinta iš 
spalvų ir linijų, šešėlių ir šviesos, iš erdvėje gyvenančių plastinių vaizdų, ji 
aplenkia protą, kreipdamasi tiesiog į mūsų jausmus. Norint ją suprasti, 
neužtenka apsišarvuoti žiniomis iš sostinės ir krašto istorijos, — reikia 
išmokti regėti pačius paminklus. Senojo Vilniaus bažnyčios maž kuo pasi- 
darys mums artimesnės ir suprantamesnės, jeigu tik tiek sužinosime, kuriais 
metais, kieno valia ir kokiomis aplinkybėmis jos buvo statytos. Meno kū- 
ryboje turinys neatskiriamai susyja su forma, o siela pilnutinai pavirsta 
kūnu; todėl, jeigu norime suvokti kūrybinę Vilniaus sielą, kuri gimsta iš 
paskirų jo paminklų sielų samplaikos, turime visų pirma išmokti sąmonin¬ 
gai regėti jos kūną, jos išorinį apvalkalą, turime įsiklausyti į harmoniją plas¬ 
tinių vaizdų, kuriais ji byloja į mūsų širdis. 

Vilniaus meno turtų albumas tinkamai parinktomis fotografijomis daug 
geriau padės pasiekti šitą tikslą, negu aibė raštų apie Vilniaus istoriją. 
Žinoma, jis neatstos betarpiško susipažinimo su pačiais paminklais, bet vis 
dėlto jis galės patarnauti kaipo įvadas, o paskui — kaipo priemonė prisi¬ 
minti ir palyginti regėtus vaizdus. 

Aišku, mūsų rinkinyje galėjo tilpti vos menkutė milžiniško Vilniaus meno 
lobyno dalelė, — jo neišsemsi nė tūkstančiais fotografijų. Kiek begyventum 
šitame mieste, jis niekuomet nesiliaus stebinęs vis naujais grožio paveikslais, 
nuolat iškylančiais prieš mūsų akis beklaidžiojant po nesuskaitomas gatve¬ 
les ir plačias apylinkes. Mes čia pasitenkinsime palyginti nedideliu, maž¬ 
daug chronologiškai išdėstytu paminklų skaičium, kuris aplamais bruožais 

atvaizduos Vilniaus meno raidą per keturis šimtmečius. Gi šiame įvade mes 
pasistengsime trumpai apibūdinti, kaip buvo kuriama jų meninė forma, kas 
joje yra esminga ir kaip per tuos keturis šimtmečius Vilniuje augo, brendo 
ir kaitaliojosi didieji istoriniai stiliai. 

Gal būt, tai padės skaitytojams savarankiškai pažvelgti į Vilniaus meną; 
gal ne vieną šis mūsų darbas paskatins prie džiaugsmingo kūrybinio užda¬ 
vinio — įdėmiai įsigilinti į to meno formą, kaip kad gilinamės į mylimo vei¬ 
do bruožus, kuriuose atsiskleidžia jo siela. 



MIESTAS IR GAMTA 


^^/ilniaus meno tartai nėra saugojami kokiuose muziejuose ar privktiv 
nėse kolekcijose* Tai nekilnojamas, architektūrinis lobis; netgi ne pavieniai 
gražūs pastatai, išmėtyti kuokštais šen bei ten, o jų visuma — kitais žo- 
džiais tariant, visas miestas, visa jo architektūrinė sąranga, — yra svar¬ 
biausias Vilniaus meno kūrinys. 

Architektūra — tai, gal būt, pats sunkiausias suprasti menas. Nerasi joje 
nei lengvai prieinamų vaizduotei siužetų, nei pažįstamų, gamtą primenan¬ 
čių vaizdų, kaip kad yra poezijoje arba tapyboje. Ji yra abstraktiškiausias, 
bedaiktiškiausias menas — gryna forma. Ir betgi tuo pačiu metu ji yra ir 
konkrečiausias menas, glaudžiausiai susijęs su gyvenimu. Ne vien todėl, 
kad jos kūriniai — namai, rūmai ir bažnyčios — buvo statomi praktiniams 
gyvenimo reikalams tenkinti, bet kad ji yra betarpiškiausia paties gyvenimo 
formuotoja. Juk gyvenimas neįmanomas be trimatės erdvės; taip tatai ar¬ 
chitektūra, erdvės formų menas, savo kūriniais, kurių viduje bei aplinkoje 
vyksta kasdieninis žmogaus gyvenimas, smelkte persmelkia erdvinę žmo¬ 
gaus buitį, — tampa viena didžiųjų tos buities realybių. Žmogus — architek¬ 
tas menininkas — savo pastatu suformavo trimatę erdvę. O paskui prasideda 
atvirkščias veiksmas: jo kūrinys — harmoningai įpavidalinta erdvė — pra¬ 
deda daryti įtaką gyvenimui, suteikdamas jam ritmą, monumentalų, šven¬ 
tišką mastą, iškilnią nuotaiką. Panašiai kalba Ignas Šeinius viename savo 
straipsnyje apie Vilniaus stilių ir dvasią: „Jei ir kiekvienas žmogus turi 
savyje dievišką pradą, ta dovana gražiam aplinkos inde gražiau išryškėja”. 
Lietuvių tauta, grįždama į savo senąją sostinę, neapsisiaučia jos architektū¬ 
riniu grožiu, tarytum kokiu puošniu rūbu, bet pati toji puiki architektūrinė 
aplinka nuo šiol veiksmingai įsiterpia į tautos gyvenimą kaipo naujas dva¬ 
sinės energijos šaltinis. 

Taigi architektūra savaip — valdingai, neatremiamai —formuoja tautos 
gyvenimo pavidalą. Bet ar kiekviena architektūra turi šitą kuone magišką 

galią? Pav., tie sausi mašinos ar kareivinės tipo pastatai, kurių dygte pridygo 
mūsų miestuose per praėjusi dvidešimtmetį? Arba tie tariamai monumentą- 
tališki, neskoningai išdabinti rūmai, kuriuos taip buvo pamėgusi XIX 
šimtmečio antroji pusė? Ne, šitą valdžią turi tiktai praeitųjų amžių pastatai) 
kada tebegyveno didieji architektūriniai stiliai, kurie organiškai išaugdavo 
iš kultūrinės visuomenės kūrybinių potencijų, nenusižemindami iki vergiš¬ 
ko praeities kopijavimo. 

Ir štai prie ypatingos laimės, kuri mums teko atgaunant Vilnių, prisideda 
toji aplinkybė, kad mūsų sostinė kaip tiktai yra išaugusi bei susiformavusi 
kūrybingomis didžiųjų pasaulinių stilių gadynėmis. Vilnius yra tarytum 
atvira knyga, gyvais vaizdais atskleidžianti Europos stilių istoriją — nuo 
gotikos iki empiro. Vilnius — tikras lobis visiems, kas yra pasinešęs studi¬ 
juoti meno istoriją ne iš vadovėlių, o iš pačių meno šedevrų; jis gali tapti 
neišsemiamu estetinio jaunosios kartos auklėjimo šaltiniu. Šio lobio nepa¬ 
jėgė sunaikinti nei priešų antpuoliai, nei nesuskaitomi gaisrai, nei ilgas 
svetimšalių valdymo laikotarpis, kada negailestingai buvo griaunami ar 
gadinami mūsų gotikos, baroko ir ypač renesanso paminklai. 

Tyrinėdami Vilniaus meną, vaizdžiai įsitikiname, jog architektūros istori¬ 
joje stiliai nežingsniuoja vienas paskui kitą žąsele, griežtai atsiskirdami 
būdingaisiais savo bruožais. Organiškai išaugdami vienas iš kito, stiliai 
susikryžiuoja ir susipina tarpusavy taip, jog kiekvienoje gadynėje lygia 
greta regime po du ar daugiau stilių, žinoma, skirtingame amžiaus ir bran¬ 
dos tarpsnyje. Be to, Vilniuje iš viso beveik nėra mokykliškai atsietų gryno, 
„priemaišomis neatskiesto” stiliaus pavyzdžių: XVII—XVIII amžiaus 
barokas, o paskui klasicizmas ne kartą perdirbinėjo ankstybesnių gadynių 
architektūrą, prikergdami, pav., fasadus arba išplėtodami vidaus dekoraci¬ 
jas (altorius, freskas, ornamentiką). 

Barokas XVII—XVIII amžiuje taip stipriai įleido šaknis į daugumą ar¬ 
chitektūrinių Vilniaus paminklų, palikdamas, be to, nemažą skaičių ir visai 
savarankiškų pastatų, kad pats Vilnius jau iš seno yra įprasta vadinti „ba¬ 
roko miestu”. Tačiau į tokias nuvalkiotas charakteristikas reikia žiūrėti 
labai atsargiai. Pav., nereikia manyti, kad baroko stilius, — susiformavęs 
Italijoje XVI—XVII amžiuje, paskui pavirtęs savotiškai architektūrine 
mada ir universaliniu pavyzdžiu visos Europos architektams, — buvo at¬ 
vežtas į Vilnių ir kad čia pagal šitą užsieninį pavyzdį per du šimtmečiu 
buvo statomi visi pastatai. Visų pirma, baroko stilius neliko visą laiką vie¬ 
nodas (pav., XVII amžiaus ir XVIII amžiaus vidury); taipgi jis 
nebuvo vienodas įvairiuose kraštuose, — prancūzų, flamandų ar vokiečių 
barokas labai skiriasi vienas nuo kito ir savo charakteriu yra gerokai nutolę 
nuo itališkojo pavyzdžio. Lygia dalia ir Lietuvos, o ypač Vilniaus barokas 
turi visai savaimingą fizionomiją. Todėl galima teigti ne tiktai, kad Vil- 

nius — baroko miestas, bet ir atvirkščiai, — kad esama ypataus, tik tam 
miestui būdingo vilniškio baroko. Iš baroko, kaipo visoje Europoje pri- 
gijusio stiliaus, Vilnius pasiėmė ir pritaikė sau tiktai tas savybes, kurios 
buvo jam priimtinos; jas asimiliuodamas, Vilnius sukūrė savą barokinį 
stilių. 

Kokie pamatiniai bruožai yra charakteringi visos Europos barokui? Pirma, 
tas stilius mėgsta naudotis didelėmis, puošniomis, kartais net sunkiai su- 
rioglintomis masėmis. Antra, tai yra itin tapybiškas stilius: jo formos neturi 
griežtai geometriško plastinio raiškumo, kuriuo pasižymi, pav., romanų 
stilius arba italų renesansas; kupinos šviesos šešėlių žaismo, jos siekia tapy¬ 
biškos architektūrinio viseto dermės, — panašiai, kaip spalvų bei šešėliiį 
masės Rembrandto ir Rubenso paveiksluose, kur taip pat nematome rū¬ 
pestingai išbraižytų detalių. Trečia, barokas yra milžiniškų erdvės mastų 
stilius: nesitenkindamas paskirais pastatais, jis veržiasi planuoti ištisus 
miestus, gatves, aikštes, krantines ir sodus, užgriebdamas net landšaftus su 
alkais, kalvomis ir upių slėniais. Tiesdamas ilgas alėjas, skaidydamas gru¬ 
pėmis medžius, pakilesnėse vietose, dažnai kelių kilometrų atste, statydamas 
monumentališkus pastatus, šitas stilius kuria naujas panoramas ir formuoja 
milžiniškas perspektyvas. Ketvirta, barokas, — priešingai negu prancūziš¬ 
koji, griežtai racionalistiškai, konstruktyviškai mąstanti ir kurianti gotika 
arba itališkasis harmoningos lygsvaros siekiąs renesansas, — yra patetiškas 
stilius, kupinas religinio jausmo, ekstatiško tikėjimo stebuklu; ne veltui jo 
įkvėpėjais yra laikomi šv. Ignoto Lojolos mokiniai, jėzuitų vienuoliai, kurie 
pradėjo šventąjį karą prieš protestantų ereziją ir atstatė katalikų tikėjimo 
galybę. 

Ne visos šitos baroko savybės tiko Vilniui, ne visos buvo jo pasisavintos. 
Pav., senajame Vilniuje, be keleto išimčių, niekur nerasi patetiško sunkių, 
svoringų architektūrinių masių susispietimo. Paprastai jos palengvintos, 
sušvelnintos ir neslegia mūsų vaizduotės svoriu ir kiekybe, tarytum ištirp- 
damos aplinkinėje atmosferoje. 

Taip pat Vilniui yra svetimi platūs urbanistiniai baroko užsimojimai, kurie 
priverstinai prikergia miestui ir gamtai dirbtinius mastus, planus bei per¬ 
spektyvas. Atvirkščiai, tai yra greičiau netaisyklingas miestas; paviršutiniš¬ 
kai žiūrint, netgi atrodo, kad jame pilna chaotiško atsitiktinumo: kreivos 
raizgytos gatvelės; nesuskaitomi priegatviai ir skersgatviai; tarytum ne¬ 
tvarkingi gamtos intarpai į miesto architektūrą. 

Užtat Vilniuje plačiai panaudotos ir išplėstos tapybiškai puošnios, aikštin¬ 
gai vingrios baroko formos, jo mistiškai maldinga nuotaika, o ypač kartais 
tiesiog subtilus aplinkinės gamtos grožio supratimas. Šioje kuone sąmonin¬ 
goje atrankoje galingai pasireiškė prigimtoji mūsų sostinės dvasia, jos 
individualinė siela, daug senesnė, negu pats barokas; jos vienatijas, nepa- 

kartojamas, tarytum asmeniškas kūrybinis charakteris, kuriuo yra kiaurai 
persunktas visas miesto gymis, visi jo vingiai ir detalės, visi — net patys 
seniausieji — mums išlikę architektūriniai jo paminklai. 

Pamėginsime išryškinti tas pirmines Vilniaus individualinės sielos savybes 
ir, prieš pradėdami nagrinėti paskirus paminklus, tarsime keletą žodžių 
apie Vilniaus tapybišką charakterį, apie jo dvasinį turinį ir apie jo sąryšį 
su aplinkiniu peizažu. 

,,Tapybiškojo Vilniaus ,, temai galima būtų paskirti ištisą knygą. Ir iš viso 
pirmas dalykas, kuris nustebina Vilniaus lankytoją, yra įspūdis, kad tai 
miestas, kupinas „tapybiškų kampelių”, taip geidžiamų dailininko širdžiai. 
Tiesiog nesuskaitomi yra jo žavingi užkampiai ir kiemai, viduramžiškai 
kreivos gatvės ir jų netikėti posūkiai, už kurių vėl atsiveria vis nauji nuosta¬ 
būs vaizdai. Nesuskaitomi yra „gražūs reginiai”, miesto bei apylinkių pa¬ 
noramos, kurios išsiskleidžia prieš akis žiūrint nuo bokštų arba kalvų,— 
marios senovinių stieginių stogų, tarp kurių tai šen, tai ten išstypsta dau¬ 
gybė grakščių varpinių ir kupolų, medžių žalumos rėmuose. Kai eini Vil¬ 
niaus gatvėmis, tai posūkiuose ir namų protarpiuose kas valandėlė išdygsta 
prieš akis tai puošni varpinė, tai dekoratyviški bažnyčių frontonai. 
Visa tai verčia prisiminti tai Veneciją, tai Bergamo ar kitus garsius turistų 
lankomus miestus. Amžių senovės antkrytis, — tai, ką vadina „patina” — 
suteikia miestui dar romantiškesnį pobūdį, — lygiai, kaip ir apleista, ap¬ 
kerpėjusi daugelio pastatų ir ištisų kvartalų išvaizda. 

Bet „tapybiškasis Vilnius” vis dėlto yra perdaug paviršutiniškas to nuosta¬ 
baus miesto apibūdinimas. Vos vieną kitą valandą paklaidžiojus po seno¬ 
vines Vilniaus gatves, pirmieji keliautojo įspūdžiai tučtuojau atsimiešia 
daug gilesniais pergyvenimais. Štai žydmiestis (Ghetto) su savo išgarsėju¬ 
siomis skylėmis, pereinamais kiemais ir užkaboriais, kur tapybiški efektai 
veržte veržiasi iš visų pusių, drauge su neišbrendamu purvu lietingomis ir 
dvokiančia smarve karštomis dienomis. O ten, toli, triumfuodami į dangų 
kelia savo blizgančias galvas krikščioniškųjų bažnyčių bokštai ir kupolai, 
išdidžiai sustoję ties vartais šito niūraus Inferno, lyg saugantieji kelią į rojų 
arkangelai, įsakiusieji žydų šventyklai — Senajai Sinagogai — sugrimsti 
į žemę, kad neiškiltų viršum aplinkinių stogų. Taip tapybiškas „šviesos ir 
šešėlių” kontrastas pasirodo besąs mįslingu paveikslu, kupinu gilios sim¬ 
bolinės prasmės. Toliau keleivis patenka į siaurus, keistai išlankstytus, pa¬ 
prastai tuščius skersgatvius (pav., Kėdainių arba šv. Ignoto), kur nėra nei 
ryškių spalvų, nei architektūrinių šedevrų; jis slenka išilgai masyvių seno¬ 
vinių sienų,— ir jam pradeda vaidentis, tarytum visa tai nebe realus 
pasaulis, tarytum šitos gatvės, šitos sienos — vien keistas sapnas. Paslap¬ 
tingai romantiškas ir kraupus yra šis miestas, ir jo išviršiniame tapybiškame 
žavesyje glūdi neišaiškinami mįslingi slėpiniai. Jame tarytum pasineriame 

į kažkokią legendą ar sapną, kur visa alsuoja praeitimi, — bet ne muziejine, 
o paslaptingai gyva* 

Taip, tai miestas, turįs istorinę atmintį ir gyvenąs ne vien plokščiu šios 
dienos gyvenimu; tai miestas, kur laikas yra daugialypis ir daugiamatis, nes 
praeitis čia yra įaugusi į dabartį. Ir kadangi mes sulig pirmuoju žvilgsniu 
pajuntame šios istorinės praeities herojišką didybę, tai Vilnius niekuomet 
negalės pavirsti provincijos užkampio miestu, kaip nepavirto ligi šiol, nors 
jau ne kartą jį buvo mėginęs parblokšti toks likimas. Vilnius visada išlaikys 
savo amžinąjį charakterį — tikro miesto ir tikros sostinės, pergyvenusios 
didelį istorinį kelią ir amžių tysoje įgijusios neišdildomą dvasinio kilnumo 
antspaudą. 

Apie to miesto dvasingumą mums kalba bet kuri daugiabokščio Vilniaus 
panoramą; bokštų ir varpinių lieknas miškas iškyla viršum jo tarytum 
koks regimas simbolis, tarytum koks sursum corda; jie liudija mums, jog 
prieš mus — ne prislėgtas prie žemės didmiestis, paskendęs kasdieninių rei¬ 
kalų triukšme, o maldų ir relikvijų, sapnų, stebuklų ir tikėjimo vizijų šven¬ 
tovė. Šie puošnūs lengvučiai bokštai, teikią Vilniui truputį pasakišką 
išvaizdą (ne veltui mūsų sostinę taip buvo pamilęs M. K. Čiurlionis, kurio 
paveiksluose taip pat stiepiasi į dangų legendariški daugiabokščiai mies¬ 
tai),— kalba mums ne apie rūsčią, fanatišką religiją, o apie tyliai sukauptą 
dvasios liepsną; apie gyventojus, kurie šlovino vienatiją Dievą įvairiomis 
kalbomis ir įvairių tikybų pavidalais. Tie bokštai — tai ne šiurkštūs pirštai, 
rūsčiai pakelti į dangų, kaip garsiajame S. Giminiano: jie grakštūs ir puoš¬ 
nūs, kaip simboliai tikėjimo, paauksinto minkšta meno šviesa. Ir vienlaik 
Vilniaus panorama kalba mums apie tai, kad čia yra aukštaitiškai lietuviš¬ 
kas miestas; kad tauta, kuri čia gyvena nuo daugelio amžių, gyvai atjaučia 
gamtos ir architektūros grožį, kad jos genijus — kartu ir ,,genius loci”— 
yra linkęs į lirizmą ir romantiką. 

Žiūrint į Vilnių iš Gedimino pilies bokšto arba nuo kurios aplinkinės kalvos, 
tarytum arčiau pajunti šito lyg ir „ne šio pasaulio” miesto dvasią, — kuris 
nekrovė prekių sandėliuose ir aukso kapšiuose, bet gyveno svajonėmis ir 
maldomis. Kuris neatbuko ilgos gerovės sotyje jau vien dėl to, kad nuola¬ 
tinės audros ir likimo smūgiai, svetimtaučių antplūdžiai, plėšimai, gaisrai 
niekam neleisdavo čia aptukti bei nugrimsti smaguriavime ir pamažu išdir¬ 
bo ypatingą žmonių rasę — jautrių dvasinėms realybėms, apdovanotų gyva 
ir aristokratiškai subtilia sielos sąranga, kurių pasiryžimas kūrybos 
žygiams ne menkėdavo, o, atvirkščiai, pakildavo išorinių nelaimių lai¬ 
kotarpiais. 

Kalbant apie Vilnių, lengva iškrypti į ditirambinį toną, užmirštant, jog 
tame mieste kiek nori galima rasti ir estetinių trūkumų. Urbanistikos 
(bendrųjų miesto statybos taisyklių) požiūrių Vilnius toks,; koks dabar yrą, 

vargu ką nors patenkins. Perdaug jau yra aiški bendro plano stoka, atsitikti* 
numas, netaisyklinga statyba. Šalia puošniausių pastatų riogso menkutės 
lūšnelės, šalia apstatytų gatvių ir aikščių boluoja tušti plotai. Šalia senosios 
architektūros stilistinės puikybės regime neskoningus XIX ir XX šimtmečių 
gamybos griozdus — pav., vilos ir kareivinės, kurios biauroja tiesiog nuosta- 
bų topografiniu atžvilgiu Antakalnį. Tai šen, tai ten pasitaiko pažįstama 
mums iš Kauno ir provincijos valdinio rusų „stiliaus 1 ’ kūryba — šlykščios, 
gelsvai žalsvos plytinės kerėblos. Į miesto panoramą šiurkščiu disonansu 
įsispraudžia milžiniška Geležinkelių Valdybos pabaisa; kai kur kyšo fabrikų 
kaminai; pagaliau šen bei ten prasikiša gan gausios per du pastaruosius 
šimtmečius statytos rusų cerkvės su savo dirbtinai puošnia architektūra, 
kuri yra Vilniui visiškai svetima — savo sunkiomis proporcijomis, savo 
margais azijatiškais svogūniniais kupolais. 

Ir vis dėlto visi šitie trūkumai paskęsta ir ištirpsta bendrame miesto vaizde, 
kuris yra be galo vieningas, darnus ir žavi savo tobula samplaika su aplinki- 
niu landšaftu. Vilniaus architektūros kūrėjai — statydinto j ai, t. y. didieji ku- 
nigaikščiai, magnatai ir dvasiškija, ir jų valią vykdžiusieji statytojai — be 
abejo, giliai atjautė skaistų aplinkinės gamtos — Neries slėnio ir Panerio 
kalvų — grožį. Pati gamta čia turėjo savo plastinį gymį, savo architektūrą. 
Žmogaus kuriamoji architektūra čia buvo suderinta su gamta, praturtin- 
dama bei patikslindama pastarosios paveikslą. Taip išaugo kultūrinis Vii* 
niaus peizažas: nėra jame dirbtinių formų, kurios prievarta žalotų natūralų 
gamtos landšaftą, bet nėra ir chaotiško gamtos veržimosi į architektūros 
ansamblius, — visur regime retą harmoniją ir organišką abiejų pradų vie¬ 
novę. Iš čia gimsta toks subtilus architektūrinių formų sąskambis su gamtos 
gyvenimu. IŠ čia neišsemiamos Vilniaus grožio metamorfozės, įvairuojan¬ 
čios pagal atmosferą, pagal šviesą iš dangaus skliauto. Jis gyvena sander¬ 
mėje ir su miglomis, ir su saulės žaromis, su mėnulio spindėjimu, su lietin¬ 
gomis sutemomis ir su sniego dangos žvilgesiu. Jis moka prisiderinti ir prie 
puošnios vasariškų želmenų simfonijos, ir prie šykštaus apnuogintų šakų 
rašto; jis melodingai susilieja su kalvų ir upės slėnių bangomis. Tarp Vil¬ 
niaus peizažo ir paties miesto nėra jokios priešybės. Miestas yra tarytum 
gamtos vaisius, o gamta — jo ysčius, jo indas, jo natūralūs rėmai. Jau vien 
šitas architektūrinio meno susiliejimas su gamta pakankamai liudija apie 
giliai lietuvišką senojo Vilniaus charakterį. 

Prieblandos ir rūko prieglobstyje Vilnius skęste paskęsta peizaže. Giedromis 
dienomis mes regime, kaip architektūra formuoja peizažą, išdalydama jį 
paskirais planais, išskirstydama akcentus ir tarytum padėdama gamtai 
kurti landšaftą. Pažvelkime, pav., į šv. Mykolo, šv. Onos ir Bernardinų 
bažnyčių grupę ( 4 ), už kurių, anapus Vilnelės, staigiais skardžiais iškyla 
miškais apaugusios kalvos. Dekoratyviniai fasadų skydai ir varpinės susi- 

jungia su vilnėtomis kalvų ir šlaitų linijomis į neišskiriamą visetą, į grakštų 
brėžinį, kur į pakartotines fasadų gulstines atsiliepia tokios pat gulstinės 
peizaže; kur peizažo įstrižainės rezonuoja į architektūrinių linijų įstrižaines, 
o bendra staigi kalvų pakilos kryptis yra pakartota vertikaliniame visos 
bažnyčių grupės polėkyje; gi nusmailintų trapių šv. Onos bokštelių moty¬ 
vas tarytum išsklysta šimtais plonų atbalsių kalvų šlaituose augančių alkų 
kamienuose. Čia pat galime pastebėti vieną labai būdingą Vilniaus archi¬ 
tektūrai motyvą: fasadai ir jų dekoratyviniai frontonai sudaro lengvas, orin- 
gas plokštumas, tarytum išaugančias viena kitos fone, tarytum besislepian¬ 
čias viena už kitos; tokių statmeninių plokštumų akordai skamba po visą 
miestą; o trijų bažnyčių grupėje juos dar pabrėžia kuone vertikališki miestą 
apstojusių kalvų šlaitai. 

Bernardinų, šv. Mykolo, šv. Jono (su varpine) ir šv. Kotrynos bažnyčių 
perspektyvoje, — žiūrint iš rytų (5), —prasikiša dar vienas esminis Vil¬ 
niaus architektūros bruožas: įvairių lygių, įvairių aukščių žaismas. Miestas 
stovi ant kalvų, ir architektūra stebėtinai laimingai išnaudojo šitą situaciją. 
Neišsemiamas yra Vilniaus peizaže ritminis architektūrinių formų žaidi¬ 
mas, paremtas tuo, kad jos iškyla ne tik viena už kitos, bet ir viena viršum 
kitos. Ta proga verta prisiminti nuolatinį šių dienų teatro dailininkų rei¬ 
kalavimą: „sulaužyti” sceninės aikštelės plokštumą ir įgyvendinti joje dau¬ 
giaaukštę aktorių vaidybą (pasigaunant įvairių antstatų ir laiptelių); tuo 
pačiu išvengiama nuobodaus, neraiškaus figūrų judesio viename lygmeny¬ 
je. Čia gi tokiomis figūromis yra architektūriniai paminklai: išsirikiuodami 
įvairiuose aukščiuose, jie iš tikrųjų pripildo erdvę savo formų įvairybe. Šita 
įvairybė dar yra sustiprinta krypčių kontrastais. Palyginę, pav., šv. Jono 
frontono, jo varpinės ir šv. Kotrynos bažnyčios tarpusavio padėtį, mes įsiti- 
niksime, kad architektūra čia yra išnaudojusi visas tris erdvės motis. Topo¬ 
grafijos atsitiktinybės, priklausomybė nuo vietovės, siauros duotojo žemės 
sklypo apibrėžos, — visa tai nesumenkino architektūros; atvirkščiai, — leido 
jai nesąmoningai išspausti iš savo nelaisvės erdvinio raiškumo maksimumą. 

GOTIKA 


^^/ilniaus meno istorija, kiek ji remiasi ligi šių dienų išlikusiais pa¬ 
minklais, tesiekia pirmuosius XV amžiaus dešimtmečius. Iš stabmeldystės 
laikų mes nieko nebeturime. Gedimino sostinėje mūrinių pastatų nebuvo; 
net paties kunigaikščio pilys — Aukštoji ir Žemoji — buvo medinės, taip pat 
ir stabmeldiškosios šventyklos, stovėjusios šventuose alkuose (kur dabar yra 
Katedra, taipgi netoli Aušros Vartų ir Antakalnyje). Po 1387 metų, įvedus 
krikščionybę, prasidėjo gyva statyba. Jogaila liepė iškirsti šventuosius alkus 
ir stabmeldiškųjų šventyklų vietoje pastatydino pirmąsias bažnyčias. Ka¬ 
dangi jos taip pat buvo medinės, tai ir iš jų nieko nebeliko, iš dalies dėl 
dažnų gaisrų, o iš dalies dėl to, kad jos vėliau buvo perstatinėjamos į mū¬ 
rines. 

Bet prieš pakeisdami ant greitųjų pastatytas medines bažnyčias mūrinėmis, 
Vilniaus valdovai turėjo pirma pasirūpinti sostinės saugumu ir kariniu jos 
sutvirtinimu. Yra pagrindo spėti, kad jau Vytauto Didžiojo metu, t. y. pir¬ 
majame XV amžiaus ketvirtyje, buvo pastatyta mūrinė Aukštoji pilis (yra 
tikrai žinoma, kad bent iki 1413 metų ji tebebuvo medinė). Tuo būdu jos 
griuvėsiai ir bus pats seniausias iš tebesančių mūrinių senojo Vilniaus pa¬ 
statų. Suprantama, čia nėra ko ir kalbėti apie meno stilių, nes Aukštoji 
pilis buvo pastatyta grynai praktiniam apsigynimo reikalui. Ir vis dėlto 
esama savotiškai raiškaus grožio jos paprastose, šykščiose ir rūsčiose for¬ 
mose; toji pilis, aukštai iškilusi viršum apylinkių, tarytum vainikuojanti 
pirmykščią gamtą, — it koks legendarinis karžygis, riogsanti viršum kalvos 
senosios Lietuvos sostinės sargyboje, — tikrai yra įspūdingas ir didingas 
reginys. 

Maždaug iš to pat laiko yra ir dviejų seniausių iki šiol išlikusių Vilniaus 
bažnyčių architektūra — Didžiosios Pranciškonų (prie Trakų gatvės) ir 
Mažosios Pranciškonų, kuri daugiau yra žinoma šv. Mikalojaus bažnyčios 
vardu. Čia jau galima kalbėti apie meninę formą ir apie architektūrinį 
stilių. 

Norint tiksliau apibrėžti šitų bažnyčių stilių, reikia atsiminti, kad pirmojoje 
XV amžiaus pusėje, kada jos buvo statytos, Europos architektūroje tebe¬ 
vyravo gorinės formos. Bet tai jau buvo nebe ta „Aukštoji (t. y. klasiki¬ 
nė, subrendusio ji) gotika”, kurią mes pažįstame, pav., iš Kolno katedros,— 
siauromis, lieknomis, į aukštybes besiveržiančiomis formomis, aukšte s, su¬ 
siaurintos, kaip kalnų tarpeklis, vidaus erdvės. Ši viduramžinė gotika jau 
buvo suspėjusi peržydėti; ir nors paskiros gotinės formos (greta naujų, pa¬ 
skolintų iš antikinės architektūros) dar ilgą laiką tebegyvavo Europos mene, 
tai vis dėlto jos jau buvo gerokai modifikuotos ir prisigėrusios daugiau že¬ 
miškos naujųjų amžių dvasios. Šita Europos architektūros gadynė paprastai 
vra vadinama Vėlybąja gotika; jos būdingus bruožus randame ir pirmuo¬ 
siuose Vilniaus architektūros paminkluose. 

Vėlybosios gotikos stilius Vilniuje išsilaikė gan ilgai — iki XVI amžiaus 
pabaigos. Bet mūsų laikus tepasiekė nedidelis kadaise gausingų jos pa¬ 
minklų skaičius. Didžioji jų dalis žuvo per karus ir gaisrus; gi kuone visos 
kitos išlikusios gotinės bažnyčios buvo vėliau perdirbtos barokiniu stiliumi. 
Ypač XVIII amžius buvo apimtas senųjų bažnyčių per vilkinė j imo aistros — 
į puošnius, spalvingus, žibančius vėlybojo baroko („rokoko”) rūbus. Išori¬ 
nės architektūros formos buvo pertaisinėjamos ir apraizgomos prašmatnio¬ 
mis detalėmis, o viduje — neišsemiama glaistytojų, tapytojų ir skulptorių 
fantazija rimtą, mąstingą erdvės kompoziciją verste išversdavo į džiaugs¬ 
mingą daugiaspalvį karnavalą. Todėl Vilniuje gotikos apybraižas dažnai 
tenka vien vaizduote įspėti pro vėlesnės, tiesa, savotiškai žavingos meninės 
gadynės antsluoksnius. 

Tai galime matyti, pav., ir iš Didžiosios Pranciškonų bažnyčios, kurią tyri¬ 
nėtojai laiko seniausiąją mūrine Vilniaus bažnyčia. Gausingi perstatinėji- 
mai taip ją pakeitė, kad apie gotinį jos charakterį liudija tiktai bendros 
proporcijos ir kai kurios detalės, — pav., aštrialankis, paprastos, bet kilnios 
formos portalas (9) iš pakopomis sukrautų plytų (bet ir tas portalas XVIII 
amžiuje buvo aptaisytas visai barokinės formos aprėminimu). Rusams val¬ 
dant, šita bažnyčia buvo paversta teismo archyvu ir stipriai apnaikinta; tik¬ 
tai prieš keleris metus ji buvo grąžinta pranciškonams. Deja, jos nuostabiai 
graži XVI amžiuje statyta varpinė, vienas Vilniaus plytinės gotikos perlų, 
su nepaprastai grakščiais inkrustuotais papuošimais, buvo barbariškai su¬ 
griauta 1862 metais Muravjovo įsakymu. 

Netoliese nuo Didžiosios Pranciškonų stovi mažutė šv. Mikalojaus bažnyčia, 
ypač brangi lietuvių širdžiai, nes čia nuo pat šio amžiaus pradžios buvo 
laikomos lietuviškos pamaldos; Vilniaus priespaudos metais tai buvo vie¬ 
nas iš nedaugelio tautinės sąmonės švyturių. 

Jeigu atsidursi ties šv. Mikalojum ( 10 ) vos ištrūkęs iš niūrių Ghetto už¬ 
kampių, tai nenoromis pasijusi apglėbtas neišaiškinamos palaimos jaus- 



mo, — taip romiai ir maldingai pagauna širdį šis tylus, tarytum užburtame 
sapne paskendęs, senovinės iš raudonų plytų statytos bažnytėlės pasaulis, 
ankštai apjuostas neaukšta masyvia siena su nišomis. Aukštas, aštrus stogas, 
aštrialankių nišų grupėmis ritmiškai išskaidytas trikampis frontonas, kres¬ 
nos atramos (vad. kontraforsai), — vis tai yra paprasta, bet aiški gotinio 
stiliaus kalba; kuklus, bet žavingas šv. Mikalojus kaip tik yra brangintinas 
dėl to, kad yra išlaikęs palyginti gryną pirmykštį gotinį charakterį. To cha¬ 
rakterio nenustelbia nė vėlesnio laiko priedėliai — pav., antroje XVIII am¬ 
žiaus pusėje prakirsti stamboki langai arba sekančio šimtmečio pradžioje 
pristatyta labai prozajiška varpinė. 

Jaudinančiai primityvi šv. Mikalojaus architektūra, žinoma, neliudija apie 
itin aukštą meną. Jo nerasime nė bažnyčios viduje ( 11 ); plačių, suplotų 
išvidinės erdvės proporcijų akivaizdoje pasijunti tarytum įstumtas į kokią 
požemio olą. Šitą įspūdį kiek palengvina dekoratyvinių motyvų grakštumas, 
visų pirma — įgaubtų linijų raštai, sudaryti iš skliauto briaunų: tai būdin¬ 
gas vėlybajai gotikai „žvaigždėtas ,, skliautas; tiesa, jis čia atsirado per šimtą 
metų vėliau, negu pati bažnyčia. Prie antros XVI amžiaus pusės priklauso 
ir keturių tą skliautą laikančių piliorių forma: jie aštuoniasieniai, su iški¬ 
liomis ir grakščiai profiliuotomis briaunomis; tie profiliai, kaip ir skliautų 
briaunos, yra sudaryti iš specialiai lipdytų ir pritaikintų vad. fasoninių 
plytų. 

Kalbėdami apie bažnytinę gotiką, mes esame pripratę vaizduotis siauras, 
į dangų ištysusias, toli į gilumą vedančias erdves. Bet vėlybosios gotikos 
gadynėje, ypač XV — XVI amžiuje, kur kas dažniau pasitaiko kitas erdvės 
tipas — vad. halės tipas; jį randame įkūnytą ir šv. Mikalojaus bažny¬ 
čioje,— tiesa, kiek primityviu, nerangiu pavidalu. Reikia šiek tiek stabte¬ 
lėti ties jo savumais: visų pirma, jau vien dėl to, kad erdvės forma yra 
vyriausias bet kokio architektūros kūrinio pradas; antra — halės tipas itin 
prigijo Vilniaus gotikoje. 

Viduramžiais labiausiai buvo paplitęs vad. bazilikos tipas; jame visa erdvė, 
nuo įeiginės sienos iki didžiojo altoriaus, yra padalyta į vieną didžiąją 
(vidurinę), paprastai labai aukštą, navą ir į dvejetą (ar daugiau) šoninių; 
šoninės navos paprastai būdavo ne tiktai dusyk siauresnės, bet ir dusyk že¬ 
mesnės už vidurinę. Todėl bazilikinės bažnyčios vidus siaurėdamas staigiais 
ritminiais laiptais kyla aukštyn. Gi halės tipo bažnyčiose visos navos būdavo 
daromos vieno aukščio, ir nesuskaldyta erdvė, neprislėgta šoninėse navose 
žemesniais skliautais, tarytum išsklysdavo visomis kryptimis. Tokia išlais¬ 
vinta, vieninga erdvė kažkaip švelniau, ramiau apglobia žmogų; ji liudija, 
kad jau pačios gotikos viduje naujoji, į žemę grįžtanti humanistinė pasau¬ 
lėžiūra nugalėjo atšiaurų viduramžių asketizmą, kuris valdingai kreipdavo 
erdvės pergyvenimą didžiosios navos aukštumon ir gilumon. 

Kad šv. Mikalojaus bažnyčios viduje mes nepatiriame to jaukumo ir laisvės, 
kurie taip būdingi haliniams pastatams, — tuo yra kaltos kresnos propor¬ 
cijos ir žemi, prislėgti skliautai (manoma, kad šita bažnyčia pradžioje iš 
viso nebuvo perdengta skliautais ir teturėjo medines lubas). Pridėsime, kad 
sunkų įspūdį dar labiau pabrėžia XVIII amžiuje pastatyta įdomi vargonų 
tribūna ir jos sąmoningai sumasyvinti, bet kupini barokinio vingiuotų 
kontūrų judesio stulpai; mes dar kartą matysime šitas formas (tik daug 
meistriškiau išpildytas) Dominykonų bažnyčioje. 

Būdinga, kad net palyginti „grynoje” savo gotiniu stilium šv. Mikalojaus 
bažnytėlėje mums pavyko susekti ištisą eilę stilistinių sluoksnių iš XV, XVI 
ir XVIII amžiaus. Gi kitos XV amžiuje statytos gotinės Vilniaus bažnyčios 
vėliau buvo taip perdirbtos, kad jų nė atpažinti nebegalima. Gal kiek ryš¬ 
kesni gotiniai bruožai yra išlikę tiktai šv. Jono bažnyčioje: iš oro ( 52 ) — 
aštrialankiai langai ir galingos sienų atramos (kontraforsai), viduje 
(12)—aiškiai išreikštas halės tipas: erdvė padalytą į tris vienodo aukščio 
navas aukštais, lieknais aštuoniasieniais pilioriais; pastarieji, nors buvo 
vėliau naujai apdirbinėjami, iš karto išduoda gotinį savo charakterį. Gi 
tobuliausiai halės tipas yra įsikūnijęs XVI amžiuje, būtent Bernardinų 
bažnyčioje, kurią tuojau pat išnagrinėsime. 

Jeigu, kaip matėme, Vilniaus gotikos dažnai tenka ieškoti po vėlesnių ga¬ 
dynių antsluoksniais, tai palyginti gryname pavidale ją randame tapybiš¬ 
koje šv. Onos ir Bernardinų grupėje. Tai tikras vėlybosios gotikos kampelis, 
uždarytas barokinėje mūsų gražiosios sostinės simfonijoje. Jau vien savo 
spalva šita architektūrinė grupė išsiskiria iš bendro miesto kolorito: tarp 
baltų, rausvų, mėlynų pastatų ji sutinka mus giliais, plytiškai raudonais 
tonais, peizažiniuose žaliuojančių kalnų šlaitų rėmuose. Gaisrai ir kitos 
negandos pasigailėjo šitų bažnyčių, palyginti nutolusių nuo svarbiausiosios 
miesto dalies; ir net architektūriniai vėlesnių amžių priedai nepajėgė su¬ 
gadinti šio puikaus ansamblio. 

Bernardinų bažnyčia ( 13 ) turi gan seną istoriją, kurią čia mes paliesime 
tik tiek, kiek mums reikalinga. Bažnyčia, kokią dabar matome, buvo pra¬ 
dėta statyti 1525 metais Vilniaus vyskupų Radvilų lėšomis — Alberto I, 
o paskui jo brolio Mikalojaus III. Reformacijos įtaka netrukus atšaldė sta¬ 
tytojų uolumą; pritrūkus lėšų, Bernardinų bažnyčios statyba užsitęsė iki pat 
XVI amžiaus galo. Gausingi atnaujinimai ir perstatinėjimai (po gaisrų) 
šiek tiek pakenkė išviršinės architektūros vienybei. Taip, antai, po 1655 me¬ 
tų rusų antplūdžio, kada toji bažnyčia buvo gerokai apdaužyta, ją padėjo 
atstatyti Mykolas Pacas, Vilniaus vaivada ir Didžiosios Kunigaikštystės 
etmonas. Tuomet, pav., fasadas buvo apvainikuotas frontonu su vingiuotais 
ir užriestais kraštais. Bet aplamai imant, Bernardinų bažnyčia ir iš lauko 
pusės yra išlaikiusi savo pirmykštį pavidalą, savo paprastą ir rūsčią vidur- 

amžinę išorę* Norint ją suprasti, pravartu žinoti, jog Bernardinų bažnyčia 
priklauso prie savo laiku (XVI amžiuje) Lietuvoje labai paplitusio bažny¬ 
čių tvirtovių tipo. Eilė šaudyklos angų dar ir dabar tebežioruoja šiaurinėje 
(į kairę nuo fasado) sienoje, truputį žemiau stogo. Apsigynimo reikalams 
tarnavo ir bokšteliai iš abiejų fasado šalių, nors toji jų paskirtis dėl vėlesnių 
perdirbimų dabar sunkiai bėra atsekama. Meniniu požiūriu bažnyčios tvir¬ 
tovės charakteris ypač ryškiai ir galingai yra išreikštas rytų pusėje (14)* 
Karingai ir rūsčiai iškyla prieš mus penkiakampis absidos ir energingų jos 
kontraforsų masyvas. Architektūrinis kūnas išskaidytas aštriais, raiškiais 
brūkšniais; čia mes regime plytinę gotiką pačių griežčiausių, šykščiausių 
formų, paremtų paprasčiausiais geometriniais kūnais bei figūromis: trikam¬ 
piu, piramide ir prizme. Ir vienlaik šita architektūrinė grupė pripildo erdvę 
daugingu turiniu. Su nukreiptu į mus absidos judesiu kontrastuoja (iš kai¬ 
rės) lieknas, aklinai uždaras aukštyn pasistiepusios varpinės aštuoniasienis, 
o su jos lengva, bet energinga plastika kontrastuoja statmeninė frontono 
plokštuma, kuri pradžioje turėjo daug raiškesnę ir aštresnę trikampio formą, 
vėliau susilpnintą barokiniu aptaisu: aklinomis arkadomis ir trikampį ker¬ 
tančiomis gulstinėmis. 

Ką tik paminėtoji varpinė ( 15 ) bažnyčios pietryčių kampe yra verta ypa¬ 
tingo dėmesio. Nuostabiai liekna, grakšti savo proporcijomis ir rūpestingai 
apdirbtomis detalėmis, ji yra tikras plytinės gotikos šedevras. Nežinomasis 
menininkas meistriškai išnaudojo visas medžiagos galimybes, nė žingsnio 
nenukrypdamas nuo jos išvidinės logikos. Tą logiką jaučiame visų pirma 
griežtame aštuoniasienės formos geometriškume; toks pat geometriškai pa¬ 
prastas ir pagražinamųjų stačiakampių, pusapvalių ir apvalių detalių pie¬ 
šinys. Ir drauge — kaip visa tai tolima nuo sauso griežtumo: viską pagyvina, 
sujudina oringai lengvas šešėlių ir šviesų žaidimas. Frizo nėrinių raštas, 
apglobiąs viršutinę bokšto dalį ir sudėtas tarytum iš sniego kristalų, danty¬ 
tas karnizas po bokštą vainikuojančia aštuoniasiene stogo piramide—puiki 
dekoratyvinė šito sudvasinto, lengvai į viršų išstypstančio architektūrinio 
stebuklo užbaiga. 

Ši varpinė priklauso prie seniausiųjų bažnyčios dalių. Pačios bažnyčios 
statyba buvo pradėta nuo rytų pusės, ir kurį laiką tebūta vad. choro (pres¬ 
biterijos), o navos buvo prijungtos palaipsniui XVI amžiaus būvyje. Didė¬ 
jant statybos plotui, varpinė galop buvo įtraukta į bažnyčios erdvę ir 
apatine savo dalimi pasirodė besanti dalinai įsprausta į pietinę navą. Todėl 
pamatyti visą jos liekną ūgį galima tiktai įėjus į klebonijos kiemą. 

Gi pačioje pradžioje varpinės stovėta visai atskirai nuo bažnyčios; tatai 
labai įdomu, nes skyrium nuo bažnyčios stovinčių varpinių (campanile) 
pasitaiko beveik tiktai Italijoje ir tai daugiausia tik iki XV amžiaus. Taigi, 
jau seniausiame architektūriniame Vilniaus stiliuje — jo gotikoje — užtin- 

kame pietų meno bruožų, kurie vėlesnėse gadynėse dar padažnėja; 
ir šita nuolatos skambanti Pietų melodija ne tiktai nesipriešina bendrai 
Vilniaus nuotaikai, bet kažkaip natūraliai praturtina jo atmosferą, sustip¬ 
rindama mūsų sostinės žavesį. 

Tačiau pagrindinis architektūros meno pergyvenimas — tai jos išvidinės 
erdvės pergyvenimas. Kokios puikios bebūtų išviršinės formos, tiktai pastato 
viduje, judėdami jo erdvėje, galime pilnutinai patirti architektūros meno 
galybę, suvokti jo erdvinės kūrybos, to uždaro savyje, dėsningo ir darnaus 
pasaulio esmę. Kaip tik Bernardinų bažnyčios vidus (17) priklauso prie 
geriausiai įpavidalintų, turtingiausių (ne vien tik dekoratyvine prasme) 
erdvinių Vilniaus kūrinių. Tai yra tas pats halės tipas, su kuriuo susipa¬ 
žinome šv. Mikalojaus ir šv. Jono bažnyčiose, bet išplėtotas daug laisviau 
ir iškilmingiau. Aukšti skliautai rymo ant nuostabiai lieknų piliorių, kurie 
be galo primena ką tik matytą varpinę: tos pačios grakščios aštuoniasienių 
proporcijos, tos pačios plokštumos, papuoštos gausiomis, minkštai pro¬ 
filiuotomis statmeninėmis. Dvi eilės piliorių, po keturis kiekvienoje eilėje, 
dalija erdvę į tris vienodo aukščio navas. Tai labai aukšta ir gili patalpa, 
bet ne viduramžiškai gotinė, primenanti tarpeklį, o maloniai prasiplėtusi, 
alsuojanti laisve. Be galo šiltu jausmu dvelkia šis interjeras, kur erdvinė 
geometrija tarytum pavirto sudvasintu organizmu. 

liesa, ir čia ne visur yra išlikęs pirmykštis pavidalas. Puošni baroko įranga, 
gausūs kaitraus rudo atspalvio altoriai savo aikštingu rokoko ne labai 
tesiderina su iškilminga bažnyčios nuotaika. Vėlesnės yra kilmės ir kryžmi¬ 
niai skliautai, kuriais perdengta vidurinė nava. Bet didžioje šoninių navų 
dalyje dar yra išlikę žvaigždėti ir krištoliniai vėlybosios gotikos skliautai 
(18), be galo išmoningi savo raštais: kas naujas sklypas — naujas raštas. 
Šitais skliautais yra perdengtas ir prieangis, o zakristiją ( 19 ) jie tiesiog pa¬ 
verčia kažkokia stebuklinga stalaktitų ola. 

Šita stulbinanti fantastika ir dekoratyvinė gausa yra itin būdinga Vilniaus 
vėlybosios gotikos žydėjimo laikotarpiui, kuris apima XVI amžiaus pradžią, 
nors, kaip matėme, to stiliaus bažnyčių statyba galėjo užtrukti iki šimtmečio 
pabaigos. Šito nuostabiai puošnaus ir kartu subtilaus architektūrinio bei 
dekoratyvinio meno paminklų tuomet buvo sukurta nemaža, bet visi jie, išsky¬ 
rus Bernardinų bažnyčią, vėliau skęste paskendo perstatinėjimuose ir perdir¬ 
binėjimuose. Toks likimas, pav., ištiko šv. Jurgio, Bazilijonų, šv. Kryžiaus 
(Bonifratrų) bažnyčias, o taip pat visą eilę Katedros koplyčių. 

Bet už jų išnykimą mums su kaupu atlygina vienas nuostabiausių europinės 
architektūros paminklų, būtent — šv. Onos bažnyčia . Dabartinį jos pavi¬ 
dalą turime iš antros XVI amžiaus pusės. Spėjama, kad jos sumanytoju 
buvo paskutinysis Jogailaitis, karalius Žygimantas Augustas, kuris norėjęs 
ją paversti savo šeimos kapu. Taip galėtume paaiškinti sumažintą tos vie- 

nanarvės, greičiau koplyčią primenančios, bažnyčios mastą. Šv. Onos vidus 
mums neįdomus, nes buvo visiškai iš naujo įrengtas šio amžiaus pradžioje. 
Apie navos proporcijas galima pasakyti, kad jos ne labai „gotiškos”: aukš¬ 
tis labai menkas, vos pusantro karto didesnis už plotį. Didesniam aukščiui 
reikėtų daug masyvesnių sienų bei kontraforsų, kurie atsvertų skliauto slė- 
girną; o šv. Onos bažnyčioje šoninės sienos kaip tik yra labai plonos. Gali¬ 
mas daiktas, kad statytojams rūpėjo taupyti medžiagą. Kaip ten bebūtų, 
skliautas pasirodė per sunkus, ir silpnos sienos, vos pastačius bažnyčią, 
netrukus (dar XVI amžiuje) pakrypo, — tas ypač lengva pastebėti pietinėje 
sienoje (į dešinę nuo fasado). 

Tos šoninės sienos ( 21 ) yra įpavidalintos palyginti paprastomis, neišmo¬ 
ningomis, nors ir dailiomis, formomis; jų išvaizda (dideli aštrialankiai 
langai tarp kontraforsų) yra labai „gotiška”, — visai priešingai, negu išvi¬ 
dinių bažnyčios proporcijų. Gotinis bažnyčios pobūdis ypač krinta į akį 
besiartinant iš pietų pusės šv. Onos gatve ( 20 ): mes matome aukštą statų 
stogą, aukštyn skriejančių bokštelių ašmenis su charakteringais smulkiais 
pagražinimais, — vis tai yra tipingas „gotinis” siluetas, kaip jis paprastai 
suprantamas. Bet vos tik veidu atsikreipiame į fasadą, kaip vaizdas staiga 
pakinta. 

Kaip tiktai šitas negirdėtai puošnus, fantastiškas fasadas ( 22 ) yra viena 
svarbiausiųjų Vilniaus įžymenybių, išgarsėjusi toli už Lietuvos sienų. Vir¬ 
šum trijų portalų, — iš kurių vidurinis viršuje yra susmailintas gaubtiniu 
lanku, kompoziciniu viso fasado leitmotyvu, — iškyla toji pagrindinė tema, 
gaubtinis lankas, veržte prasiverždama pro turtingai profiluotus stačiakam¬ 
pius langų aprėminimus; šis lankas, it koks žongleris, balansuojąs lazdą ant 
nosies galo, iškelia viršum savęs aukštą, aštrų bokštelį, kuris tarytum išlei¬ 
džia žemyn šaknis — tokį pat gaubtinį lanką nukirsta viršūne. Fasado kraš¬ 
tuose išauga labai ploni, liekni aštuoniasieniai bokšteliai, kurių pagražini¬ 
muose dar kartą suskamba gaubtalankis motyvas. (Labai puikią ir smulkią 
šv. Onos fasado analizę galima rasti dr. J. Griniaus „Vilniaus meno pamin¬ 
kluose”, pusi. 31—33). Tiek bendroje kompozicijoje, tiek fasado detalėse 
(23) jausti kažkokia begalinė, tarytum augališka, energija, nesulaikomai 
kopianti aukštyn. Šitas vegetatyvinis linijų siautulys, labai būdingas vėlybo¬ 
sios gotikos menui, čia yra nuostabiai įkūnytas į tokią regimai neparankią, 
nepaslankią, „stačiakampę” medžiagą, kaip plyta. 

Šv. Onos fasadas stebina elegantišku puošnumu ir drąsia, neišsemiama kū¬ 
rėjo fantazija bei išradingumu. Tokia bekraštė gausa nebuvo žinoma kla¬ 
sikinei Vakarų gotikai, kuri, nors ir mėgdavo puošti savo fasadus gausin¬ 
gomis skulptūromis bei ornamentais, pagrindiniuose pastato nariuose vi¬ 
suomet palikdavo ištikima konstruktyvinei dvasiai. O greta paprastų, 
griežtų Bernardinų bažnyčios masių šv. Ona dar labiau krinta į akį save 

tiesiog neįtikimu fantastiškumu. Čia architektūriškai dekoratyvinis vėlybo¬ 
sios gotikos stilius ne tiktai pasiekė savo prašmatniausiąją stadiją — vad. 
„liepsnojantį stilių” (flamboyant), bet ir toli pralenkė pačius aikštingiau- 
sius to stiliaus pavyzdžius Vakarų Europoje. Tiesa, kaip parodė naujausieji 
tyrinėjimai, labai yra galimas šv. Onos sąryšis su Prancūzijos, o ypač Flan¬ 
drijos vėlybąja gotika, kur to stiliaus klestėta iki pat XVII amžiaus. Galėjo 
turėti reikšmės ir paskutiniųjų Jogailaičių susigiminiavimas su Niderlandų 
vietininke, Margarita Austrijiete Savojiete, ir gyvi abiejų dvarų tarpusavio 
santykiai. Bet ir tuo atveju nepaprastas šv. Onos fasado originalumas ir 
fantastiškumas verčia manyti, kad pašalinės įtakos čia buvo perdirbtos visai 
savarankiškai ir kad architektu galėjo būti ir vietos žmogus. Juk irracio- 
nalios fantastikos ir puošnumo pamėgimas kaip tik yra esmingas Vilniaus 
meno bruožas. 

Tuo pat laiku, kai buvo statoma šv. Ona, Vilniuje jau buvo pražydęs nau¬ 
jasis renesanso stilius; čia dirbo gausingi italų menininkai, pakviesti to 
paties Žygimanto Augusto, kuris, sakoma, buvęs ir gorinės Šv. Onos funda¬ 
torium. Nereikia manyti, kad abu šiuodu stilių taip jau yra priešingi vienas 
kitam. Aplamai imant, visą XVI amžiaus meną, — ir ką tik subrendusį rene¬ 
sansą, ir jau „atgyvenusią” gotiką, — vienija tas pats principas: nesą¬ 
moninga visų plastinių menų orientuotė į tapybą, t. y. į grynai regėtinį 
įspūdį. Čia ne vieta nagrinėti, dėl kurių be galo sudėtingų istorinių prie¬ 
žasčių, pradedant nuo XV amžiaus, tapybinis, t. y. regėtinis, meno krypsnis 
taip galingai ima veikti ir skulptūrą (plastinės lytos pergyvenimą), ir archi¬ 
tektūrą (erdvės pergyvenimą). Šiaip ar taip, XVI amžiui įpusėjus, ne tiktai 
tolimame Vilniuje, bet ir tokiuose „pažangiuose” Europos meno centruose, 
kaip Prancūzija ir Flandrija, tebeklestėjo vėlyboji gotika, nors renesansas 
jau seniai buvo pražydęs vešliu žiedu; po Rafaelio, po Michel-Angelo, net 
po Palladio — toji gotika vis tebeatrodė tokia pat gaij, kaip ir jos varžovas; 
visa tai rodo, kad iš esmės abu šiuodu stilių buvo gimusiu iš vienos kūry¬ 
binės šaknies. Būdamas toks geometriškai griežtas, toks plastiškai raiškus, 
toks įspūdingas savo „krikštoliškai tyru grožiu”, Aukštasis renesansas vis 
dėlto ne mažiau kaip vėlyboji gotika yra menas akims, t. y. tapybiškas me¬ 
nas; architektūroje apie tai liudija visų pirma milžiniškas jau XVI amžiuje 
suteiktas fasadui vaidmuo. Fasadas tampa savarankiška bažnyčios ar rūmo 
dalimi, savotišku paveikslu akims pasimaginti, maž ką tesusietu su išvidi¬ 
niu pastato organizmu. Juk ir šv. Onos bažnyčioje fasadas yra puikus sava¬ 
rankiškas reginys, organiškai nesurištas nei su išvidine erdve, nei su paly¬ 
ginti griežta ir paprasta sienų traktuote. 

Dar ir kitu atžvilgiu šv. Onos fasadas yra charakteringas visuotinės Europos 
meno raidos simptomas: jis vaizdžiai liudija apie vos užgimusį visiškai naują 
menininko tipą, nebesukaustytą tradicijų, nebegyvenantį kolektyvine są- 


23 



tnone bei dorove, — griežtą individualistą, drąsiai, sauvališkai ieškantį savų 
kelių, kuriam nesvetimas ir šioks toks snobizmas — noras blykstelėti naujais 
formų derinių efektais, negirdėta originalybe ir virtuoziška meistryste* 

Šv. Onos fasado virtuozinis charakteris matomas kad ir iš to, kaip meistras 
pasielgė su savo medžiaga — plyta* Čia nėra nė krislo atodairos į medžią* 
gos logiką, kurios taip rūpestingai paisydavo Vokietijos ir Pabaltės plytinė 
gotika, pasitenkindama paprastais, stačiakampiais, maž teišmargintais pa¬ 
viršiais; pavyzdį matėme čia pat prie šv* Onos, — tai Bernardinų bažnyčios 
varpinė, kur labai puošnus ornamentas sudarytas iš paprastų geometrinių 
raštų* Gi šv* Onos fasado meistras daro iš plytos viską, ko tik užsigeidžia jo 
eikli vaizduotė, — kuo išmoningiausius, kuo prašmatniausius profilius bei 
pagražinimus ( 23 )* Techniškai tas galima įvykdyti tiktai kuone keramišku 
paskirų plytų paruošimu bei modeliavimu, lipdant ir formuojant jas kaipo 
„fasoninę” medžiagą. Ir tokių įvairių formų, arba „fasonų”, tarp šv. Onos 
fasado plytų suskaityta trisdešimt trys! Kaip rūpestingai turėjo apgalvoti 
menininkas smulkiausias savo kompozicijos detales, koks mozajiškas 
kruopštumas buvo reikalingas suleidžiant vieną prie kitos įvairiausias ply¬ 
tas ir kombinuojant visus tuos nesuskaitomus sudėtingus profilius, visas tas 
mažytes išlankstytas arkas su išmoningais vainikais, — kad užbaigoje gau¬ 
tųsi ne smulkių dalelyčių suma, o mūsų regimas darnus, organiškas, sudva¬ 
sintas visetas, kupinas gyvastingos energijos, kuri persmelkia visą fasadą 
jo veržliame polėkyje aukštyn, tarytum kokia vešli augališka jėga* 
Sauvališkas menininko individualisto elgesys su savo medžiaga dar labiau 
paaiškėja įsižiūrėjus, kad daugelis fasado detalių, o ypač pagražinamosios 
formos, — trapūs piramidaliniai nubarstyti pumpurais („krabais”) pinak- 
lių (fijalų) ašmens ir pan., — yra pasiskolinti iš ornamentinio akmeninės 
gotikos lobyno, kur jie iškapojami kaltu ir plaktu. Gi šv. Onos autorius 
nesivaržydamas perkėlė šitas puošmenas į plytinę medžiagą, nepaisydamas 
jos prigimtų savybių ir nuveikdamas visas kliūtis savo virtuozišku meistriš¬ 
kumu. Kaip tik už šitą rafinuotą sauvalę kai kurie griežti kritikai netgi 
pasmerkia fasado kompoziciją, spėliodami, būk šv. Onos autorius iš profe¬ 
sijos buvęs koks nors dailiųjų amatų meistras ir dekoratorius, labai aikš¬ 
tingas, nors ir neabejotinai genialus; kad jis nebuvęs tikras architektorius, 
nes maž tenusimanęs apie konstrukciją ir statikos dėsnius. Todėl, girdi, jis 
neapskaičiavęs skliautų slėgimo ir išvedęs perdaug plonas sienas ir perdaug 
silpnus kontraforsus; žinoma, sienos neišlaikė svorio ir pakrypo. Bet ir pats to 
fasado užmanymas, kuriame visai nejausti konstruktyvinio mąstymo, tesąs 
tarytum koks plytiškai gotinis frontonas (panašus, pav., puošia vad. Perkū¬ 
no namus Kaune), smarkiai padidintas, nukeltas nuo sienos ir pastatytas 
tiesiog ant žemės, ant neaukšto cokolio, — kaipo neva architektūra. 

Be abejo, tokia kritika turi pagrindo* Ir vis dėlto ji niekuomet nepajėgs su¬ 
griauti žavesio, kuriuo alsuoja šitas Vilniaus architektūros perlas, nepa¬ 
jėgs įsprausti šitą irracionalų kūrinį į kokius nors griežtų taisyklių, rei¬ 
kalavimų ir kriterijų rėmus. 

Nuo XVIII amžiaus pabaigos, kada romantinės krypties poetai ir meninin¬ 
kai pradėjo žavėtis viduramžiu ir jo krikščioniškais riteriniais idealais, at¬ 
gimė susidomėjimas gotika, ir šv. Onos bažnyčia pavirto entuziastiško gar¬ 
binimo objektu. Vilniaus romantikai parodė ją Napoleonui I. Imperatorių 
karvedį, kuris nelabai temėgo romantizmą ir savo veikla įkvėpė rūstų, pro¬ 
taujantį empiro stilių, taip sužavėjo tapybiška šitos mažutės bažnyčios 
gracija, kad jis pareiškė norą parsinešti ją Paryžiun ant delno, it kokį 
paukštelį ar plaštakę. Nesuskaitomi tapytojai ir paišytojai apspito šitą 
fasadą, be galo patrauklų romantinei vaizduotei dar ir tuo, kad bažnyčia 
tuomet buvo gerokai apleista ir apžėlusi tankumynu, beveik atitikdama 
tapybiškų griuvėsių idealą ( 24 ). Laimei ji pasirodė pakankamai atspari — 
atsilaikė ir prieš laiko dantį, ir prieš aistringą romantikų palinkimą į griu¬ 
vėsius, poetiškai skęstančius gamtos rūbe. Perstatinėjimai ir restauracijos 
beveik nepalietė jos išviršinės architektūros. Tiesa, nusmukęs naujausiųjų 
laikų skonis nepajėgė įvertinti fasado medžiagos nuostabaus grožio, natūra¬ 
laus senovinių plytų spalvos tono, ir šliūktelėjo per visą pastato paviršių 
vulgariausiais raudonais dažais; panašiai ir kitos plytinės Vilniaus bažny¬ 
čios (šv. Mikalojaus ir Bernardinų) buvo apšnerkštos šita šiurkščia, šlykščia 
spalva. O 1860—1870 metų laikotarpyje, barbariškoje Muravjovo gady¬ 
nėje, apsukrus ir apsitrynęs, bet estetiškai netaktiškas ir brutalus architek- 
torius Caginas parioglino netoliese nuo šv. Onos (į dešinę nuo fasado) 
naują varpinę (kuri kartu yra įėjimas į vad. Scala Sancta), — fantastiškai 
biaurų pastatą pseudogotiško „stiliaus”, kuris iš visų jėgų stengiasi pa¬ 
mėgdžioti grakščiai trapius šv. Onos bokštelių ašmenis, o iš tikrųjų primena 
riebią žąsį apipešiotu kaklu arba tortą su cukrinių saldumynų kepure, pa¬ 
statytą ant kažkokios nelemtos spintos. Nenustokime vilties, kad šita šlykš¬ 
tynė kada nors bus negailestingai išrauta iš žavingos šv. Onos ir Bernardinų 
grupės. 

RENESANSAS 


K 

J Vaip jau matėme, italų renesansas įsiskverbė į Vilnių tuo metu, kai 
mieste tebedygo gausios gotinės bažnyčios ir varpinės. Uoliausiais jo glo¬ 
bėjais buvo didieji kunigaikščiai Žygimantas Senasis ir Žygimantas Augus¬ 
tas. Žygimanto Senojo sumanymu iš Italijos išrašyti meistrai XVI amžiaus 
pradžioje iš naujo perstatė Wawelio pilį Krokuvoje. Prie italų meistrų ant¬ 
plūdžio į Lietuvą bus nemaža prisidėjusi ir antroji Žygimanto Senojo žmo¬ 
na, Milano kunigaikštytė Bona Sforza. Kadangi abu Žygimantai dažnai 
ilgesniais pobūviais gyvendavo Vilniuje, tai jiems rūpėjo atnaujinti savo 
vilniškę rezidenciją, Žemąją pilį; jiems buvo svarbu ne tiktai išplėsti ją 
pagal savo dvaro reikalus, bet ir paversti didingu, puošniu naujo italų sti¬ 
liaus rūmu, kuris nustelbtų krokuviškį Wawelį. Be to, Žygimantas Senasis 
rūpinosi naujai perstatyti Katedrą, kur ilsėjosi jo brolio šv. Kazimiero pa¬ 
laikai. Tuo būdu XVI amžiuje Vilniuje buvo sukurta eilė stambių lietuviš¬ 
kojo renesanso paminklų, iš kurių, deja, iki mūsų laikų nebeišliko beveik 
nieko. 

Svarbiausias iš šitų paminklų buvo Žemoji pilis; sprendžiant iš amžininkų 
iudijimų ir iš likusių graviūrų bei piešinių, tai tikrai būta puikaus pastato. 
Ji buvo perstatinėjama barokiniu stilium; paskui buvo sugriauta per 
didįjį rusų įsiveržimą (po 1660 m.); o XIX amžiaus pradžioje jos didingi 
griuvėsiai buvo negailestingai sunaikinti rusų valdžios, kaipo negeistinas 
buvusios Lietuvos galybės atminimas. Vienintelis pėdsakas, kurį Žemoji 
pilis paliko Vilniaus architektūroje, yra vad. attiko motyvas (prailginąs ir 
vainikuojąs sieną antstatas). Plačiai pritaikintas Žemojoje pilyje, šis mo¬ 
tyvas persimetė į visą eilę kitų Vilniaus pastatų (namų ir rūmų) ir kai 
kur išliko iki pat mūsų dienų. Attikai iš viso buvo labai išplitę lietuvių ir 
lenkų architektūroje XVI — XVII amžiuje. Seniausias jų variantas — aukš¬ 
tokas sienos pratęsimas viršum stogo (kurį attikas turėjo saugoti nuo ug¬ 
nies); šis antstatas būdavo išskaidomas reljefiškais statmeniniais dryžais, 

sujungtais tarpusavy mažutėmis arkadomis. Viršutinę tokio attiko dalį 
dažnai vainikuoja karnizas su dantimis ir voliutomis (spirališkai užriestais 
pagražinimais). 

Attiko motyvas, tiesą sakant, pats savaime neturi savyje nieko specifiškai 
renesansiško; jis yra kilęs iš daug senesnės gadynės apsiginamojo pobūdžio 
pastatų; galop ir dekoratyvinės jo formos iki pat XVI amžiaus greičiau 
primena priešgotinę gadynę (romanų stilių). Ta proga verta paminėti 
senoviškas pusapvalias Bazilijonų bažnyčios absidas (pirmykštės gotiškai 
bizantiškos architektūros liekanas): tai itin įspūdingos, masyvios formos, 
kurių rūsčią lygmę kai kada taip žavingai paįvairina šviesos ir šešėlių 
žaismas ( 25 ). Tos absidos yra papuoštos pusapvalių lankelių frizų,— 
taip pat be galo paprastu motyvu, labai harmoningai suderintu su 
lygia sienos plokštuma; šis ornamentas ypač dažnai buvo vartojamas romanų 
stiliuje. Bet ir garsusis vieno Pilies gatvės XVI amžiaus namo attikas ( 26 ) 
yra paveldėjęs savo ornamentą iš viduramžių. Jo formose griežtas paprastu¬ 
mas yra suderintas su reprezentatyvišku blizgesiu. Šitas attikas įtikinamai 
parodo, kaip puošnus ir monumentalus įspūdis gali būti pasiekiamas be 
įmantrių pagražinimų, be pasipūtusių auksuotų emblemų. Įspūdingai ari¬ 
stokratiškas, didingas charakteris čia yra įkūnytas labai paprastomis prie¬ 
monėmis: visiškai lygios sieninės plokštumos, ankštai sustumtos viena ant 
kitos; nuo prasikišančios viršutinės plokštumos yra nuleisti į žemutinę 
plokštumą ritmiškai ją išskaidantieji siauri (primeną romanų stiliaus „lize- 
nas”) statmeniniai dryžai, liekni ir įspūdingi, tarytum eilė kardų, ant kurių 
rymo riterių kuopa. Tarp šitų vertikalių sutalpintas nedidelių pusapva¬ 
lių arkų frizas. Tiktai viršutinės stulpelių dalys, o tarp jų — arkelių kon¬ 
solės yra profiliuotos gan turtingai. Įspūdžio pilnatį užbaigia šviesa, kuri, 
krisdama į attiką, akcentuoja jo sąrangą šešėlių dryžais ir vienodai žėrin¬ 
čiomis plokštumomis. 

Ausros Vartų attikas ( 27 ) yra išdailintas kur kas prašmatniau (tai vie¬ 
ninteliai miesto vartai, išlikę po XIX amžiaus pradžios, kada be jokios ato¬ 
dairos buvo išgriautos miesto sienos, vartai ir bokštai). Bet jis priklauso 
jau prie XVII amžiaus, kada džiaugsmingą, puošnią prabangą pamėgusi 
baroko gadynė ryžosi pagražinti rūstų, apvaliomis šaudyklų angomis spok¬ 
santį bastiono paviršių architektūrinių bei figūrinių motyvų ornamentu, 
su Vyčiu vidury. Tiesa, tai dar gana santūrus, linijinis ornamentas, kurio 
žemas reljefas yra glaudžiai prigulęs prie sienos, paryškindamas jos plokš¬ 
tumą. Nauja, tapybiškesnė gadynė čia pasireiškė tuo, kad davė daugiau 
vietos šviesos ir šešėlių žaismui, kuris tarytum orkestruoja sienos plokštumą, 
išplėtodamas joje gan įmantrų raštą, kupiną gyvo, įvairaus judesio, — tary¬ 
tum kokį virtuozišką muzikalinį pasažą, sudarytą iš nepertraukiamos nebe 
garsų, o linijų slinkties, — tiesių ir suapvalintų, sulaužytų ir sulankstytų 
gausiais ovalais bei spiralėmis. 

Bažnyčių statyboje Vilniaus renesanso gadynė (kaip ir iš viso XVI amžiaus 
vidurys bei antroji pusė) buvo ne labai produktinga. Tai galima paaiškinti 
neigiamu reformacijos poveikiu; o be to, tuo pat metu klestėjusio vėlybojo 
gotinio stiliaus bažnyčios beveik patenkino naujų katalikiškų šventyklų 
paklausą. Antrajame XVI amžiaus trečdalyje buvo renesansiškai perstatyta 
Katedra. Bet abiejų sekančių šimtmečių perdirbinėjimai visiškai išdildė šitą 
renesansinę Katedrą, sukurtą dalyvaujant Romos ir Sienos architektoriams. 
Iš šitos gadynės Katedros koplyčiose beišliko keletas skulptūrų; vieną jų 
verta panagrinėti kiek smulkiau. Tai yra Vaitiekaus Goštauto, Lietuvos 
kanclerio, antkapis, kurio autorium yra laikomas Sienos skulptorius Gio- 
vanni Cini. Šitame puikiame kūrinyje ( 28 ) realizmas yra savotiškai sude- 
rintas su abstraktišku, hieratiškai monumentaliu stiliumi, bet pastarajam 
yra duota aiški persvara. Realistiškai apdorota bendra figūros forma, — 
jos proporcijos, — o taip pat Goštauto galva, tur būt, portretiškai panaši, 
su ryškiu agonijos ir mirties antspaudu, kuris sunkiai gula ant veido bruožų. 
Kita vertus, yra kažkas „aigiptiško” masyvios plikos kaukolės traktuotėje, 
o griežtai frontalinė figūros kompozicija suteikia jai abstraktiškai monu¬ 
mentalų charakterį. Tą įspūdį sustiprina kūnas, apkaustytas sunkiais šar¬ 
vais; paskui — ta aplinkybė, kad figūra yra įstatyta tarp dviejų griežtų 
statmeninių (vėliavos kotas ir ilgas kardas) ir aprėžta plačiais ornamenti¬ 
niais rėmais, kurie žemu reljefu prasikiša iš stačiakampio antkapinės plokš¬ 
tės bloko. Masyvūs priegalvio bruožai įspūdingai ir galingai kontrastuoja 
su gausiomis visos kompozicijos statmeninėmis. 

Be galo meistriškas yra akmens apdirbimas; užtikrintai, raiškiai ir rūpes¬ 
tingai kaltas formuoja detales — pav., išskirdamas herbą. Gi šarvų temą — 
regis, negyvastingą ir tereikalaujančią paprasto imitavimo — skulptorius 
panaudoja ploniems apšvietimo efektams, tarytum leisdamas šviesai at¬ 
baigti modeliuotę (plg. raiškų apšviestųjų ir užtamsintųjų kojų dalių prieš¬ 
pastatymą) ir tiksliomis dozomis supilstydamas šviesą į siaurus, lygiagre- 
tiškus šarvų lovelius (kaneliūras); kontrastiškai išskirdamas iš šitos smul¬ 
kios piaustysenos lygų rankos masyvą, o ranką kontrastiškai suderindamas 
su plonu grafiniu raštu damaskinio priegalvio paviršiuje. Meistriškai yra 
traktuota reljefinė figūros apvaluma, labai santūri, niekur neišsiveržianti iš 
bendros antkapio plokštumos, bet ir nesusmunkanti į dugno gilumą. 
Goštauto paminklas vaizdžiai byloja apie tai, kokia gyvastinga tebebuvo 
viduramžių dvasia net antroje XVI amžiaus pusėje, kada renesansas buvo 
jau seniai pasiekęs savo skaisčiausias viršūnes. Abstraktiškai ornamentalus 
spirališkai išlankstytos vėliavos linijų žaismas ir melodiškai jam atliepiąs 
raiškus dešiniosios, kotą laikančios, rankos įlinkis, — vis tai grynai gotiš¬ 
kos stilistinės priemonės; jau vien šita detalė, neskaitant aukščiau iš¬ 
vardintų viduramžiškų bruožų, suteikia skulptūrai neįprastą charakterį. 

Savaime kyla klausimas: ar iš tikrųjų jos autorius buvo kilęs iš Italijos, kur 
gotika tuomet jau buvo negrįžtamai palaidota praeityje? 

Nukrypę į dailės kūrinius, galime paminėti ir patį garsiausią iš jų, kilusį 
kiek vėlesnėje Vilniaus renesanso gadynėje. Tai yra didžioji mūsų sostinės 
šventenybė — stebuklingas Austos Vartų Dievo Motinos paveikslas . Jo ta¬ 
pyba truputį nukentėjo nuo laiko ir nuo netinkamos priežiūros; tarp kita 
ko, vinys, kuriomis buvo pritvirtintas prie paveikslo turtingas aptaisas, pa¬ 
liko keliose vietose skyles. Reikia pasakyti, kad ir pats tasai sidabrinis 
(ugnyje auksuotas) aptaisas yra didelės meninės vertės. Jis yra rankų dar¬ 
bo (pagamintas Vilniaus auksakalių antroje XVII amžiaus pusėje), nu¬ 
barstytas gausiomis plonai iškaltomis gėlėmis — rožėmis, gvaizdikais, tul¬ 
pėmis ir pan. Uždengdamas visą Dievo Motinos paveikslą, išskyrus pro 
aptaiso tarpus matomą veidą ir rankas, jis susilieja su atviromis paveikslo 
dalimis į vieningą dekoratyvinį didingai puošnų vaizdą. Restauruojant 
paveikslą 1927 metais, aptaisas buvo nuimtas ir pritvirtintas prie išorinio 
(atitinkamai išpiaustyto) nedegamos metalinės kasetės paviršiaus, į kurią 
buvo uždarytas paveikslas; įspūdis paliko nepakeistas, bet tapyba buvo 
apsaugota nuo tolimesnio gedimo. 

Patsai paveikslas vaizduoja Švenčiausiąją iki liemens, natūralaus žmogiško 
dydžio, sukryžiuotomis ant krūtinės rankomis, truputį palenkta galva be¬ 
siklausančią neregimo Apreiškimo Angelo. Paveikslas buvo nutapytas tem¬ 
pera kreidiniame pagrinde, ant aštuonių sujungtų ąžuolinių lentų bendro 
dydžio 2 X 1,63 m. Vėliau kai kurios dalys buvo pakartotinai pertapytos 
aliejum; šiuo metu vien tiktai Dievo Motinos veidas ( 29 ), nuvalytas 
nuo vėlesnių antsluoksnių, švyti pirmykščiu auksingu temperos koloritu. 
Tiesa, visi šitie pertapymai aliejiniais dažais buvo atlikti gan pietiškai ir 
nesuardė nei pagrindinių formų, nei kompozicijos nuotaikos, tiktai pakeis¬ 
dami paviršę. Taip, antai, barokiškai buvo suminkštintos kampuotos ap¬ 
siausto klostės; antras pertapymas daugiausia palietė raudoną tuniką, 
kurios klostes barokinis tapytojas ištaisė pagal tapybiškai koloristinę savo 
gadynės dvasią; galop, XIX amžiuje buvo truputį perdirbtos rankos. Iš po 
visų šitų antsluoksnių vis taip pat galingai ir ryškiai iškyla pirmykštė koncep¬ 
cija: didingai monumentalus vaizdas, renesansiškai suminkštintas švelniai 
harmoningu žmoginių formų idealizavimu. Paveikslo autorius, be abejo, 
buvo įkvėptas italų renesanso pavyzdžių, nors pats greičiausiai priklausė prie 
vilniečių tapytojų, dirbusių didžiojo kunigaikščio dvarui. 

Paveikslo iškilni povyza, jo „didis stilius” yra apskaičiuotas dideliam atstui 
iš aukštumos. Madonos veidas apskrietas monumentaliu apsiausto siluetu. 
Šviesus šydas, kuriuo yra apskleistas pats veidas, yra įdomus stilistiniu po¬ 
žiūriu, nes jo aštriai sulaužytose klostėse, tarytum, tebeskamba viduramžių 
tapybos regėsena; bet tie gotiniai atgarsiai labai darniai susilieja su didingu 
renesanso stilium. 

Grįždami prie architektūros, apžiūrėsime vienintelę Vilniaus bažnyčią, sti¬ 
liumi artimą renesansui. Tai nedidelė šv. Mykolo bažnyčia, netoliese nuo 
šv. Onos ir Bernardinų. Pamatus jai padėjo 1594 metais Leonas Sapiega, 
Didžiosios Kunigaikštystės kancleris ir etmonas, o galutinai užbaigta buvo 
apie 1625 metus. Bet 1655 metais kazokų gaujos išplėšė ją, žvėriškai išžu- 
dydamos jos viduje pasislėpusius gyventojus ir vienuoles bernardines (ku¬ 
rioms priklausė bažnyčia). Po to ji buvo restauruota 1662 metais ir dau¬ 
geliu atžvilgių subarokėjo. 

Renesanso dvasia pilniausiai išreikšta išvidinėje šv. Mykolo architektūroje 
( 30 ), — tai vienanarvė erdvė, perdengta plačiu lopšiniu skliautu, atremtu 
į galingus piliastrus su korintiniais kapiteliais (tie piliastrai — ne kas kita, 
kaip gotiniai kontraforsai, stipriai įspausti į bažnyčios vidų). Erdvė čia 
yra laisvai išsiskėtusi platumon; tiek erdvės proporcijose, tiek ją ribojančių 
plokštumų (sienų ir skliauto) įpavidalinime alsuoja rami pusiausvyra, 
kilnus paprastumas ir laisvė. Labai yra pamokoma palyginti puošnią lip- 
dytinę dekoraciją, kuri dengia skliautą raštų tinklu, su įmantriais žvaigž¬ 
dėtais ar krištoliniais vėlybosios gotikos skliautais ( 18, 19 ). Ten mes re¬ 
gime tapybiškai neramų, šešėlių išvagotą paviršių. O šv. Mykole harmo¬ 
ningai ramus erdvingų žvaigždžių, širdžių, rozečių raštas plačiai, simetriš¬ 
kai nutysta šviesiu skliauto dugnu ir, kas ypač svarbu, visur leidžia pa¬ 
justi lygų, nesuskaldytą skliauto paviršių. 

Gi išviršinėje šv. Mykolo architektūroje (31) gotika, taip sakant, susi¬ 
siekia su baroku per renesanso galvą. Tiesa, lygus sienos paviršius kai kur 
aiškiai regimas pro barokinius fasado skaidmenis. Bet gotinį pastato cha¬ 
rakterį pabrėžia status, aštrus stogas, šoninių sienų kontraforsai, o fasade 
gotiškos yra bendros proporcijos, statmenims šoninių bokštelių ir siaurų 
piliastrinių tarpusienių polėkis, ištęstos langų formos. Fasado polėkį sulaiko 
tiktai kvadratinis frontono plotas su įrašytu apskritimu ir jį vainikuojančiu 
prislėgtu segmentu. Gi barokinis perdirbimas matomas iš pagausintų gulsti- 
nių (profilių), vagojančių apatinio aukšto antablementą; pastebėtina, kaip 
pastarasis iššoka virš piliastrų iš sienos paviršiaus; galop būdinga yra judri 
aštuoniasienių bokštelių forma ir ypač aikštingos, nerimastingos juos vai¬ 
nikuojančių mažyčių kupolų apybrėžos. 

BAROKAS 


M 

1 lanau, kad ir trumpa ligšiol mūsų padaryta seniausiųjų Vilniaus 
meno paminklų apžvalga mus įtikino, jog stiliai meno istorijoje neseka 
vienas paskui kitą žąsele, kaitaliodamies, it mados. Neretai du ar net keli 
stiliai gyvuoja vienu laiku. Ypač taip vadinamais pereiginiais tarpsniais, 
kurie, reikia pridėti, dažnai esti ilgesni, negu prieš ir po jų einančios „gryno 
stiliaus’’ gadynės. Šv. Mykolo bažnyčia mums parodė, jog Vilniuje tame 
pačiame meno paminkle gali sugyventi trys stiliai, šiuo atveju — renesan¬ 
sas, gotika ir barokas. Šis pastatas, kurio stiliuje vyrauja renesansas, buvo 
pradėtas tais metais, kada greta jo buvo baigiami grynai gotiniai Bernardi¬ 
nai. O pastarieji, kaip ir gotinė šv. Ona, buvo statomi vienu laiku ir visai 
netoli nuo reprezentatyvinės renesansinės Žemosios pilies. Kita vertus, dar 
tebestatant renesansinį šv. Mykolą, Vilniaus jėzuitai jau seniai buvo pra¬ 
dėję savo kolegiją (busimąją Akademiją), — sunkiomis, iškilmingomis 
ankstybojo baroko formomis, — ir ruošėsi pradėti grandioziškai barokinį šv. 
Kazimierą. 

Visų šitų meno įvykių akivaizdoje mes neturime teisės kalbėti nei apie chao¬ 
tišką stilių sąmyšį, nei apie provincionališką Vilniaus atsilikimą. Prieš 
mus — daugiabalsė stilių sambūvio samplaika, kokią galime pastebėti 
visuose kūrybiškai produktinguose Europos kraštuose „pereiginėmis” ga¬ 
dynėmis. Ir tiktai iš šitos meno formų ir stilių polifonijos gimsta gyvas ir 
realus, o ne mokykliškai abstraktiškas istorinės tikrovės paveikslas. 

Baroko stiliaus atsiradimas Lietuvoje ne be pagrindo yra siejamas su jėzui¬ 
tų veikla; nors baroko sąvoka, žinoma, yra be galo platesnė, negu „jėzuitų 
stilius”. Jau žinome, jog nedidelis XVI amžiuje pastatytų bažnyčių skai¬ 
čius visų pirma aiškinamas tuo, kad Reformacija buvo paviliojusi beveik 
visus Lietuvos didikus, — o jų lėšomis daugiausia ir buvo statomos baž¬ 
nyčios. Atvykę į Vilnių 1569 metais, jėzuitai tučtuojau pradėjo energingą 
ir sėkmingą kovą su protestantizmu, ir jau to paties amžiaus gale daugelis 
Lietuvos bajorų sugrįžo į Bažnyčios prieglobstį. 

Jėzuitų ordeno veiklą nuo 1576 metų stipriai parėmė Stepono Batoro po¬ 
litika. Tasai karalius sumanė paversti Vilnių ne tiktai karine baze žygiams 
prieš Maskvą, bet ir kultūrine atrama prieš Maskvos Bizantijos įtakas. Išil¬ 
gai viso rytinio valstybės šono — nuo Dauguvos iki Dniepro — pristeigė 
jis jėzuitų vienuolynų ir mokyklų: savos rūšies Maginot linija lotynų kul¬ 
tūrai prieš rusiškuosius Rytus. Jis pavertė jėzuitų įsteigtąją kolegiją Akade¬ 
mija, pavesdamas ją tiems patiems jėzuitams; pirmuoju rektorium tapo 
garsusis pamokslininkas jėzuitas Petras Skarga — tarytum koks vyriausiasis 
religinio priešmaskvinio fronto vadas. Kolegijos, iš kurios išaugo Akademi¬ 
ja, įsteigimas buvo pirmas didelis jėzuitų žygis, kuriuo jie atžymėjo savo 
veiklą Vilniuje. Turėdami savo tarpe nemaža mokytų architektorių, jie 
patys pasistato Akademijos rūmus, o tuojau po to — didingą šv. Kazimiero 
bažnyčią. 

Grįždama į katalikybę, Lietuvos bajorija savo rėžtu pradeda reikšti ištiki¬ 
mybę Romai dideliais bažnytiniais pastatais. Nuo XVI amžiaus pabaigos 
Vilniuje prasideda itin gyva bažnyčių statyba. Ji tęsiasi iki švedų ir rusų 
antplūdžio; pastarieji net šešerius metus (1655 —1661) laiko užgrobę 
Vilnių, smarkiai jį apiplėšdami. Lietuvos etmonui Mykolui Pacui išvijus 
Maskvos kariuomenę, prasideda dar puikesnis bažnyčių ūgis, kuris užtrunka 
daugiau kaip šimtmetį. 

Kalbėdami apie Vilniaus baroko charakterį, nepamirškime, kad šito stiliaus 
plėtotėje, be svetimšalių jėzuitų, žymų vaidmenį suvaidino vietiniai lietu¬ 
vių didikai, kaip antai Pacai, Sapiega;, Radvilai, kurie nuo seno buvo 
svarbiausieji Vilniaus architektūros įkvėpėjai. Ir iš viso, nagrinėjant pra¬ 
eities meną, niekuomet nereikia išleisti iš akių didžiulės užsakovų reikšmės: 
daugelis jų, būdami šviesūs, humanistiškai išsilavinę žmonės, gerai nusi¬ 
maną apie meno plonybes ir reiklūs skonio atžvilgiu, meno kūrinių cha¬ 
rakteriui turėdavo ne menkesnę įtaką, kaip pačių architektorių bei deko¬ 
ratorių temperamentas ir meninė mąstysena; pastarieji, kaip ir kituose to 
meto Europos kraštuose, būdavo iš dalies svetimšaliai, iš dalies — iš jų 
prasimokę vietos meistrai. Visa tai, drauge su genius loci, t. y. gamtovaiz¬ 
džio dvasios ir tautos sielos galinga įtaka, nusvėrė Vilniaus baroko kryp¬ 
snį — tą ryškų aukštaitiškai lietuvišką charakterį, apie kurį kalbėjau šios 
apžvalgos pradžioje. 

Kita vertus, nereikia per menkai vertinti ir tą galingą impulsą, kurį suteikė 
Vilniaus architektūrai jėzuitai, pastatydami šv . Kazimiero bažnyčią (įsidė¬ 
mėkime — uoliai remiami Leono Sapiegos). Jos modelis — garsioji II Gesū 
bažnyčia Romoje, grandiozinis ankstybojo baroko paminklas, kuris be galo 
paveikė visos Vakarų Europos architektūros raidą. II Gesū įkūnijo visiškai 
naują, ligi tol nematytą erdvės užmanymą. Toji bažnyčia susideda iš mil¬ 
žiniškai plačios ir aukštos išilginės navos ir daug trumpesnės skersinės na- 

vos; viena kitą kirsdamos, jodvi sudaro lotyniškojo kryžiaus formą; 
o viršum jųdviejų sankryžos iškeliamas galingas kupolas, pro kurio langus 
iškilmingai plačiomis srovėmis krinta šviesa, traukdama maldininkų akis 
ir sielas į savo šaltinį — dangaus aukštybes* Šoninės navos yra pakeistos 
koplyčių eilėmis, kurios papildo lotyniškąjį kryžių iki stačiakampio; o sie¬ 
nos tarp tų koplyčių paverstos atramomis plačiai ir drąsiai iškeltam lopši¬ 
niam didžiosios navos skliautui. Šv. Kazimiero bažnyčia, pradėta 1604 me¬ 
tais (per dvidešimt metų nuo II Gesii užbaigos) ir užbaigta 1615 metais, 
tiksliai pakartoja Romos pavyzdžio planą ir bendrą kompoziciją. Jos įtaka 
Lietuvos architektūrai tučtuojau pradėjo reikštis: Vilniuje jos erdvinę 
schemą pasisavino visa eilė bažnyčių, pav. šv. Petro ir Povilo, Dominykonų 
ir net stačiatikių šv. Dvasios cerkvė (XVII amžiaus pirmoji pusė); ši įtaka 
aiškiai pastebima ir kitų Lietuvos vietų bažnyčiose, pav. Pažaislio vienuo¬ 
lyno bažnyčioje. 

Šv. Kazimiero vidus ( 32 ), nors daug nukentėjęs nuo gaisrų ir perstatinė- 
jimų (ypač nuo perdirbimo į stačiatikių soborą), ligi šiol yra vienas impo¬ 
zantiškiausių senojo Vilniaus architektūros paminklų. Išskaidyta poriniais 
piliastrais ir puošniu, sudėtingai profiliuotu karnizu, šita išvidinė architek¬ 
tūra stebina mus puikiomis proporcijomis, didingu patosu, grandiozine, 
valdinga erdvės organizacija. Toliau pažymėtinos yra raiškios, grakščios de¬ 
talės, pav. lipdytiniai ornamentai, išdėstyti šykščiai, bet efektingai: jie už¬ 
tikrintai akcentuoja svarbiąsias architektūros dalis, remiančias skliautą ir 
kupolą. Paties kupolo būgne kai kur dar yra išlikusi ornamentinė XVII 
amžiaus pradžios lipdyba: nemėgdžiodama sunkios romiškojo baroko pui¬ 
kybės, ji yra tokia pat lengva ir daili, kaip ir bures (įgaubtus trikampius 
po būgnu) puošiantieji glaistytiniai rokoko ornamentai, kurie čia atsirado 
XVIII amžiaus vidury, po vieno bažnyčios gaisro. Didysis ir šoniniai alto¬ 
riai galingai įsiterpia į šitą erdvės simfoniją sodriu, iškilmingu užbaigos 
akordu. 

Išviršinėje šv. Kazimiero architektūroje ( 6 ) pažymėtinas yra įdomus ku¬ 
riozas — gotiniai šoninių sienų kontraforsai, visai nereikalingi konstrukty¬ 
viniu požiūriu (kupolo ir skliautų svoriui išsklaidyti): matyti, statytojai 
prikergė juos iš įpročio, „atsargos dėl”, nepasitikėdami naujais, dar neiš¬ 
mėgintais konstruktyviniais metodais. — Fasado architektūra — tai vien 
menkos buvusios kompozicijos liekanos. Pirmykštis fasadas buvo labai 
paprastai išskaidytas piliastrais ir sunkiu karnizu, viršum kurio buvo iškelti 
du bokštai. Bet apie 1860 metus su juo gerokai pasidarbavo jau žinomas 
mums architektorius Čaginas, kuriam buvo pavesta nugrimuoti bažnyčią 
stačiatikių soboru. Jis subiaurojo fasado proporcijas, pristatydamas prie jo 
griozdišką prieangį su kupolu ir svogūnine viršūne; suaižė fasado paviršių 
naujais smulkiais skaidmenimis ir banaliais ornamentais; pridaigstė auk- 

suotų skardinių svogūnų bažnyčios viršuje, kurio kupolas seniau buvo 
vainikuotas Didžiosios Kunigaikštystės karūna. 

Savo Akademiją, dabartinį Universitetą, jėzuitai pradėjo statyti tuoj po to, 
kai atvyko į Vilnių. Didysis rūmų kiemas ( 33 ) buvo užbaigtas 1630 me¬ 
tais. Apsuptas iš trijų pusių arkadomis, o iš ketvirtos pusės uždarytas puoš¬ 
niu šv. Jono bažnyčios fasadu, šis kiemas žavi mus plačia ir vienkart dar¬ 
niai organizuota erdve. Mes čia jaučiamės tarytum aikštėje, aplinkui ap¬ 
statytoje didinga architektūra, arba milžiniškoje iškilmių salėje po atviru 
dangum, — panašiai, kaip šv. Morkaus aikštėje Venecijoje. Toks šviesios 
Pietų erdvės įsiveržimas į viduramžines šiaurinio Vilniaus gatves įvyko jau 
anksčiau, — renesansinėje Žemosios pilies didžiojo kiemo architektūroje. 
Bet Universiteto kiemo arkados — jau nebe tas harmoningai paprastas 
renesansas: lieknų kolonų vietoje čia regime masyvius stačiakampius pilio¬ 
rius; sujungti jie nebe lengvomis pusapvaliomis arkomis, o įtemptais, kietai 
sulenktais eliptiniais lankais; visa tai, o taipgi sunki karnizų ir aprėminimų 
profiliuotė, liudija apie patetiškojo Romos baroko pergalę. 

Dar vienas Pietų kampelis niūkioje šiaurės erdvėje atsiveria prieš mus daug 
vėlesniame (iš antrosios XVII amžiaus pusės) arkadiniame Popiežiaus 
Aliumnato kieme Universiteto gatvėje ( 34 ); šį aliumnatą, t. y. bendra¬ 
butį (akademijos auklėtiniams unijotams), įsteigė ir aprūpino lėšomis Po¬ 
piežius Grigalius XIII. Tiesa, italų architektūros įpročiai pasirodė netinka¬ 
mi mūsų klimato sąlygoms, ir dalis atvirų triaukščių galerijų buvo užmū¬ 
rytos. Ir vis dėlto, nors ir sugadintas, šitas gerokai apleistas kiemas, su 
šiauriškai stačiais stogais ir vaizdą biaurojančiais vandenlaidžiais, tebėra 
išlaikęs saulėtą Pietų šypseną, — net žiemą ir rudenį, kada blausi debesų 
ir miglų skraistė apkloja Vilniaus dangų. 

Tikras vilniškio XVII amžiaus baroko perlas yra šv. Kazimiero koplyčia 
Katedroje ( 35 ), pastatyta 1620 —1630 metais šventojo palaikams saugoti. 
Ji yra kvadratinės formos ir apvainikuota lengvu, erdviu kupolu; jos sienos 
išskaidytos piliastrais į plačius vidurinius ir siaurus šoninius plotus. Vidu¬ 
riniame sienos plote priešais įėjimą yra altorius; atitinkami kairiosios ir 
dešiniosios sienos plotai yra išpuošti tapyba; o siauruosiuose plotuose sutal¬ 
pintos nišos su medinėmis sidabruotomis Jogailaičių statulomis. Iš kupolo 
srovėmis tekanti minkšta šviesa išryškina nuostabiai puikų reginį, kuriame 
tamsūs ir spalvoti sienų marmurai yra suderinti su spalvingu freskų pa¬ 
sauliu, puošniu lipdytinių reljefų šviesoraščiu ir žibančiu statulų ir sar¬ 
kofago sidabru. Pačioje pradžioje to reginio būta dar puikesnio, dar tur¬ 
tingesnio, nes koplyčioje buvo dar daugiau brangių puošmenų, ir visas 
altorius buvo sidabrinis (antroje XVII amžiaus pusėje jis buvo pakeistas 
dabar regima lipdyba, tiesa, aukštos meninės vertės). Kairiajame koplyčios 
kampe ( 36 ) stovi itin originali sakykla (iš XVII amžiaus pabaigos), — taurė. 

pagriebta erelio su išskėstais polėkiui sparnais. Šita įmantri sakykla, ištekinta 
iš medžio, paauksuota ir gausiai apklota piaustytine augmenine ornamen¬ 
tika, yra be galo meistriškas darbas. 

Kai įeini į šitą mažytę šventovę iš blaivių, šaltų, blankių Katedros navų, 
tuojau pasijunti apglėbtas pietietiškai džiaugsmingo, kvapnaus pasaulio, 
išausto iš skaisčių spalvų ir nušviesto šypsenos pašvaiste; šitą šypsenos at¬ 
švaitą regime ir konkrečiai įkūnytą žavingame skulptūrinės Madonos veide 
viršum sidabrinio sarkofago. 

Šv. Kazimiero koplyčios autorium yra laikomas italų architektorius Con- 
stantino Tencalli. Kai kurie istorikai jam priskiria ir kitą Vilniaus baroko 
šedevrą — šv. Teresės (arba Aušros Vartų) bažnyčią, kurią pastatydino 
karmelitams antrame XVII amžiaus ketvirtyje Lietuvos vicekancleris Ste¬ 
ponas Kristupas Pacas. Šita bažnyčia išsiskiria jau vien tuo, kad jos fasadui 
buvo panaudotas tašytas akmuo — medžiaga visai neįprasta Vilniui, medžio 
ir smėlio miestui, kur net plyta buvo prabangos dalykas. Jau šv. Kazimiero 
koplyčios spalvoti marmurai turėjo stebinti amžininkų vaizduotę. Gi šv. 
Teresei reikėjo su didžiausiomis sunkenybėmis gabenti akmens luitus iš 
tolimų kraštų; taip, antai, cokolis skersai visą fasadą yra padarytas iš šve- 
dinio smiltainio; iš suomių smiltainio, granito bei marmuro padarytos 
portalo kolonos, langų ir durų aprėminimai, viršutinio aukšto balkonas, 
Paco herbas ir įvairūs fasado pagražinimai. Jeigu visa tai liudija apie tikrai 
magnatišką dosnumą ir užsimojimą, tai pati bažnyčios architektūra rodo 
aukštą meninę kultūrą — ne tiktai statytojo, bet ir statydintojo. Mes žinome 
apie Kristupą Pacą, kad jis išlavino savo meninį skonį keliaudamas po Ita¬ 
liją ir Niderlandus, kur uoliai studijavo meno paminklus; tarp kita ko, jis 
buvo asmeniškai pažįstamas su didžiuoju Rubensu ir lankydavo jo dirbtuvę 
Antverpene. Grįžęs į Lietuvą, Pacas tampa sąmoningu didžiojo meno ugdy¬ 
toju savo tėvynėje. 

Šv. Teresės bažnyčios vidus, — bazilikinės formos, sudėtas iš trijų išilginių 
navų, su dengiančiu didžiąją navą lopšiniu skliautu ir piliastrais, skaidan¬ 
čiais jos sienas, — pasižymi kilniu proporcijų grožiu. Bet kadangi išlikusioji 
vidaus dekoracija yra iš sekančio šimtmečio, tai mes prie jos sugrįšime 
vėliau. Gi šv. Teresės fasadas (37) yra puikus ankstybojo baroko kūri¬ 
nys, įkvėptas geriausių tos gadynės Romos architektūros pavyzdžių. Barokas 
čia dar nėra apimtas nerimastingo judesio, putojančio ir laužte laužančio 
formas. Jis kreipiasi į mus kaipo tiesioginis renesanso įpėdinis — santūriai 
harmoningas, rimtas ir kilnus savo paprastumu, bet kartu kupinas galios, 
triumfuojančios didybės ir monumentalaus raiškumo. Fasado kompozicija, 
tiek dalių proporcijose, tiek detalėse, yra giliai apgalvota. Rūpestingai 
pasvertas apatinio ir viršutinio aukšto santykis: apatinis — erdvesnis, labiau 
išplėstas, viršutinis — lengvesnių proporcijų, ryžtingai iškeltas aukštyn. Bet 

pagrindinė fasado tema, vienijanti abu jo aukštu, — tai jo statmeninis ver¬ 
žimasis aukštyn, iš kurio labiausiai ir kyla galinga, triumfuojanti išraiška. 
Dvigubi apatinį aukštą skaidantieji piliastrai savo statmeniniu šuoliu per¬ 
smelkia visą fasado reljefą; jie pertraukia jo gulstines skaidmenas, pri¬ 
versdami karnizą išsikišti priekin; prasiveržia tolyn, į antrąjį aukštą, naujų, 
kiek žemesnių, porinių piliastrų pavidalu; galop, smelkdamies į frontoną, 
įlaužia jo kampus, išstumdami juos pakopomis priekin. Tą patį statmeniš- 
kumą regime ir kraštutiniuose apatinio aukšto piliastruose, viršum kurių 
skambiais šauktukais iššoksta siauros obeliskų piramidės. Be gulstinių išky¬ 
šulių, mes matome dar vieną labai būdingą baroko architektūrai formą: 
tai voliutos, išlenkti plokšti pagražinimai viršutinio aukšto pakraščiuose, — 
apačioje spirališkai susukti, jie elastingai išsivynioja, skrieja aukštyn, kur 
jų viršūnės vėl susiraito spiralėmis; jie primena jaunas panteras, kurios, 
prisispaudusios prie kamieno ir raitydamos savo ilgas nugaras, galanda 
į medį nagus. Šitos didelės voliutos savo energingu veržlumu taip pat su¬ 
stiprina kompozicijos vertikalizmą: susiliedamos į vieną akordą su porinių 
piliastrų judesiu, jos paruošia paskutinį šuolį aukštyn, kuris išreikštas su- 
smailintu trikampiu frontonu. Visa šita dinamikos gausa yra sukaustyta 
iš tikrųjų klasišku — nors čia turime „baroką” — saiko jausmu ir uždaryta 
į darnų, vieningą siluetą. 

Taip didingai pražydęs, Vilniaus barokas netrukus gauna kiek stabtelėti 
savo kelyje; Lietuvos sostinę užgriūva ištisa eilė skaudžių nelaimių — priešų 
antpuolių, plėšimų ir gaisrų. Šis protarpis tęsiasi nuo 1655 iki 1661 metų, 
kada etmonas Mykolas Pacas galutinai išveja iš Vilniaus laukines kazokų 
gaujas. Po to prasideda nauja barokinės architektūros gadynė, — vyksta 
grandiozinė statybos veikla, atnaujinami apgriautieji pastatai, dygsta nau¬ 
jos didelės bažnyčios, o daugybė senesnių bažnyčių, ypač jų vidaus patal¬ 
pos, perdirbamos pagal naują skonį. Šita Vilniaus statybos gadynė nusitęsia 
beveik be pertraukų iki pat vėlybiausiųjų klasicizmo atžalų pirmoje XIX 
amžiaus pusėje. 

Naują gadynę pradėjo ką tik paminėtas Mykolas Kazimieras Pacas, Didžio¬ 
sios Kunigaikštystės etmonas ir Vilniaus vaivada. Pildydamas apžadus, 
kuriuos buvo padaręs už gyvybės išgelbėjimą per kariuomenės maištą, jis 
pastatė vieną garsiausiųjų Vilniaus bažnyčių — šv. Petrą ir Povilą Anta¬ 
kalnyje, ten pat, kur kadaise būta stabmeldiškos lietuvių šventyklos; čia 
iki pat 1655 —1661 metų karo nuolat buvo statomos ir nuolatos žūdavo 
ugnyje medinės bažnytėlės. 

Naujosios bažnyčios fundatorius Mykolas Pacas buvo ryškus savo karingos 
ir maldingos gadynės atstovas ir tipingas baroko žmogus. Narsus karys, 
šaunus riteris, galingas magnatas, mėgęs kildinti savo giminę iš Florencijos 
didikų dinastijos Pazzi, humanistas, išmiklintas alegorinėje to meto poezi- 

joje, turtuolis, pratęs gyventi prabangoje, ir kartu — pamaldus krikščionis, 
nuolankus bažnyčios vergas, testamentu įsakęs save palaidoti požemyje po 
to paties šv. Petro ir Povilo slenksčiu, kur jo paskutinio poilsio vieta buvo 
paženklinta tiktai akmens plokšte su įrašu: „čia guli nusidėjėlis”. Bet puiki 
viršum to kapo iškylanti bažnyčia pati savaime yra iškalbingiausias antka¬ 
pis, o nežinomo nusidėjėlio vardas gudriai išreikštas didelių auksuotų rai¬ 
džių antrašu virš fasado lango: Regina paeis, funda nos in pace (Taikos 
Karaliene, sutvirtink mus taikoje), — tikrai barokiškas, grakštus kalam¬ 
būras, kur Taikos Karalienė tuom pat žygiu yra paties etmono Paco ir visos 
jo giminės Dangiškoji Užtarytoja. 

Šitos bažnyčios architektorius, iš Krokuvos pakviestas italas Giovanni Zaor, 
su savo uždaviniu apsidirbo žaibišku (imant to laiko mastą) tempu: pra¬ 
dėjo 1668 metais ir užbaigė per aštuoneris metus. II Gesū schema, įkūnyta 
jėzuitų šv. Kazimiero bažnyčioje, per tą laiką jau buvo suspėjusi pavirsti 
įprastiniu trafaretu; šv. Petro ir Povilo statytojas pritaikino ją kaip doras 
amatininkas, sufuormuodamas lotyniškąjį kryžių su dideliu kupolu viršum 
navų sankryžos. Išviršinė architektūra ( 38 ) toli gražu nėra pirmos rūšies. 
Tiesa, pati bažnyčia, kurios šviesiai geltona spalva maloniai šypsosi iš An¬ 
takalnio žalumos debesų, magina mus savo idilišku vietovaizdžiu. Bet kaipo 
architektūrinė kompozicija ji ne labai grakšti; tai neritmiška masių sam¬ 
plaika; kupolo ir fasadinių bokštų proporcijos perdaug kresnos, o pats fasadas 
perdaug išsiskėtęs ir tiek savo visuma, tiek detalėmis liudija apie susmul- 
kėjusį skonį ir nuvytusią fantaziją; ypač jeigu prisiminsime vos prieš treč¬ 
dalį šimtmečio sukurtą nuostabią šv. Teresės kompoziciją. Užtat šv. Petro 
ir Povilo vidus ( 39 ) turi savyje tikros didybės ir polėkio. Bet, žinoma, ne 
architektūra yra jo garbės šaltinis, o begalinis lobis skulptūrinių dekoracijų, 
kuriais klote apklotos ir sienos, ir skliautai, ir kupolo vidus — priešingai, 
negu šv. Kazimiere, kur tos pačios erdvinės formos papuoštos labai šykš¬ 
čiai ir daro įspūdį pačios savaime, vien tik architektūriniu užmanymu. Kita 
vertus, šv. Kazimiere išliko didysis altorius, tuo tarpu Antakalnio bažny¬ 
čioje ateivio žvilgsnis toje vietoje, kur paprastai iškeliamas altorius, tasai 
iškilmingas visos bažnytinės architektūros užbaigos akordas ir ideologinis 
centras, — tepastebi keletą barokinių statulų nerimastingomis pozomis. 
Fundatoriui mirus 1682 metais, bažnyčios dekoravimo darbai dar buvo tę¬ 
siami dvejis metus, bet dailininkams taip ir nepavyko užbaigti savo užma¬ 
nymų didžiuoju altorium, kuris pagal darbų planą, vykdomą nuo vakarų 
į rytus, t. y. nuo įėjimo link presbiterijos, buvo atidėtas į patį galą. Praeitojo 
šimtmečio pradžioje buvo pakviesti iš Milano du skulptoriai restauruoti 
bažnyčios ir pastatyti altoriaus; juodu pasitenkino nauja burinės šv. Petro 
laivės pavidalo sakykla ir dviem menkais altorėliais sankryžos kampuose: 
didžiajam altoriui jie pritrūko ir vaizduotės, ir drąsos. 

Bet mūsų žvilgsnis neilgai teužkliūva už šitos „Achilo kulnies”. Jis savaime 
nutysta aukštyn, iš kur pro erdvių kupolų langus dosniai liejasi iškilminga 
šviesa ant pasakiškos lipdytinių dekoracijų gausos. Štai čia mes pajuntame, 
kad baroko architektūroje šviesa yra toks pat kompozicinis veiksnys, kaip 
kituose stiliuose — plastinė atrama ar sienos masyvas. Šv. Petro ir Povilo 
bažnyčioje koncentruota kupolo šviesa, apiberdama spinduliais begalinę 
aibę glaistytinių papuošalų, sujungia jų mases į tapybišką visetą. Spalvų 
stoka taip pat padeda koncentruoti įspūdį: tiek sienos, tiek ornamentai 
yra balti, ir šitą monochromiją pagyvina tiktai santūrus spalvotų freskų 
kontrastas didžiosios navos skliaute. 

Dabar gi nukreipsime žvilgsnį į svarbiausiąją šv. Petro ir Povilo įžymybę—- 
į jo skulptūrinę dekoraciją. Ji nėra vien tiktai laisvos fantazijos vaisius, 
sukurtas dailininkų, įsigeidusių kaip galima tirščiau išpuošti architektūrą 
savo kūriniais. Yra žinoma, kad šita dekoracija pagrįsta giliai apgalvotu 
planu, ikonografine programa, kurioje paties fundatoriaus Paco idėjos 
susipynė su idėjomis Reguliariųjų Laterano kun. Kanauninkų, gretimojo 
vienuolyno įnamių. Jų patriarchu buvo šv. Augustinas, ir pagrindinės jo 
mokslo tezės turėjo atsispindėti Antakalnio bažnyčios dekoracijoje. Šit 
kodėl skulptūros yra susietos į ciklus, iliustruojančius Biblijos ir šventųjų 
gyvenimų scenas. Iš kitos pusės ir Pacas uoliai prisidėjo prie programos 
sudarymo, duodamas savo nurodymų. Taip atsirado scenos, vaizduojančios 
Lietuvos ir Vilniaus istoriją arba alegoriškai išreiškiančios žemiškos galybės 
ir garbės (suprask — Pacų didybės) nykstamumą ir menkystę, Mirties 
triumfą ir maldą Dievop, į amžino nusiraminimo šaltinį. Manoma, kad visi 
ikonografiniai nurodymai iš pradžių buvę tapytojo Šreiterio fiksuoti scenų ir 
veikėjų eskizais, o skulptoriams belikę juos išskirstyti po bažnyčios erdvę ir 
įpavidalinti glaistytine lipdyba. Tikslios visų atvaizduotų .scenų prasmės 
dar nepavyko galutinai iššifruoti, nors šių laikų Vilniaus tyrinėtojai (ypač 
kun. dr. Sliedzievskis) jau yra davę šiam reikalui nemaža gudrių sampro¬ 
tavimų ir taiklių nurodymų; todėl ir mes geriau nesigilinsime į šitų alegorijų 
tankmes, kurios išaugo iš baroko dvasios ir, aplamai imant, yra nuostabiai 
būdingas gadynės dokumentas. Begalinė yra gausybė scenų ir veikėjų 
šitame „magnum theatrum”, kuriame, pagal šv. Augustino mintį, pasau¬ 
lis — scena, žiūrovas — Dievas. Vien tik žmoginių figūrų, šitos didžiosios 
scenos veikėjų, čia priskaityta per dvejetą tūkstančių. Čia ir bibliniai, ir 
istoriniai, ir mitologiniai, ir alegoriniai personažai; užvis daug yra šarvuotų 
riterių (pagal fundatorių ir karingą jo gadynę); nemaža ir grynai fantastiš¬ 
kų būtybių — demonų, drakonų, grifų, kuriems priskirti įvairūs alegoriniai 
vaidmens. Be to, regime nesuskaitomą daugybę negyvų daiktų, savos rūšies 
rekvizitų ir dekoracijų: uždangų, trofėjų, visokių emblemų, augmeninių 
motyvų, žmoginių kaukių, puošančių konsoles, ir pan. 

Bet nepakanka žinoti, jog Pacas, vienuoliai ir tapytojas Šreiteris buvo išdirbę 
darnią programą, — uždarą savyje ikonografinę visumą, — jeigu norime 
suprasti, kaip gi skulptoriai apsidirbo su šita formų bei motyvų aibe, su¬ 
jungdami ją su architektūra į harmoningą vienovę* Juk visa šita stulbinanti 
gausa ir plastinis paskirų figūrų raiškumas nepaverčia bažnyčios chaotiškai 
perkrautų formų raizginiu, ir bendras įspūdis pasilieka iškilniai ramus. 
Skulptūras paskirstė patys jų autoriai — Milano glaistytojas Pietro Peretti 
ir jo padėjėjas romėnas Giovanni Maria Gaili, kurių priežiūroje apie aštuo- 
neris metus dirbo visa armija amatininkų. Nukreipti dekoratyvinės fanta¬ 
zijos srovę tvirtomis vagomis, sudrausminti vaizduotę ir įnešti į figūrų 
gausą planą, tvarką, sistemą — tai jau pačių skulptorių dekoratorių nuo¬ 
pelnas. 

Kaip geras dirigentas, vadovaudamas dideliam orkestrui, nesiduoda įtrau¬ 
kiamas į savo paties sujudintų garsų verpetą ir, išlaikydamas sveiką nuo¬ 
voką, valdingai tvarko jų ritmą, taip ir Antakalnio bažnyčios meistrai de¬ 
koratyvinį temperamentą, neišsemiamą fantaziją ir skulptūrinės prabangos 
pamėgimą derina su apgalvota kompozicija, ekonomingu efektų pa¬ 
skirstymu ir meistrišku detalių tobulumu. Reikia stebėtis, kokia ryški, net 
griežta ritmika valdo lipdybos masių santvarką ir kaip visos šitos figūros 
ir ornamentinė smulkmė yra pajungtos architektūros ritmui. Sėdinčios ant 
arkų moterų figūros ( 40, 44 ) savo pozomis ir judesiais harmoningai lydi 
arkų judesį, bet kartu — kaip gyvai ir natūraliai jos atvaizduotos, kaip 
laisvai jaučiasi savo erdvėje! Tą pat galima pasakyti apie frizą su amūrais 
(40), kurie atrodo užimti vien savo išdaigomis, nekreipdami dėmesio 
į aplinką, — o vis dėlto puikiai pabrėžia jie gulstinę frizo slinktį, ilga 
juosta apglėbiančią didžiulę navos erdvę; jie pagyvina tą frizą savo jude¬ 
siais, taip kad mūsų žvilgsnis noromis seka paskui juos nuo grupės prie 
grupės, išilgai visos sienos. Nors tų figūrų reljefas labai aukštas, vis dėlto 
neatsiplėšia nuo statmeninio sienos paviršiaus, kaip ir palikdamas jo zo¬ 
noje; o figūrų sankryžos su architektūros linijomis ne pertraukia, o greičiau 
pabrėžia tas linijas. 

Barokas moka keroti vešliausiais žiedais, pilnai atsiduodamas putojančiam 
buities džiaugsmui, bet jis instinktyviai palieka ištikimas saiko jausmui — 
kosminei harmonijai, valdančiai meno visetą. 

Pakelkime akis į kupolą (41 ) — jo viduje paregėsime be galo linksmą ka¬ 
ruselę. Spinduliuose, kur eina iš veido Viešpaties Sabaoth, tie išdykėliai 
amūrai jaučiasi kuo puikiausiai, tarytum gero, nuolaidaus senelio draugėje. 
Ogi tie spinduliai — koks puikus, didelis ratas! — nusitvėrus už jo stipinų, 
galima suktis iki soties. Bet pažiūrėkime, kaip sukomponuotas šis reginys, 
kaip tiksliai atjausti dekoratyvinio reljefo dėsniai. Angelėlių figūroms 
suteikta didelė pozų ir judesių įvairybė, ir vis dėlto jie neiškrinta iš bendro 

šviesų šešėlių paviršiaus: jie tiktai akcentuoja apskritimo slinktį, įkūnydami 
architektūrinę kupolo idėją, jo sferiškumą. Jų modeliuotė, švelni, bet už¬ 
tikrinta, spindi mirga žaižaromis, spiesdama ant savęs šviesos akcentus, — 
priešingai, negu lygus, matinis iš lėto platėjančių spindulinių dryžų pavir¬ 
šius ir minkštais šešėliais išmargintas bendras augmeninės ornamentikos 
dugnas turtingai išplėtotu akanto motyvu. 

Tose pastato dalyse, kur architektūrinė struktūra nebe taip ryškiai prasikiša, 
pav., šoninėse koplytėlėse, skulptoriai duoda valią savo tapybinei fantazijai, 
sukurdami tikrus šviesų šešėlių žaismo stebuklus. Pav., šv. Karių arba 
šv. Augustino koplyčiose ( 42, 43 ) mes sutinkame tokius rafinuotus ap¬ 
švietimo efektus, kad užmirštame apie skulptūrą kaipo tokią. Reikia ta¬ 
čiau atsiminti, kad dar prieš šituos italų meistrus bent kelios jų tautiečių 
tapytojų kartos buvo nužengusios milžinišką kelią spręsdamos šviesų šešė¬ 
lių ir atmosferos problemas: Piero della Francesca, Lionardo, Giorgione, 
Correggio, Caravaggio. Gi tapybinė Antakalnio bažnyčios skulptorių optika 
susiformavo jau tokių meistrų, kaip Tintoretto ir Greco, Rubensas ir Rem- 
brandtas, Claude Lorrainas, spalvų ir šviesų magijos poveikyje. Galop šv. 
Petro ir Povilo plastinių formų modeliuotė jau rodo neprilygstamą blizgesį 
ir virtuozišką brio, neseniai įvestą italų skulptūron Lorenzo Bemini, taipgi 
nuostabaus šviesų ir šešėlių burtininko, kurio rankose marmuras tapdavo 
minkštas ir lankstus, it vaškas. Šitoje gadynėje plastinis kūnas paliauja 
buvęs kietas, uždaras, ryškiai apribotas skaidinys; skulptūroje triumfuoja 
tapybinė spalvų, šviesų ir šešėlių kultūra. Subrendęs barokas — tai judesys, 
kuris užgriebia ir pačios architektūros formas, seniau griežtai statiškas. 
Karnizai išsilanksto vingiuotomis linijomis; kolonos su savo kapiteliais ir 
bazėmis pradeda sukaliotis, atsikreipdamos į žiūrovą kampais; pasirodo 
visokeriopos spirališkos formos (voliutos), be galo sudėtingi profiliai. Sie¬ 
nos plokštuma, seniau kieta ir neįkandama, pradeda tirpti, tapdama minkš¬ 
tu tapybiniu fonu, ant kurio sužimba mirguliuoją landšaftai, suželia vešli 
augmenija, pamažu išdildydama ir apsriaubdama architektūrinius skaid- 
menis. 

Bet visas šitas deformuojančias jėgas šv. Petro ir Povilo dekoratoriai vartoja 
be galo taktingai ir apdairiai, — nukreipdami jas į neutralias architektūriniu 
požiūriu koplyčias, kurios pavirsta savotiškais „tapybiškais urvais”. Ten gi, 
kur reikia saugoti architektūrinių skaidmenų raišką, jie palieka nepalies¬ 
tus ir sienų lygmenis, ir profilių bei arkų linijas. Statulų pozos ir tarpusavinis 
padėtys ( 44 ) tarytum laisvai išryškina skėtrų arkos išlinkį: jis aiškiai jau¬ 
čiamas jose. Dešiniosios figūros plevėsuojančios skraistės kampas yra priar¬ 
tintas prie kairiosios figūros apybrėžų, tuo pačiu užmegzdamas ryšį tarp 
abiejų figūrų ir sujungdamas jųdviejų judesius tolydine slinktimi, kuri 
akompanuoja arkos judesiui. 

Ir betgi, priešingai negu šoninių koplyčių šviesos simfonijose, tos figūros 
turi ir savaimingą skulptūrinę vertę. Nors jų paskirtis dekoratyvinė ir savo 
pobūdžiu jos yra artimos reljefui, išrutulotam sienos plokštumoje, vis dėlto 
nestinga joms ir plastikos: išvidiniais erdviniais pozų ir judesių kontrastais 
vaizduoja jos žmogaus kūną veiksmo būvyje, o tai ir yra svarbiausias da¬ 
lykas, kuris daro skulptūrą turiningą ir raiškią plastine prasme. Gausi, sudė¬ 
tinga apranga, drapiruota sunkiomis, putliomis klostėmis ir prisotinta 
šviesų šešėlių žaismo, nenuslopina grynai plastinio, tektoniško turinio, 
kuris iš esmės palieka toks pat, kaip ir graikiškoje nuogo kūno skulptūroje. 
Ir tuo pačiu metu tapybiškas (t. y. nukreiptas į mūsų regėjimą) statulų 
paviršiaus turtingumas puikiai pagyvina ir nuspalvina griežtai taisyklingą 
architektūrinių formų lygmenį. 

Šitose statulose žmogaus paveikslas, kaip to ir reikia laukti iš italų dailinin¬ 
kų, yra iki tam tikro laipsnio suidealintas, t. y. nuvalytas nuo tikrovės at¬ 
sitiktinybių bei ,,netaisyklingumų ,, ir priartintas prie harmoningai gražaus 
kūno idealo. Bet nei šita idealizacija, nei dekoratyvinis, pagražinamasis 
skulptūrų charakteris nenusilpnina gyvo, sultingo realizmo, kurį ypač 
jaučiame galvų modeliuotėje — šykščioje, raiškioje, kupinoje įtempto gy¬ 
venimo jausmo. Realizmas, apie kurį čia kalbame, yra ne tiek išorinis, 
gamtą mėgdžiojąs, kiek psichologinis, per mimiką ir gestus atveriąs mums 
gyvą sielą ir jos pergyvenimus. 

Visi šitie savumai yra ryškiai įkūnyti vienoje iš garsiausių Antakalnio baž¬ 
nyčios figūrų — šv. Marijos Magdalenos (45, 46 ). Ir čia realizmas nesie¬ 
kia taip toli, kad būtų galima kalbėti apie portretą; tur būt, menkai tėra 
pagrįsta išplitusi nuomonė, būk šita skulptūra vaizduojanti paties dailinin¬ 
ko Peretti žmoną. Bet vis dėlto prieš mus — gyvas tos gadynės žmogus, 
tikriau sakant, tipinis jos atstovas, būtent — jauna aukštosios visuomenės 
dama, vėlybas feodalinės XVII amžiaus kultūros žiedas. Realistiška yra ir 
povyza — aristokratiškai išdidi ir kartu mergiškai kukli, nedrįstanti; tiksliai 
atvaizduotas kostiumas — koks buvo tuo metu madoje prancūzų dvare. 
Galvos traktuotėje regime aiškų šalinimąsi nuo grubios tikrovės; taipgi mo- 
deliuotė, lygi ir ryški, liudija apie idealizaciją. Kita vertus, nors skulptūroje 
nėra atsitiktinių portretinių detalių, keletas iš gamtos paskolintų bruoželių 
sušildo paveikslą, padarydami jį gyvenimiškai tikrą: truputį primerktos 
akys, mažytė burna pilnomis, aikštingai apibrėžtomis lūpomis, labai ener¬ 
gingai apdirbta smakro sritis. Taip išauga prieš mus paveikslas dvaro pa¬ 
nelės, iš mažens prisigėrusios nusimanymo apie savo luominę viršenybę, 
aristokratiškai valdingos, truputį įnoringos ir pašaipios, bet kartu — mer¬ 
giškai skaisčios, griežtai saugančios ne tiktai etiketą, bet ir amžiais nusisto¬ 
vėjusią, Bažnyčios įskiepytą gyvenimo dorą. 

Vyriausiojo šv. Petro ir Povilo skulptūrų meistro ranką jau esame sutikę 
kiek anksčiau Katedroje — glaistytiniame šv. Kazimiero koplyčios altoriuje 
{ 35 ). Aš kalbėjau tuomet apie altoriaus Madonos šypseną, kuri apšviečia 
visą koplyčią ne mažiau šilta šviesa, kaip spindulių srovės, krintančios iš 
kupolo. Toji šypsena yra paveldėta iš Lionardo da Vinci, kurio moterų 
paveikslai — Mona Liza, šv. Ona ir kiti — neišdildomai paliko gyventi vė¬ 
lesnių Milano dailininkų kartų atminime; vienas toks vėlybas jų atstovas 
yra ir mūsų Peretti. Ir Antakalnio bažnyčios lipdytinės skulptūros dažnai 
nušvinta šita šypsena, — tiesa, ne tokia paslaptinga, kaip Monos Lizos, 
daugiau žemiška ir atvira, užtat labiau saulėta ir šilta. Štai žavinga — viena 
iš žavingiausių visame ansamblyje — moters galvutė, kukliai prisiglaudusi 
nuošaly nuo didžiosios navos kaipo konsolės dalis ( 47 ). Atrodo, tarytum 
ji švyti ne išviršine šviesa, stebuklingai išryškinančia jos formas, o vidu¬ 
jine savo pačios šypsena, kupina neišsakomo žavesio. Čia mes pajuntame 
didelio meistro ranką — sulig tuo vienu raganišku jos pirštų prisilietimu 
sustingusi medžiaga pražysta šiltu, džiaugsmingu gyvenimu. Nuostabiai yra 
modeliuotas šis jaunutis veidelis; iš jo dvelkia gryniausiu, švelniausiu mo¬ 
teriškumu. Toli gražu tai nėra kokia mistiška ano pasaulio būtybė: kaip 
šv. Marijoj Magdalenoj mes išvydome tipingą tos gadynės grande - dame, 
taip ir čia regime žiedą, išaugusį kuo realiausioje dirvoje, — gal būt, šioje 
galvutėje atsispindėjo kokios nors skulptoriaus matytos Vilniaus mergaitės 
bruožai. 

Šita konsolė gražiai pavaizduoja vieną svarbų šv. Petro ir Povilo skulptūrų 
savumą: natūralią realaus vaizdo sąsają su abstraktiškomis architektūrinėmis 
arba ornamentinėmis formomis. Figūrų kūnai, veidai, judesiai, kad ir 
liudija apie itališką idealizaciją, maž tėra stilizuoti, — jie nėra nė kiek 
nutolę nuo gamtos šaltinio. Ir vis dėlto tatai nekliudo jiems glaudžiai su¬ 
augti su ornamentiniais, kartais taip pat maždaug realistiškai traktuotais 
(pav. augmeniniais) raizginiais; lygiai gražiai, be jokios prievartos, jie 
moka įsiterpti ir į grynai geometrišką architektūrinę aplinką (kaip šiuo 
atveju). Realus žmogaus paveikslas nejučiomis pereina į architektūrą, pa¬ 
laipsniui, koncentriškai apaugdamas vis abstraktiškesniais ornamentiniais 
motyvais. Pačiame centre — gyvas, realistiškai nulipdytas mergaitės veidas. 
Jį siaučia skara, taip pat nulipdyta itin natūraliai. Bet tos skaros klostės 
yra ne tiktai tikslus natūros atvaizdas; jos tokios grakščios, taip ritmiškai 
sruvena ir krinta žemyn, kad yra gražios jau vien pačios savaime — nedaik¬ 
tiniu ornamento grožiu. Toliau seka jau grynai ornamentinės formos, kad 
ir su augaliniu, organišku atspalviu: voliutos su akanto lapais, minkšti 
įlinkiai, iškarpos, liežuviai, garbanos; o iš čia — visai paprastas perėjimas 
į abstraktiškai geometrines piliastro ir profiliuotos plokštės formas. 

Kita figūrinė konsolė ( 48 ) parodo mums vieną šiurpiausių, įspūdingiausių 
bažnyčios paveikslų: tai demoniškos būtybės atvaizdas, taip prisotintas 
pergyvenimo, kad tarytum panaikinamas medžiaginis apvalkalas, o psichi¬ 
nis turinys apnuoginamas visoje pilnybėje. Puikiai yra modeliuotas demono 
liemuo — su vampiro sparnais ir skelta žuvies uodega; milžiniška ekspresija 
sukaupta pozoje — sunkiose liemens pastangose atsitiesti, ištemptame į vir¬ 
šų kakle, bejėgiškai iškeltuose sparnuose, nedideliame galvos posūkyje. 
Visa tai sukuria plastinę muziką, pasiekiamą tiktai dideliam skulptūros 
meistrui. Bet plastinį įspūdį papildo dar stipresnis savo ekspresija tapybi¬ 
nis: rembrandtiškai prietemai yra giminingas šešėlis plokštės, po kurios 
našta yra nusmerkta tūnoti šita prakeikta dvasia; ir iš tos prietemos daili¬ 
ninkas ištraukė aštriai skausmingą veidą, tarytum be vilties šaukiantį į dan¬ 
gų de profundis — iš savo kalėjimo bedugnės. Chimeriškas ir kartu giliai 
žmogiškas šis paveikslas — lyg koks simbolis žmogaus dvasios, sukaustytos 
tamsių, piktų žemės jėgų ir veltui laukiančios atpirkimo. Kažkas be galo 
artimo mums ir mūsų gadynei įkūnyta šiame nuostabiame kūrinyje: jis 
ypač ryškiai liudija apie aštrų psichologinį realizmą, kurį jau esu minėjęs 
kitų skulptūrų proga. 

Platus yra šv. Petro ir Povilo skulptorių kūrybinis diapazonas: lygiai vir¬ 
tuoziškai valdo jie ir puošniausius augmeninius ornamentus (49), ir 
idealistiškai nuskaidrintas plastines figūras; jų realizmas vienodai giliai 
pasiekia ir sielos gyvenimo slėpinius, ir regimąją išviršinę tikrovę. J savo 
lipdytinęs dekoratyvines kompozicijas jie tarp visokiausių lygtinių bei ale¬ 
gorinių atributų įterpia daiktus, tiesiog paimtus iš kasdieninio gyvenimo — 
pav., tą plokščią pintinėlę su apvalia rankena ( 50 ): dar ir dabar, bemaž 
po trijų šimtmečių, Vilniaus moterys su tokiomis pintinėmis vaikščioja 
apsipirkti po krautuves. Stebėtis reikia, kaip aštriai įsižiūrėjo dailininkas 
į šitą daiktą ir kaip paprastai atvaizdavo jį tokį panašų. Šitą natūrmortą 
teisingiau būtų pavadinus gyvu portretu negyvo daikto; šitaip atvaizduota 
pintinė būtų sužavėjusi patį Van Goghą. — Taip tatai barokas į skulptūrinį 
šv. Petro ir Povilo bažnyčios lobyną sukrovė milžinišką gyvenimo pilnumą 
ir begalinę tikrovės įvairybę, — nuo primityvių kasdieninio gyvenimo reik¬ 
menų iki aukščiausiųjų dvasios realybių. 

Vilniaus barokinės skulptūros paminklų įspūdžiams papildyti apžiūrėsime 
dar Nukryžiuotojo figūrą iš dramblio kaulo ( 51 ), saugomą Katedros za¬ 
kristijoje. Medinis kryžius su šita figūra yra vadinamas Vytautiniu Kruci¬ 
fiksu— kaipo tariamoji Vytauto Didžiojo dovana; bet iš tikrųjų jis negali 
turėti jokio ryšio su Vytautu, nes yra kilęs iš XVII amžiaus pabaigos. Ba¬ 
roko gadynėje išplitusieji dramblio kaulo piaustiniai buvo menas, ski¬ 
riamas aukštajai visuomenei, bet toli gražu ne „aukštas” menas; labiau jis 
skirtinas prie dailiojo amato, negu prie skulptūros. Panašūs dramblio kaulo 

dirbiniai buvo gaminami turtingiems kolekcionieriams — kunigaikščiams ir 
didikams, kurie juos laikydavo savo „kunstkamerose”. Iš skulptoriaus buvo 
užvis reikalaujama virtuoziško vikrumo dirbant su trapia dramblio kaulo 
medžiaga; figūros dažniausiai būdavo labai miniatiūriškos, ir piaustytojo 
uždavinys būdavo apribotas smulkiais, plonais efektais; plastinis stilius 
išsireikšdavo lepniomis formomis, kurių paviršutiniška grazna magindavosi 
smaguriautojai, čiupinėdami šituos malonius daiktelius. 

Bet Vilniaus Katedros Krucifikso stilius aiškiai prasikiša pro vidutinį me- 
ninį šitų rafinuotų niekniekėlių lygį. Šitame kūrinyje esama tikro patoso, 
jaučiama nebe smulkaus virtuozo, o rimto dailininko ranka. Sunkiai 
atkraginta Nukryžiuotojo galva; nukreiptas aukštyn agonijos palaužtas 
žvilgsnis; lūpos, pravertos priešmirtinei aimanai, — visa tai įpavidalinta su 
giliu, stipriu jausmu. Minkšta, apvali, slystanti modeliuotė (sujungta su 
apgalvotu paviršiaus nusvidinimu, kur šykščiai paskirstyti šviesos atspin¬ 
džiai tarytum šiek tiek aptaško formą purslais) vengia įkyrių smulkmenų, 
išlaikydama kubinį galvos uždarumą, o tuo pačiu ir monumentalią įspūdžio 
vienybę. 



VĖLYBASIS BAROKAS 


J^!usų antpuolių, sugriautas miestas iš lėto statėsi ir kilo iš griuvėsių. Per 
paskutinius XVII amžiaus dešimtmečius jame pridygo daug naujų mūrinių 
pastatų, tarp jų — šaunūs Lietuvos didikų palazzo. Netrukus po to prasidėjo 
naujas bažnytinės architektūros žydėjimas, — bet kokiomis, tiesiog neįma¬ 
nomomis, aplinkybėmis! Pirmoje XVIII amžiaus pusėje Vilnių buvo vėl 
užplūdusi aibė visokių nelaimių. Švedų, saksų ir rusų kariuomenės siautėjo 
po kraštą, dažnai įsiverždamos į sostinę ir naikindamos jos turtus. Badas, 
o jo įkandin baisi epidemija nusinešė į kapus dešimtis tūkstančių gyven¬ 
tojų. Galop per šitą pusšimtį metų įvyko šeši didžiuliai gaisrai; kai kurie 
nusiaubė daugiau kaip pusę miesto. 

O per trumpas paliaubas tarp šitų katastrofų virte užvirdavo statybos karšt¬ 
ligė. Ir ne tiek rūpintasi atstatyti griuvėsius, ant greitųjų sukalstyti trobas 
gryniems praktikos reikalams, kaip kurti naujas architektūrines formas,— 
ir tai aukščiausios meninės vertės! Panašūs faktai aukštyn kojom apverčia 
išplitusią nuomonę, būk menas galįs žydėti tiktai materialinės gerovės ir 
ilgos taikos gadynėmis. Bent jau Vilniui šita taisyklė tikrai nepritaikoma. 

Ne tiktai nuo XVIII amžiaus vidurio, kada jau buvo nuslūgusi katastrofų 
banga, bet kaip tik jų įkarštyje, per trumpalaikes perstoges, vilniečiai statė 
vis naujas puikiausias bažnyčias. Kadangi esamieji architektūros pamink¬ 
lai taip pat būdavo gerokai nukentėję nuo gaisrų ir plėšimų, tai ir juos 
atstatydavo, išpuošdami pagal naują skonį. Tuo galima paaiškinti, kodėl 
beveik visos senovinės Vilniaus bažnyčios, kurių nesuspėjo baigtinai nu¬ 
šluoti laiko audros, buvo apvalkstytos puošniomis vėlybojo baroko for¬ 
momis. 

Ne mažiau, kaip šitas kūrybinis lietuvių sostinės gyvastingumas, stebina 
mus ir toji aplinkybė, kad per visą tą laikotarpį Vilnius nė per žingsnį 
neatsilikdavo nuo Vakarų Europos architektūrinės raidos, neretai netgi 

pralenkdamas ją fantazijos drąsa ir formų išradingumu. Šimtas metų atgal 
Vilnius pasisavino architektūrines Vakarų problemas, pasistatydamas 
šv. Kazimiero bažnyčią pagal Romos II Gesū pavyzdį, sukurtą keliais de- 
šimtmečiais anksčiau. Bet jau antroje XVII amžiaus pusėje šv. Petro ir 
Povilo bažnyčia ryškiai iškelia tas pačias tapybines tendencijas, kurios vienu 
metu įsivyravo ir Vakarų Europoje. XVIII amžiuje daugumoje Europos 
kraštų vyksta tolesnė nepaliaujama architektūros evoliucija: ji vis labiau 
nustoja buvusi apčiuopiamų materialinių masių ir geometriškai apribotų 
erdvės skaidinių menu, išvirsdama puošniu reginiu, kažkokiu fantastišku 
pokyliu akims. Be galo sukomplikuota perspektyvos stebuklais, išvidinė erdvė 
tampa irracionaliu regėjimu, o pastato apvalkalas išsklysta šviesų, šešėlių 
bei spalvų srovėmis ir apsidengia taipgi irracionaliu ornamentikos raizgi¬ 
niu; tasai raizginys, vis labiau plėtodamasis, įveda į architektūrą — erdvi¬ 
nės formos meną — naują elementą: nepaliaujamą, sudėtingą judesį, 
kitaip sakant — laikinę formą; taip tatai architektūra — nudaiktintas, 
bet vis dar monumentalus menas — suartėja su muzika. 

Šitas architektūros nudaiktinimas ir įmuzikalinimas buvo beveik tolydinis, 
gaivališkai nesulaikomas evoliucijos procesas: jo pradmenis, gal būt, jau 
galima užčiuopti XIV — XV šimtmety, naujųjų amžių aušroje; jis galutinai 
užsibaigė tiktai XVIII šimtmečio gale, neoklasicizmo gadynėje. Ir nors mes 
turime teisę šitame ilgame keturių amžių kelyje išskirti kai kurias savaran¬ 
kiškas stilistines gadynes — vėlybąją gotiką, renesansą ir baroką, — tai vis 
dėlto nėra pakankamai rimto pagrindo nuo baroko atrėžti dar ir „rokoko” 
kaipo kažkokį ypatų stilių: iš esmės šituo vardu tėra žymimas tam tikras 
ornamentinis skonis, arba pagražinimų maniera, vėlybojo baroko rėmuose, 
bet jokiu būdu ne savaimingas XVIII amžiaus architektūrinės raidos 
tarpsnis. 

Vilniaus architektūros menas XVIII amžiuje žygiuoja lygia greta su Va¬ 
karais; tačiau tuos pačius, kaip ir visoj Europoj, vėlybojo baroko polinkius 
Vilnius išreiškia savaimingais pavidalais, nuolat palikdamas ištikimas savo 
kūrybiniam genijui. 


Pagal Pietų kraštų paprotį, įsigyvenusį Vilniuje nuo Bernardinų varpinės 
laikų (XV amžius), jėzuitai XVI amžiaus gale pastatė atskirą varpinę 
(„campanile”) ir prie šv. Jono bažnyčios ( 52 ). Tai impozantiškas penkių 
dešimtų metrų aukščio pastatas, iš kurio viršūnės atsiskleidžia puikus re¬ 
ginys į senoviškiausias miesto dalis, skendėjančias stieginių stogų mariose. 
Monumentalų šv. Jono varpinės charakterį nulemia paprasta ir griežtai 
geometriška forma — milžiniškas keturkampis blokas, ryžtingai pasikėlęs 

viršum miesto savo galingu kūnu* XVIII amžiaus priedėliai nesuardė šitų. 
paprastų ir aiškių formų. Kampiniai piliastrai ir kolonėlės, plonai profi- 
liuoti karnizai, o viršuje — baliustrados ir vazos, — visos šitos dekoratyvinės 
smulkmenos tiktai kiek palengvino bokšto masyvą, tarytum pagreitinda- 
mos jo laipsnišką kilimą aukštyn. 

Užtat naujame fasade (53), kuriuo XVIII amžius papuošė vakarinę šv. 
Jono bažnyčios dalį, kūrybinės vėlybojo baroko jėgos pasireiškė visa savo 
gyvasties pilnybe. Iš senojo gotinio bažnyčios branduolio čia beišliko trys 
dideli langai; bet ir jie visiškai sklandžiai įsprausti į vieningą, organišką 
naujojo fasado užmanymą. Grandioziniu akordu nutysta jis aukštyn, ir 
nors jo proporcijos yra gan plačios, statmeninis polėkis yra jo esminė ne- 
nusilpstanti stumiamoji jėga. Energingiausiai vertikalė yra išreikšta vidurio 
ašyje, kur portalo — lango — nišos — mažosios nišos — kryžiaus seka su¬ 
kuria ištisinio šuolio įspūdį. Šitą vidurinės plotmės judesį paremia šoniniai 
motyvai: plačių voliutų šūksniai, viršum jų — išlankstytų karnizų atbrailos, 
paskui — vėl voliutos, tik sumažintos, ir dar kartą — karnizų fragmentai,— 
visi jie traukia mus ten pat: aukštyn, į kryžių, ir dar aukščiau — į dangų. 

Ir reljefas, ir fasado apybrėžos kildami aukštyn palaipsniui lengvėja. Apa¬ 
čioje— sunkesnės rustuotų, pakopomis sukrautų piliastrų formos, antrame 
aukšte — kolonų spiečiai, gi viršutiniuose aukštuose — vien tiktai judrūs, 
lengvi motyvai: fragmentuoti karnizai, statulos, o viršutinės nišos aprė- 
minime — švelnus, nežymiai prasikišąs aikštingų rokoko ornamentų relje¬ 
fas;— čia, viršuj, dominuoja labai judriai iškarpytas abiejų — apatinio ir jį 
vainikuojančio mažojo — frontonų siluetas; viršum šito kontūro lengvučiais 
ore ištirpstančiais dūmeliais iškyla išmoningi, panašūs į gėles, kaltos gele¬ 
žies ornamentai. 

Statmeninis fasado judesys sulaužo visas gulstines į smulkias dalis. Ypač tai 
krinta į akį pažvelgus į karnizus, nutiestus skersai visą fasadą viršum antrojo 
ir trečiojo aukšto kolonų. Visas fasado paviršius nuribentas vilnimis. Pa¬ 
naikinta sienos lygmė. Apatiniame aukšte ji dar kai kur yra išlikusi siau¬ 
ručiuose protarpiuose tarp rustuotų jų piliastrų; bet antrame aukšte viršum 
šitų protarpių siena jau yra prakirsta aukštais langais. Tas pat ir vidurio 
plotmėje: portalas, langas virš jo ir abidvi nišos atima iš sienos visą plotą, 
tarytum suėda ją. Likusį fasado paviršių užima kolonų spiečiai, piliastrai 
ir klostėmis banguotas antablementas. 

Iš pirmo žvilgsnio šv. Jono fasadas gali pasirodyti sunkus savo puošnybe. 
Bet kurgi jo masė? — jos kaip ir visai nebėra: ji visa išvagota, išpurenta 
nuolatinio judesio, prisigėrusi oro, šešėlių ir šviesos. Šitą fasadą netgi sunku 
bepriskirti prie architektūros tradicine prasme, nes nebėra jame nei kūbiškų 
masių, nei aiškiai regimų plokštumų, nei racionalaus svorių ir atramų san¬ 
tykio, o yra tiktai irracionalus be paliovos judančių formų žaismas. Kolonų 

grupės, it kokiame vaikų žaisme, būriuojasi rateliais, paslėpdamos piliastrus, 
kurie šen bei ten dirsčioja pro jų tarpus; jos atsiskiria nuo sienos, atsikreip- 
damos į ją kampais; o viršutinio aukšto statulos tarytum išverčia jų judesius 
į plastinę žmogaus kūno kalbą, nuolatos kaitydamos padėtis ir sustodamos 
vidury posūkio. 

Nerimastingas judesys, kuriuo banguoja visas fasado paviršius, nesustoja 
nė ties savo paties silueto pakraščiu (priešingai, negu, pav., renesanso ar 
ankstybojo baroko rūmuose, kur sunkus karnizo vainikas uždaro visą kom¬ 
poziciją): judesys čia tarytum tebegaruoja į erdves. Užtenka įsižiūrėti 
į bendrą frontonų apybrėžą — nuo apatinių voliutų iki kryžiaus viršūnėje: 
gauname liniją svyruojančią ir aikštingai vingrią, it seismogramą. Papuoš¬ 
tas metalinėmis puokštėmis, išorinis frontonų kontūras, — nepastovus ir ne¬ 
ramus, kaip padangėmis slenkančių debesų ar vėjelio judinamų medžių 
vainikų bruožai, — ištirpsta aplinkiniame ore ir šviesoje. 

Kaip šitas puošnus prie bažnyčios pristatytas fasadas nebeatpažįstamai pa¬ 
keičia jos veidą, nepaliesdamas viso — dar pusiau viduramžiško — kūno, 
taip ir tais pačiais 1740 metais atliktas šv. Jono bažnyčios vidaus atnauji¬ 
nimas apsiribojo rytų puse (vad. presbiterija arba choru), nesikišdamas į liku¬ 
sią erdvę, kuri, kaip jau matėme, yra aiškiai išlaikiusi vėlybosios gotikos halinį 
tipą ( 12 ). Iš pirmykščio plano čia, be to, dar yra išlikusi dažnai gotinėse 
bažnyčiose pasitaikanti aplinkinė nava: būdama abiejų šoninių išilginių 
navų tęsinys, ji aukštu, siauru koridorium apsrūva visą rytinę suapvalintąją 
bažnyčios dalį. Štai šitą nuo gotikos atlikusią navą ir panaudojo nežinomasis 
XVIII amžiaus architektas, sukurdamas tiesiog stulbinantį erdvės efektą, 
niekuo neatsiliekantį nuo virtuoziškiausių teatralinės perspektyvos išmonių, 
kuriomis taip buvo pasižymėję baroko gadynės dailininkai Italijoje (pav., 
broliai Pozzo Romoje) ir kituose kraštuose. Aš čia turiu galvoje didžiojo al¬ 
toriaus kompoziciją, įvykdytą dievobaimingo kunigaikščio Alberto Radvilos 
lėšomis. 

Šita nuostabi kompojicija ( 54 ) yra sudaryta iš visos dešimties altorių. 
Centre patalpintas patsai didysis altorius, sudėtas iš dviejų vertikalinių dali¬ 
nių, tarp kurių palikta plati prošvaistė į aukščiau minėtos išorinės aplinkinės 
navos erdvę. Priešakiniame plane šitas dvilypis altorius yra flankuotas dviem 
šoniniais: jie pastatyti įstrižai, kad kuo tvirčiau nukreiptų žvilgsnį į centrinį 
altorių. O už tos grupės, užpakaliniame plane, matosi altoriai, sutalpinti 
aplinkinės navos koridoriuje. Jų ten viso yra septynetas, o jų pagrindai 
kyla pakopomis nuo kraštų į vidurį, kur tiesiog prieš žiūrovą yra pastatytas 
pats aukščiausias iš šitų altorių. Visa šita dešimties altorių grupė sukuria 
be galo sudėtingą perspektyvinį visetą, virtuoziškiausią kulisų kompo¬ 
ziciją, kur kiekvienas žingsnis atidengia žiūrovui vis naujus derinius, 
o visi kontūrai ir plokštumos yra ištarpinti irracionalioje, neišsemiamai 

daugingoje įvairybėje. Jeigu dar pridėsime, kad visa šita feerija yra vir¬ 
tuoziškai apšviesta iš pusiau paslėpto užpakalinės navos langų šviesos šalti¬ 
nio ir kad šita šviesa išgriebia iš prietemos tai lipdytinį debesį su skriejan¬ 
čiais angelais, tai medžio piaustinių auksingas spalvas, tai tarpukoloniuose 
įkvėptai gestikuliuojančias šventųjų statulas, tai sidabrinius altorių pa¬ 
veikslų aptaisus, — bendrą įspūdį bus galima apibrėžti tiktai kaipo regėtinę 
judančių spalvų, linijų ir ornamentų muziką; suvokiamas tiktai judant, 
šitas reginys nesiduoda nufotografuojamas — jo atvaizdui pagaminti rei¬ 
kėtų panaudoti nebent pačias moderniausias technikos priemones, pav., 
spalvinį ir stereoskopinį filmą. 

Tokią pat sudėtingiausią optinę muziką regime ir tose dekoratyvinėse vė¬ 
lybojo baroko formose, kur aiškiai prasikiša vad. rokoko skonis; čia įsivy¬ 
rauja daugiau susmulkinti, pabrėžtinai elegantiški, aikštingai netaisyklingi 
motyvai ir be galo kaitaliojasi forma rocaille, t. y. asimetriškas, diagona- 
liškai pakreiptas rėmelis (kartušas) su dantytais liepsnojančiais išoriniais 
kontūrais, — tarytum kokia keista pačios gamtos išmonė iš augmenų ar 
mineralų viešpatijos. Tokią dekoraciją pirmoje XVIII amžiaus pusėje gavo, 
pav., šv. Teresės bažnyčios vidus ( 55, 56). Išrankus skonis ir kartu begalinė 
gausa: tai tikras puošnios, akį veriančios ornamentikos Sezamas. Čia net ir 
griežtos architektūrinių skaidmenų formos negali susiturėti nuo linksmos 
šypsenos: piliastrai su savo gan masyviu antablementu, kur tik galima, 
išdabinti išmoningais piaustiniais ir apibarstyti ornamentais. Tad juoba 
nebuvo ko varžytis dekoratorių fantazijai naujai pastatytuose altoriuose, 
apvainikuotuose figūromis ir pridengtuose debesų stogeliais: čia vingriai 
sruvena aprėminimų linijos, karnizai suskaldyti į aibę fragmentų, kapiteliai 
pražydę švelniausiais rocailles; visa tai veržte veržiasi putojančiomis srovė¬ 
mis, apipila architektūrą vaivorykštiniu purslų lietumi, paverčia erdvę 
vibruojančia atmosfera, prisotinta skaidrių šešėlių ir auksinių bei rausvų 
turtingos polichromijos atspalvių. Neišsemiama detalių įvairybė visai ne¬ 
sukelia chaotiško margumyno: viskas susilieja į darnią simfoniją, ir pati 
architektūra tampa šito linksmo žaidžiančių formų, spalvų ir šviesų pokylio 
bendrininke. 

Gal būt, daug kam atrodys, kad tokiam menui nepritinka vešėti krikščio¬ 
niškoje šventykloje, kad jis perdaug supasaulėjęs, perdaug lengvapėdiškas. 
Bet argi jis nėra pagimdytas nuoširdaus religinio jausmo — tiesa, ne aske¬ 
tiškai rūstaujančio, o džiaugsmingai, vaikiškai sveikinančio dangiškosios 
laimės viltį? Kaip ten bebūtų, jeigu pažvelgsim į jį nebūdami iš anksto 
rūkščiai nusiteikę prieš jo nerūpestingą polėkį, tai neišvengiamai užsikrėsi- 
me jo žaižaruojančiu brio, jo gaivališku, nesutvardomu judesiu, gimstančiu 
iš nesuskaitomų ornamentinių vingių bei aikštingų laužytinių linijų žaismo, 
iš karnizų bei aprėminimų, čia susitinkančių, čia vėl išsklystančių, kontra- 

punktinės pyniavos; paskutinius šito nenutrūkstamo judesio atgarsius re¬ 
gime įkūnytus be galo gyvai mostikuojančiuose amūruose, kurių judrūs 
veideliai plesdena linksmo visų šitų formų ratelio sūkury* Norint vaizdžiai 
paaiškinti šitą stilių, neužtenka pasakyti, kad architektūra čia yra persunkta 
tapybiniu pradu: tai muzikos dvasia pagavo ją, ištirpdė ir, sunaikindama 
architektūrinių formų statiką, įtraukė jas į pašėlusį, svaigų šokį. 

Bet toksai architektūros, sunkiausio ir nepaslankiausio iš visų erdvinių 
menų, suartinimas su bekūniškiausiu menu, būtent su muzika, galėjo būti 
pasiekiamas ir be spalvingo rokoko orkestro. Vėliau, negu šv. Teresė, bū¬ 
tent — po 1748 metų, gavo savo dabartinį pavidalą Dominykonų bažnyčios 
vidus. Čia mes sutinkame ne smulkius, plesdenančius motyvus, o dideles, iš 
pirmo žvilgsnio netgi apysunkias mases. Jų akivaizdoje prisimename XVII 
amžiaus Romos baroką, jo polinkį prie grandiozinių formų, jo pamėgimą 
„rioglinti Pelioną ant Ossos”. Tačiau per pusantro šimtmečio Europos 
architektūra buvo nuėjusi ne tiktai ilgą, bet ir negrįžtamą kelią; ir vė¬ 
lybojo baroko masių suvokimas iš esmės yra kitoks, negu, pav., Michel- 
Angelo mokinių. Anuomet masės dar nebuvo nustojusios savo pirmykščio 
raiškaus ir aiškiai apibrėžto gymio; jos dar galėjo būti konstruktyviniais 
pastato nariais svorių bei atramų (pav., kolonų bei antablemento) pavi¬ 
dalu; tad ir ankstybasis barokas, nors, aplamai imant, buvo tapybiškas 
stilius, nepanaikino plastinio atskirų architektūros dalių pobūdžio, tiktai 
suteikdamas joms milžinišką, „antžmoginį” mastą ir įtemptą, dramatišką 
charakterį. Bet juo toliau, juo labiau netenka masės tankumo ir standumo, 
pavirsdamos minkšta, lanksčia plastine medžiaga (L. Bemini), o XVIII 
amžiuje jos taip nudaiktėja, kad architektoriai gali jomis operuoti, kaip 
tapytojai spalvomis. Tapyboje daiktų formos susilieja, susipina, nes bendrą 
kompoziciją diktuoja spalvų ir šešėlių, o ne apribotų, savyje uždarų formų 
ritmika; panašiai ir vėlybojo baroko architektūros formose nebematome 
nei griežtų ribų, nei statinės svorių ir atramų priešybės. Tapybinis principas 
čia pilniausiai įgyvendintas tose architektūros dalyse, kurios jau savo po¬ 
būdžiu yra artimos ornamentui arba dekoracijai, pav. — bažnyčių vidaus 
įrangoje. Vėlybasis barokas visiškai natūraliai paverčia jas savotiškais orna¬ 
mentais, suliedamas su pačia architektūra. Pav., klausykla ir sakykla ( 57 ) 
gali išaugti iš sienos,-—arba įaugti į ją, — vienkart suaugdamos viena su 
kita. Tai regime Dominykonų bažnyčioje; be to, reikia pastebėti, kad šita 
kompozicija tokia originali ir geniališkai drąsi, kad nors ji ir yra natūralus 
vėlybojo baroko dvasios vaisius, vis dėlto ją sugalvoti pavyko kaip tiktai 
Vilniaus menininkams, apdovanotiems ypatingai prašmatnia vaiz¬ 
duote. 

Bet patsai jausmas, kuriuo alsuoja šita krūvon suaugusių dekoratyvinių 
masių samplaika, yra toks gyvas ir gaivališkai judrus, kad jau peržengia ir 

„tapybinės” dermės ribas, išsiverždamas į muzikalinių emocijų pasaulį. 
Kokia nesuvaldoma judesio srovė jaučiama formose, apipynusiose klau¬ 
syklą, — tose gausiais plonais profiliais išraižytose akmens juostose, tai 
įgaubtose, tai išgaubtose netikėtais įlinkiais (o kadaise šitų juostų būta 
paprastų architektūrinių karnizų, lygiomis gulstinėmis nutysusių viršum 
kolonų ar piliastrų gretos). Į jų sraunų judesį, primenantį upokšnio šuolius 
akmeningu dugnu, atsiliepia viršuje lygesnė, plonai vibruojanti viršutinio 
sakyklos krašto profiliuotės melodija; gi abiejų šitų temų sąryšį, tarytum 
kokią tarpinę melodiją, regime vilnėtame karnize su staigiai užriestomis 
voliutomis, kuris kartu yra klausyklos vainikas ir sakyklos pagrindas. 
O aukščiau sakyklos — it koks grandiozinis allegro finale — sunkūs laužytų, 
į sieną įlankstytų karnizų šešėliai ir jų slinktį jungianti plokščiai reljefiška 
rėminio sienos motyvo melodinė banga. Šitos keturios pagrindinės temos, 
tai pašokstančios įstrižainėmis, tai vėl aptilstančios gulstinėmis, tai ištys- 
tančios tylia srove, Lai vėl užverdančios krioklių šuoliais ir vilnimis — ne- 
susilieja ir nekartoja viena kitos lygiagretišku judesiu. Jos yra tarytum sa¬ 
varankiškos temos daugiabalsėje fugoje; o visą šitą paskirų balsų slinktį 
suriša, lyg koks basso ostinato, iš sunkių, kresnų apatinių atramų išauganti 
statmeninių formų srovė, galingai išstypstanti aukštyn daugiasienių piliastrų 
choru. Visą šitą derinį galima sulyginti su vargonų kompozicija, nepaliau¬ 
jamu crescendo iškylančia į maldos ekstazę. Barokas čia atskleidžia mums 
savo giliai muzikalią prigimtį. Mes tarytum akimis pergyvename J. S. Bacho 
vargonų muziką; toks sugretinimas nė kiek nėra atsitiktinis, — prisiminki¬ 
me, kad Dominykonų bažnyčios statytojai ir dekoratoriai buvo didžiojo po¬ 
lifonijos meistro amžininkai. 

Panašių apmąstymų sukelia ir didinga tos pat bažnyčios vargonų tribūna 
( 58, 59 ). Ir ji iš pradžių atrodo kaip ištisinis sunkus masyvas. Bet jos 
pabrėžtinai suspiestoje masėje, geriau įsižiūrėjus, nebelieka nieko materia¬ 
laus: viskas sukaupta į judesio srovę, visa paviršė išvagota įlinkių bei išlin¬ 
kių vilnimis. Šulų apybrėžos — tai ištisinės vingiuotos linijos; toks pat ir 
viršutinio tribūnos krašto kontūras. Patys šulai — apačioje siauri, viršuje 
gumbuoti, išsipūtę — yra tarytum apversti aukštyn kojom, prieštaraudami 
bet kokios statikos dėsniams: atrodo, kad iš tų gumbų, kaip iš kokių šaltinių, 
čiurkšlėmis veržiasi aukštyn srovės ir, išsisklaidydamos, sustingsta į tribūnos 
formą. Masė yra baigtinai sudinaminta; nudaiktinta forma išvirto kažkokiu 
grandioziniu akordu. Mes čia prisimename kitą didį Dominykonų bažny¬ 
čios meistrų amžininką — tais pačiais 1685 metais, kaip ir Bachas, gimusį 
Handelį, kuris tuo laiku jau buvo pripildęs Europos pasaulį savo puošnių, 
sodrių sąskambių srovėmis. 

Paskutinis barokinės architektūros žydėjimas sutapo su pirmutinėmis gran¬ 
diozinėmis ką tik subrendusio naujo meno — didžiosios europinės muzi- 

kos — apraiškomis. Dominykonų bažnyčioje iš galingo, žibėsiu virpančio 
tribūnos akordo išauga puikūs savo lengva puošnybe vargonai; ir jų muzi- 
kos gausmas yra tarytum paskutinė, aukščiausia šitų architektūrinių formų 
metamorfozė, atskleidžianti tikrąją jų esmę. 

Bet nei šita tribūna, nei šauniai viršum jos išstypę vargonai, nei klausykla 
su sakykla neįsikūnijo į savo puikias formas vien tik estetinio pasimaginimo 
dėl. Jų formos gimė iš liturginės muzikos dvasios; ir bažnyčia yra sukurta 
ne dykinėjantiems žiūrovams, o maldininkams, kurių akys ir širdys nu¬ 
kreiptos priekin — į altorių, prie kurio įvyksta didžioji krikščionių misterija. 
Šit jie, galvas nulenkę, skendi garsų jūroje, plūstančioje iš vargonų ir skli¬ 
dinai užpildančioje bažnyčios erdvę; garsų vilnys, suplaukusios į presbi¬ 
teriją, čia pavirsta regėtine muzika, iškilmingu, ekstatiškai džiūgaujan¬ 
čiu himnu: architektūrine kelių milžiniškų altorių samplaika. Šitas Do¬ 
minykonų bažnyčios altorių ansamblis ( 60 ) — vienas iš puikiausių XVIII 
amžiaus baroko kūrinių. Galima būtų aprašyti jo konstrukciją, išskaidant ją 
dėmenimis, išgvildenant apgalvotus paskirų derinių efektus, įvertinant per¬ 
spektyvos ir apšvietimo dėsnių pritaikymo plonybes. Be abejo, šitų altorių 
meistrai, kaip ir šv. Jono bažnyčioje, viską buvo apgalvoję ir, aplamai, buvo 
pratę labai sąmoningai naudoti visas savo meno paslaptis bei gudrybes. 
Bet visuma — organiškoji kūrinio vienovė — visuomet yra daugiau, negu 
pavienių dalių suma; tą visumą jie suvokdavo sparnuota intuicija, įkvėpti 
maldingo polėkio, skatinami visagalinčios muzikos dvasios, kurios jie buvo 
nesąmoningai prisigėrę, kaip ir beveik visas tos gadynės bažnytinis menas. 
Taip pat ir čia, altorių kompozicijoje, materialinės masės ištirpsta šviesų 
ir šešėlių, spalvų ir judesių burtuose. Į tas mases įsilieja erdvė, jas suju¬ 
dindama, išretindama, — sukurdama paties altoriaus gilumoje paslaptin¬ 
gas, stulbinančias perspektyvas, tokias pat irracionalias, kaip visa alto¬ 
riaus architektūra ir ją gaivinanti muzikos dvasia, — nesgi muzika yra irra- 
cionaliausias iš visų menų. Ir nors vidujinės altoriaus dalys buvo statomos, 
žinoma, ne kokiems žiūrovams stebinti, kurie įsigeistų paveizdėti į presbite¬ 
rijos skliautą pro kolonų tarpus ( 61 ), — bet tokie neišsemiami yra baroko 
formų pasaulio ištekliai, kad ir jo gelmėse, „už kulisų”, smalsaus fotografo 
kamera kartais atidengia ten slypinčią fantastišką — grynai barokinę — 
optiką. 

Išviršinė tos gadynės Vilniaus bažnyčių architektūra plėtojosi tais pačiais 
keliais, kuriuos jau esame įžvelgę išvidinių formų raidoje. Jeigu šv. Jono 
bažnyčios fasade dar galima pastebėti šiokią tokią italų meistrų, pav. 
L. Bemini arba Fr. Borromini, įtaką, tai šv. Kotrynos bažnyčia yra vienas 
ankstybiausiųjų grynai lietuviško baroko pavyzdžių. Svarbiausioji šios ar¬ 
chitektūros savybė — dvejetas labai aukštų, viršum fasado iškeltų bokštų. 
Tos baltos, be galo grakštaus silueto bažnyčios, aukštai iškylančios viršum 

miesto savo lengvais, lieknais bokštais, nuo XVIII šimtmečio tampa būdin¬ 
giausia miestinio peizažo dalimi — ne tiktai Vilniuje, bet ir visame buvu¬ 
siame Didžiosios Kunigaikštystės plote: jų pasitaiko ir Gardine, ir Daugpi¬ 
lyje, ir Polocke, Vitebske, Minske, Mogileve. Kai tie miestai ir sritys atiteko 
Rusijai, jų barokinės bažnyčios tučtuojau krito į akį rusų valdžiai ir dva¬ 
siškiai kaipo gyvas triumfuojančios katalikybės ir lotyniškosios Vakarų 
kultūros simbolis, glaudžiai susijęs su Lietuvos istorija* Užsimota surusinti 
patį Lietuvos peizažą; su tautiškiausiu jo elementu, — mediniais kryžiais 
bei koplytėlėmis, kurie gaivališkai dygo visur, it kokie vešlūs želmenys, — 
mėginta kovoti, tiesa, be pasekmių, administraciniais draudimais; o simbo¬ 
lišką aukštų, baltų varpinių kalbą stengtasi užslopinti parioglinant šalimais 
pseudobizantiškas kresnas cerkves su margais svogūniniais kupolais — ryti¬ 
nės, stačiatikiškos rusų kultūros gairėmis. Šitų architektūrinių simbolių 
susidūrimas itin aiškiai regimas Vilniaus peizaže. 

Šv. Kotrynos bažnyčios sumanytoju ir fundatorium buvo Jonas Feliksas 
Pacas, miręs 1700 metais; jo herbas ir devizai keliose vietose puošia baž¬ 
nyčios fasadą. Pradėta XVII amžiaus gale, šita bažnyčia labai nukentėjo 
nuo didžiojo 1737 metų gaisro, kada buvo paskendę liepsnose beveik trys 
ketvirtadaliai viso miesto; bažnyčios statybą galutinai užbaigė 1743 metais 
labai garsus tuo metu Vilniaus architektorius Jonas Kristupas Glaubicas. — 
Iš pietų pusės šv. Kotryna sudaro nuostabiai dailią grupę su šalimais pri¬ 
statyta Apvaizdos Koplyčia ( 62, 63 ), kuri pati savaime yra mažutis archi¬ 
tektūros šedevras. Tai centrinio (aštuoniakampio) plano pastatas, apvaini¬ 
kuotas lengvu kupolu, — judraus silueto ir nuostabiai darnių proporcijų; 
grakščiai išpuoštas išilgai būgno lipdytiniais ornamentais bei urnomis, jisai 
susilieja į švelnų, minkštą akordą su oru, šviesa ir medžių žaluma. 
Elegantiškai lengva šv. Kotrynos bažnyčios povyza priklauso, visų pirma, 
nuo lieknų jos proporcijų. Atsistojęs prieš fasadą ( 64 ), iš karto pajunti jo 
nesulaikomą polėkį aukštyn, kuris suartina šitą barokinę bažnyčią su „ver- 
tikališkiausiais” Aukštosios gotikos statiniais. Itin siauri į dangų nutysę 
bokštai; o tarp jų įsispraudusi vidurinė fasado dalis taipgi yra įpinta į šitą 
statmeninę trauką, užvis išryškintą fasado vidurį vainikuojančiu labai 
siauru ir aukštu dekoratyviniu frontonu. Kad bokštai suskaidyti karnizų 
bei antablementų gulstinėmis į keturis aukštus, tas nė kiek nesusilpnina 
jų statmeniškos srovės: gulstiniai skaidmens permaž tėra masyvūs, tai tik 
minkšti šešėlių ruožai; dar daugiau — jie netgi skatina lengvą fasado po- 
skrydį, nes, suskaldydami jį aukštų padaliniais, suaižo piliastrus į smulku¬ 
čius, it koki žaisleliai, skaidinėlius. Tuo būdu piliastrai, skaidmeniniai 
architektūros motyvai, pavirsta grakščiais, lengvais pagražinimais, gaudami 
naują paskirtį — sujudinti, ištirpdinti mases. — Masyvi sienos lygmė iš¬ 
nyksta po šitais dvigubais šoniniais piliastrais, po švelniais, pagausintais 


53 



antablementų profiliais, po žaismingais lipdytinės ornamentikos nėriniais, 
o gausūs langai bei nišos dar labiau išdildo sienos plokštumą* Tos įspūdin¬ 
gos pagal savo dydį architektūrinės masės, kopdamos aukštyn, vis darosi 
lengvesnės, bekūniškesnės, o viršutiniai bokštų aukštai su lengvučiais gele¬ 
žiniais virbynais, voliutomis, urnomis ir vingiuotais kupolėliais visiškai yra 
pavirtę ornamentu, ištirpstančiu dangaus erdvėje. 

Apie šito „rokoko” giminystę su gotikos dvasia dar vaizdžiau byloja iš arti 
matomi fasado fragmentai ( 65 ). Detalių išpildymas yra tiesiog nepralen¬ 
kiamai grakštus. Pirmykščios patetiškosios baroko galios nebeliko nė kvapo; 
būdingieji barokui piliastrų kuokštai, sudėtingi profiliai, antablementų 
iškyšuliai čia yra ištekinti oringai ir trapiai; gražmenų skirstysena skoningai 
santūri. Architektūros kūnas nėra perkrautas ornamentu: jo raštas — it 
švelnus žiedas ant pavasario šakos. — Gotiškai skrieja aukštyn šitos laibos, 
lieknos formos, rodydamos mums tą pačią neišsakomą graciją, kuri jau 
buvo kartą pražydusi apie du šimtu metų atgal šv. Onos fasado raizginy. 
Ten, kaip ir čia, vis ta pati nekintanti, sau ištikima, Vilniaus dvasia. Pasi¬ 
keitė tiktai stilistinis žodynas: nebėra stačiakampių rėmelių, susmailintų 
arkų, sudėtingos ornamentų pyniavos. Architektūra, gal būt, pasidarė dar 
lakesnė, oringesnė; ji stipriau nušvito saulėta dienos šviesa; vienkart ji gal 
kiek labiau „supasaulėjo”, negu vėlyboji gotika. Užtat toks pat paliko ir 
puošnumo pomėgis, ir skaistus, neklystamas skonis, ir dekoratyvinis sąmo¬ 
jus, nevengiąs laisviausių, aikštingiausių išmonių. Sparnuota fantazija čia, 
kaip ir šv. Onos bažnyčioje, sunaikina sienos plokštumą, pakeisdama ją 
linijų dinamika, šviesų ir šešėlių žaismu. — Šita plonybių architektūra, 
nugalėjusi masę, netenka trimačio erdvinio charakterio ir galop pavirsta 
savotišku ekranu, kurio paviršė nušvinta prašmatnių dekoratyvinių formų 
piešiniu. Vėlybojo baroko bažnyčių frontoniniai skydai savo lengvomis, 
skaidriomis plokšmėmis su elegantiškai iškarpytais kraštais viešpatauja vir¬ 
šum Vilniaus stogų, panėšėdami į linksmas vėliavas, teikiančias miestui 
amžinai puošnią ir šventišką povyzą. 

Dešimt metų vėliau buvo užbaigta Misionierių bažnyčia , kuri, toliau plė¬ 
todama šv. Kotrynos architektūrinės išviršės tipą, suteikia jam kuone 
antgamtišką subtilumą. Toli yra matoma šita liekna bažnyčia, kurios du 
bokštai, it baltos gulbės, stypso viršum Išganytojo kalno. Jos fasadas ( 66 ), 
su dekoratyviniu skydu tarp bokštų (jam atliepia dar vienas — ant absi- 
dos), savo proporcijomis įkūnija tokį neregėtai lengvą skrydį aukštumon, 
kokio niekuomet nebuvo pasiekę statmeniškiausieji gotikos pastatai. Be to, 
šitas sparnuotas šuolis įvykdytas be mažiausios įtampos, netgi ne iš karto, 
ne nuo pat žemės, o su gaišaties momentu: abu apatiniai fasado aukštai 
yra apvadžioti visiškai gulstiniais karnizais su nežymiais iškyšuliais, ir tiktai 
nuo trečio aukšto išlaisvinti bokštai ramiai žengia į padangių aukštybes. 

Nuostabi yra šitos architektūros samplaika su aplinkiniu oru ir peizažu, — 
skaidrių šešėlių žaismas, švelni šviesos šypsena, mirguliuojanti ant plonin¬ 
teliai ištekintų formų ir tarytum glamonėjanti jų paviršę ( 67 ). Tai archi¬ 
tektūra en plein air, svajingų Watteau ir Fragonard’o regėjimų amžininkė. 
Joje išdildytos visos šiurkščios plokšmės, kurios galėtų izoliuoti ją nuo oro 
ir erdvės; kontūrai tarytum virpa nuolatinėje slinktyje; jie panašūs į vin¬ 
grų, tyliai čiurlenantį upelį. — Įsižiūrėkime, kaip architektorius pašalino 
bokštų stačiakampiškumą, išdildydamas, aptekindamas jų briaunas: kam¬ 
pinių piliastrų pakopų profiliai (trečiame aukšte nuo viršaus) išskaido 
stačiakampį kraštą plonomis vagelėmis; viršutiniuose aukštuose kampai yra 
išlyginti siaurais, įstrižai pastatytais piliastrais. Galop, — ir tai yra labai 
būdingas Vilniaus baroko motyvas, kurį ką tik matėme ant šv. Kotrynos 
bažnyčios su jos priestatu (Apvaizdos koplyčia), o dar anksčiau ant šv. Jono 
varpinės, — gausios dekoratyvinės urnos, sutalpintos ir bokštų kampuose 
(kur jos taipgi nuplauna ir maskuoja briaunų ašmenis), ir pagal išorinius 
skydų kontūrus, dar labiau išpurena architektūrines mases, ištarpindamos 
jas aplinkinėje šviesoje. 

Gal dar toliau yra nuėjęs Vizitiečių bažnyčios architektorius, — dar laisviau 
pasielgdamas su išoriniu pastato apvalkalu. Pastatyta pagal vad. „graikų 
kryžiaus” planą, — gan retai pasitaikanti katalikų architektūroje erdvinė 
forma, kurioje kupolas iškeliamas viršum dviejų trumpų, vienodo ilgio 
navų sankryžos, — šita bažnyčia (užbaigta 1756 metais) daugiausia pasi¬ 
žymi prašmatniu dekoratyviniu vidaus apdaru ir spalvų harmonija, kur 
šalia pilkų ir rožinių tonų dominuoja mėlynos ir auksinės spalvos derinys. 
Bažnyčios fasadą ( 68 ) gerokai sugadino dengtas prieangis, prikergtas 
antroje praeitojo šimtmečio pusėje, kada vienuolynas buvo atimtas iš seserų 
vizitiečių ir perduotas rusų vienuolėms. Kaip ir šv. Kazimiero fasade, prie¬ 
statas iškreipė kompozicinį fasado ritmą, uždengdamas jo apatinį trečdalį 
ir tuo pačiu sutrukdydamas jo lengvą, liekną polėkį. — Bet ir tai, kas dar 
liko neuždengta, žavi mus subtiliomis ornamentinėmis detalėmis, kurios 
turtingu, bet švelniu reljefu apkloja paviršę, nuskaidrindamos ją šviesų ir 
šešėlių žaismu. Rūpestingu plokštumų, tiesių linijų ir stačių kampų išdil- 
dymu šita architektūra pralenkia ir šv. Jono fasadą, ir ką tik matytus Mi¬ 
sionierių bokštus. Visas sienos paviršius yra sujudintas vilnėtu judesiu ir 
susideda vien tik iš įlinkių bei kauburių; visos formos — piliastrai, karnizai, 
nišos, aprėminimai — dalyvauja šitoje nuolatinių bangų slinktyje. Baroko 
architektūra jau nuo pat savo užuomazgos buvo užsimojusi paversti stan¬ 
džią statinę masę sudvasinta terpe, klusniai pasiduodančia dailininko už¬ 
mačioms ir liriniam polėkiui, panašiai, kaip tapyboje arba muzikoje; vė¬ 
lybasis barokas įgyvendino šitą posiekį ne tiktai išvidinėje architektūroje 
(kaip tai esame matę, pav., Dominykonų bažnyčioje), bet ir išoriniame 

pastato apvalkale, kuris tapo membrana, jautriai, elastingai atsiliepiančia 
į švelniausias architektą liriką jaudinančias emocijas* Šitoje kiaurai sumu- 
zikalėjusioje gadynėje netgi architektūrinio fasado paviršius galėjo išvirsti 
lanksčia, giesminga melodija* 

Galop buv. Bazilijonų vienuolyno vartai (69), vienas iš dekoratyvinės 
Vilniaus architektūros perlų, įkūnija vėlybojo baroko aspiracijas kuo pil¬ 
niausiu, kraštutiniausiu pavidalu. Architektūrinė medžiaga čia dar minkš¬ 
tesnė, beveik bekūnė, tiesiog — vien šviesa ir šešėliai. Prieš tokius vartus 
nebėra ko statyti savo molbertą tapytojui, „tapybiškų kampelių” mėgėjui: 
jam čia nebėra kas veikia, nes patsai architektorius padarė viską, kad ir 
nevartodamas teptuko ir dažų. Jis sukūrė tikrą šviesos preliudą, kažkokią 
muzikos ir oro erdvių tapybos sintezę. Visur, kur tik pažvelgsime, sruvena 
vilnėti paviršiai, dreba vingrios, melodingai čiurlenančios linijos, tirta mir- 
gulių atšvaitai, virpa skaidrūs šešėliai ant baltos lipdytinės ornamentikos. 
Jeigu Vizitiečių bažnyčioje dekoratyvinis fasado skydas dar buvo lygi plokš¬ 
tuma, tai čia jisai jau yra išsilankstęs, ir dar drąsiau — netgi piliastrų 
paviršius (abipus įėjimo ir balkono) yra įgaubtas. Tokie piliastrai — jau 
nebe architektūros dalys, o jautrūs instrumentai šviesogaudžiai; bet ir visa 
šita vartų architektūra tiek nudaiktinta, kad gali būti palyginta su šviesos 
reflektorium. — Žinoma, ir čia tenka kalbėti apie architektūros sudvasini¬ 
mą, tikriau sakant — apie jos kraštutinišką sugyvastinimą, bet įvykdytą jau 
nebe religinių pergyvenimų plotmėje, o vien tiktai supasaulėjusio dailinki* 
ko individualisto užgaidos dėka. Šitame portale neverta nė ieškoti bažny¬ 
tinės architektūros charakterio: apie vartų paskirtį užsimena nebent tiktai 
glaistytinis šv. Trejybės reljefas frontono skyde; bet ir jis čia pastatytas 
greičiau tik tam, kad kauptų į save, kaip į kokį židinį, pačius intensingiau- 
sius šviesų ir šešėlių žaismo atšvaitus. — Šitas pastatas, su balkonėliu iš 
kaustytinių geležinių rocailles, ne tiek primena įėjimą į krikščionių vienuo¬ 
lyną, kiek žavingą kokios nors Mozarto operos dekoraciją. 

KLASICIZMAS 


asiekusi aukščiausią sudvasintos sublimacijos laipsnį, išsėmusi rafinuo¬ 
čiausias formų veiklos galimybes, ištirpinusi savo kūną optinės muzikos 
srovėje, Europos architektūra padaro paskutinę išvadą iš ligšiolinės savo 
raidos ir — panaikina pati save. Užsibaigia ne vien tiktai baroko stilius, 
kuris, iškilęs į subtiliausią savo raidos tarpsnį, turėjo išnykti ir užleisti 
vietą kitam stiliui: ne, puošnus baroko finalas yra kartu visos Europos 
architektūros saulėlydis. 

Kalbėdamas apie vėlybąją gotiką (pusi. 23), aš jau užsiminiau apie šitą 
nesulaikomą spiritualizacijos procesą. Jis vyko nuosekliai, be perstojo ryš- 
kėdamas nuolatinėje stilių sekoje. Viduramžinėse romanų ar ankstybosios 
gotikos katedrose architektūra dar buvo reali trimatė erdvė realiame plas¬ 
tiniame apvalkale. Bet jau Aukštosios gotikos architektūroje ima reikš¬ 
tis stiprus antimaterialinių jėgų poveikis. Tos pačios intelektualinės ener¬ 
gijos, kurios sukūrė viduramžių scholastines sistemas, susaistė architektūros 
kūną abstraktišku konstruktyviniu susmailintų arkų bei kontraforsų skeletu 
ir pavergė išvidinę erdvę simbolinės raiškos uždaviniams, nukreipdamos ją 
aukštumon ir gilumon. Renesansas ir tuo pačiu metu vėlyboji gotika su¬ 
stiprino architektūroje optinį, tapybinį pradą: erdvė užtvino šviesų bei 
šešėlių žaismu, ir atsirado fasadas kaipo savarankiškas architektūrinis 
„paveikslas”. Be to, renesansas, uoliai tyrinėdamas ir perdirbinėdamas 
antikinės architektūros formas, įvedė į architektūrinę kūrybą pamėgdžio- 
tinį momentą, retrospektyvinį požiūrį į istorinius stilius kaipo į klasinius, 
sektinus pavyzdžius. — Barokas šiuo atžvilgiu buvo savaimingesnis, nuola¬ 
tos laužydamas kanonines taisykles dėl laisvos architektūrinių formų kū¬ 
rybos. Bet kaip tik baroke pagreitėjo spiritualizacijos procesas, baigtinai 
išdildydamas realią erdvę ir realų plastinį architektūros kūną. Taip atsirado 
tokie kūriniai, kaip šv. Jono bažnyčios altorių kompozicija arba Bazilijonų 
vienuolyno vartai. 

Toliau Europos architektūrai nebebuvo kur eiti. Amžių tysoje įvykusios 
metamorfozės suartino ją su kitais menais: optiniais (tapyba, ornamentika) 
ir laikiniais (muzika, šokis ir poezija). Tai reiškia, kad kūrybinė Europos 
dvasia įžengė į naują gadynę: ji vis labiau tolo nuo erdvinių, materialinių 
realybių, verždamosi į psichikos, vaizduotės sferą; ir šitos naujos kūrybinės 
energijos vis stipriau persmelkia architektūros kūną, paversdamos jį skai¬ 
driu, besvoriu šydu. Nuo šiol didieji Europos meno įvykiai — ne Chartres’o 
katedra ir ne Michel-Angelo ,,Dovydas”: XIX amžiaus katedros — tai 
Beethoveno „Eroica” arba Goethės „Faustas”. Artėja laikas, kada Scho- 
penhaueris, kaip tikras savo amžiaus vaikas, paskelbs, jog „visi menai ver¬ 
žiasi į muzikos stovį”. 

Kūrybinės energijos nukrypsta naujais keliais. Menininkai, paliovę kurti 
bažnyčias ir rūmus, tampa muzikantais ir poetais. Koks gi tolimesnis archi¬ 
tektūros likimas? Užbaigusi savo raidą, ji palieka žemėje vien savo šešėlį, 
plesdenantį aplink grandiozinius buvusių architektūros gadynių paminklus. 
Tokia vaiduokliška architektūros buitis nusitęsia nuo paskutinio XVIII 
amžiaus trečdalio dar keletą dešimtmečių. Tai ir yra neoklasikos gadynė: 
paskutinis vis dar herojiškas dienagalės europinės architektūros tarpsnis. 
Iš čia dar toli iki Antakalnio vilų ir iki Geležinkelių Valdybos rūmų. Toli 
iki baisaus formų chaoso, iki bedvasių kareivinių bei fabrikų, taip pat iki 
bankų, stočių ir smuklių, begėdiškai apvalkstytų formomis, pavogtomis iš 
gotikos ir renesanso. — Ne, XVIII — XIX amžiaus klasicizmui nestinga nei 
subtilaus skonio, nei dvasios skaistumo. Dar daugiau, jo geriausieji pasta¬ 
tai vis dar yra didingai monumentalūs: tai savybė, paveldėta iš grandiozinio 
baroko polėkio, iš kurio palūkanų jis nesąmoningai mito iki galutinai už- 
gęstant jo rusenančiai liepsnai. O skonio skaistybę klasicizmas išauklėjo 
žavėdamasis graikų ir romėnų architektūros paminklais — neseniai atkasta 
Pompėja ir dorėniškomis Paestumo šventyklomis. Klasicistai, kaip kadaise re¬ 
nesanso menininkai, ėmė garbinti tolimos praeities meną. Priešingai, negu 
barokas, kuris turėjo laisvos, neišsemiamos kūrybos dovaną, klasicizmas 
šaukiasi amžinųjų klasinės senovės vertybių ir skelbia nepajudinamus 
kanonus, paskolintus iš antikinių paminklų. Baroko architektoriai buvo visų 
pirma amatininkai geriausia to žodžio prasme ir veiklūs visuomenės nariai 
(dažnai jų būta kartu ir pamokslininkų, ir artilerijos karininkų, ir civilinių 
inžinierių); tuo tarpu klasicistai — tai daugiausia mokyti akademikai, 
architektūros profesoriai, archeologai bei teoretikai, pasižymėję antikinių 
Italijos, Graikijos bei Mažosios Azijos paminklų reprodukciniais leidiniais 
ir traktatais apie tų paminklų estetinę tobulybę. 

Bet XVIII amžiaus klasicizmą lygia greta maitino ir kitas naujas, pusėtinai 
galingas dvasinės kultūros šaltinis. Kalbėdamas apie vėlybąjį Vilniaus ba¬ 
roką, aš jau nurodžiau kai kurias neabejotinas bažnytinės architektūros 

supasaulėjimo žymes. Senesnėse gadynėse visa statybinė kūryba buvo pa¬ 
grįsta kolektyvine religine dvasia, pagimdžiusia sakralinės architektūros 
paminklus, o taip pat kultūrine hierarchiškai organizuotos visuomenės savi- 
žiną, besireiškiančia iškilmingai reprezentatyviškais palazzo rūmais; dabar 
tas šaltinis išsenka, nes galutinai suyra feodališkai aristokratinė ir teokratinė 
Europos santvarka. Dar gerokai prieš Didžiąją Prancūzų Revoliuciją Švie¬ 
čiamoji gadynė jau buvo iškėlusi naujus kultūrinius idealus: laisvę, lygybę 
ir brolybę, prigimtinę teisę, grįžimą gamton, — tiesa, gan abstraktiškai su¬ 
prastom Patosas, iš kurio semiasi įkvėpimą klasicizmo architektoriai, tai 
pilietinių dorybių patosas; juos žavi herojiški Plutarcho paveikslai, o siuos 
vėliau tarytum iš naujo įkūnija Napoleonas su savo armija. 

Ir kartu tas pats intelektualinis fanatizmas, kuris paskatino Paryžiaus revo¬ 
liucionierius Notre Dame katedrą paversti Proto šventykla, privertė neokla- 
sikus pasinerti į matematiškus proporcijų skaičiavimus, beieškant elemen¬ 
tariškai paprastų formų. Barokas buvo aktyvus stilius, kupinas tikro jaus¬ 
mo — nuo šventiško grožio svaigulio iki religinės ekstazės; gi klasicizmo 
pobūdis — kontempliatyvus, filosofiškas, linkęs „harmoniją tikrinti algeb¬ 
ros formulėmis”, pataisant ir suprastinant netgi antikines formas. Architek¬ 
tūroje įsivyrauja naivus realizmas: forma yra tai, kas ji yra, — kolona 
turi būti tikra atrama, laikanti realų antablemento ar skliautų svorį; 
frontonas — nebe dekoratyvinis skydas, bet trikampė stogo užbaiga; siena — 
nebe ekranas šviesų ir šešėlių žaismui, bet plika ir uždara masė. — Barokinio 
pastato sienos paviršius kildavo iš vilnėto iškilų ir įgaubtų dalių žaismo, 
supinto iš aukštosios geometrijos linijų (prisiminkime šv. Jono ar Vizitiečių 
bažnyčios fasadus); tuo tarpu klasicizmas jų vietoje kurdina paprasčiausias 
žemesniosios geometrijos formas. Pilnakraujis baroko stilius gausiai puoš¬ 
davosi žydinčiais ornamentais; tuo tarpu ant šiurkščių klasicistinio pastato 
sienų šita ornamentika vysta ir galop pradingsta visiškai. — Ta pati žemes¬ 
nioji geometrija įsiviešpatauja ir erdvėje. Vėlybojo baroko erdvinės formos 
plėtodavosi laisvai, tarytum išaugdamos viena iš kitos; todėl pastato planas 
neretai suregzdavo grakščiausias ornamentines figūras. Neoklasinio pastato 
planas — tiktai sausas brėžinys, geometrinių figūrų sudėtis, saistoma griež¬ 
čiausios simetrijos. Galima būtų pasakyti, kad klasicizmas — tai šaltas pra¬ 
blaivėjimas po prašmatnios baroko puotos. Bet, kartoju, klasicizmas atėjo 
ne kaipo naujas, savarankiškas stilius: tiktai baroką galime vadinti pasku¬ 
tiniu organišku, gyvybingu Europos stiliumi; gi klasicizmas, su juo palygin¬ 
tas, jau atrodo nustojęs substancialumo; tai architektūros sutemos ir jėgų 
smukimo amžius. Jo kūriniai galėjo būti prakilniai gražūs, bet jų grožis — 
tai nebe saulės žara, o blankus mėnulio spindesys. 



Vilniuje klasicizmo pradininkais ir vadovais buvo Vyriausiosios Lietuvos 
Mokyklos profesoriai (platesnių žinių apie ją galima rasti puikioje P. Ga¬ 
launės studijoje). Jos pirmasis architektūros profesorius Knakfusas yra 
kartu ir pirmutinis naujo skonio apaštalas; sulig jo pasirodymu ėmė dygti 
Vilniuje fasadai pereiginio iš baroko į neoklasicizmą tipo (vad. stilius 
Louis XVI); grakštūs ir paprasti, šykščiai ornamentuoti, jie buvo statomi 
dar pačiame puošniai pražydusio rokoko įkarštyje. Tas pats Knakfusas 
1782—88 metais perstatė Universiteto astronominę observatoriją (vad. Po¬ 
čobuto kieme). Naujasis fasadas ( 70 ) jau byloja į mus naujos gadynės 
kalba. Stačiakampė pastato iškila, kartu su ją flankuojančiais dviem apva¬ 
liais bokštais, iš viršaus yra apglėbta, it sunkiais gelžiniais, masyviai pra¬ 
sikišančiu karnizu. Sekdami šito karnizo eigą, galime aiškiai matyti, kad 
barokinė vilnėta sienos slinktis yra pakeista šiurkščiai laužytu kontrastiniu 
tiesių ir suapvalintų linijų judesiu. Ryškiai ir plastingai iškyla cilindrinės 
kampinių bokštų formos iš sienos plokštumos. Pastaroji palieka lygi, neuž¬ 
maskuota jokiomis dekoratyvinėmis detalėmis. Viskas turi būti aišku, tek¬ 
tonikai išskaidyta: tam tikslui apačioje išvestas sunkus rustuotas cokolis, 
viršuje — dekoratyvinio frizo juosta iš antikinių metopų ir triglifų, o tarp 
bokštų — sugeometrintos stačiakampės langų išpiovos. — Ir betgi perėjimas 
nuo barokinių formų prie neoklasinių čia yra įvykdytas kažkaip sklandžiai, 
be skausmo: čia pat šalimais (viršutiniam mūsų atvaizdo kampe iš dešinės) 
išlikusieji rokokiniai langų pagražinimai kuo puikiausiai sugyvena su nau¬ 
juoju fasadu, su trikampiais jo langų frontonais. 

Kaip visas observatorijos kiemas su savo aukštais, senais medžiais yra ku¬ 
pinas nepaprasto idiliško žavesio, taip ir ankstybajame Knakfuso klasicizme 
dar nejausti perdaug rūsčios, atšiaurios dvasios. Reljefiniai Zodiako ženklų 
atvaizdai metopose, žinoma, yra atlikti pagal antikos pavyzdžius, bet savo 
charakteriu yra daug artimesni vėlybajai graikų klasikai arba helėnizmui, 
negu „griežtam” V amžiaus pr. Kr. stiliui. Paimkime, pav., metopą su „Dvy¬ 
nais” ( 71 ). Griežtai dėsningas reljefas čia yra susietas su laisva, tapybiška 
skulptūrinės formos traktuote, kurioje dar daug yra išlikę lepnaus vėlybojo 
baroko švelnumo. Stačiakampis metopos plotas yra harmoningai užpildytas 
abiejų Dvynų figūrom, subtilia jų kontūrų melodika, nuostabiai judriu 
dvigalės strėlės, piautuvo ir apsiausto piešiniu. Be galo gražus yra žaismingas 
judesys šitų kūdikių su senų išminčių veidais (kuriuose lyg ir regime poetų 
romantikų fizionominio tipo užuomazgą); slystanti šviesa švelniai mode¬ 
liuoja jų grakščius kūnelius ir šilkinius plaukus. Sudėtingos pozos, posūkiai, 
tapybiški rakursai neišstumia figūrų iš idealinės reljefo plokštumos: jos tik 
nežymiai prasikiša iš metopų paviršiaus, minkštai nugrimsdamos į sienos 
plokštumą, kuri, palikdama suapvalinto bokšto sienos gabalu, sudaro be¬ 
galinio dangaus fono iliuziją. 

Bet ryškiausia asmenybė klasikiniame Vilniaus architektūros amžiuje buvo, 
be abejo, genialusis Laurynas Stoka-Gucevičius (1753—98), lietuvis, kilęs 
iš Aukštaitijos užkampio. Jis buvo Knakfuso mokinys ir įpėdinis architektū¬ 
ros katedroje. Meno istorikai dar nėra pakankamai ištyrę jo veiklos; bet jau 
ir tie negausūs pastatai, kurie yra be abejonių pripažinti L. Stokai, liudija 
apie itin savaimingą ir pajėgų menininką, priskirtiną prie žymiausiųjų kla¬ 
sicizmo architektorių — ne tiktai Vilniaus, bet ir Europos mastu. 

Tikrai didelis įvykis Vilniaus architektūros istorijoje buvo Katedros perdir¬ 
bimas, pradėtas 1777 m. Naujoji Katedra, be abejo, yra žymiausias L. Sto¬ 
kos kūrinys, liudijąs apie griežtą architektūrinio mūsų sostinės stiliaus po¬ 
sūkį. Išvidinėje Katedros architektūroje ( 75 ) senovinis gotinis branduolys 
dar buvo atsilaikęs prieš aibę gaisrų, griūčių ir kitų negerovių, kurios nioko¬ 
jo bažnyčią nuo XV iki pat XVIII amžiaus. Šis branduolys tebespinksi pro 
gausingus antstatus ir perdirbinėjimus, įskaitant ir patį paskutinį, atliktą 
Gucevičiaus. Gotiškas vidaus erdvės pobūdis tebėra suvokiamas ir iš pagrin¬ 
dinių vidurinės — gan siauros, aukštos ir gilios — navos proporcijų, ir iš 
artimumo halės tipui, ir iš kai kurių konstruktyvinių detalių, pav. skliau¬ 
tinių gurtų, kuriuose tebeaidi susmailintų arkų prisiminimai. 

Erdvės kompozicijoje klasicizmo architektoriams iš viso sunku buvo lenkty¬ 
niuoti su neišsemiama jų pirmatakų — baroko meistrų — fantazija. Bet šiuo 
atveju Gucevičius, planuodamas pastatą, turėjo dar paisyti jau esamų for¬ 
mų, kaip antai įvairių koplyčių (prisiminkime šv. Kazimiero koplyčią) ir 
pan. Taigi, jo uždavinys buvo apvalkstyti senuosius griaučius naujomis, t. y. 
neoklasinėmis, formomis. Negalima pasakyti, kad išvidinėje architektūroje 
tas jam būtų visiškai pavykę. Labai aukštos, gotinių proporcijų, atramos 
pavirto griežtai geometriškais stulpais, su itin santūriai, pagal naują skonį, 
apdirbtais kapiteliais. Gurtus puošiančios stambios rozetės ir tvirtai supintos 
lauro kasos išilgai skliautų briaunų — vis tai tipingi Louis XVI ornamenti¬ 
kos elementai. 

Kūrybinė novatoriaus energija nukrypo į išorinę Katedros architektūrą, 
ypač — į vakarinį jos fasadą ( 72 ). Čia yra sukauptas griežtas naujo am¬ 
žiaus patosas, kuriuo alsavo Didžiosios Revoliucijos amžininkai: gyvendami 
ore, įelektrintame besiartinančios audros, jie pamėgo herojišką mostą ir 
architektūrinei kūrybai ieškojo pavyzdžių vyriškoje antikos dvasioje. — 
Šešetas galingų, lygių kolonų; raiškus triglifų ir metopų frizas; viršum jų — 
platus trikampis frontonas, statiškas, nenustybęs į aukštybes. Padidintas 
tarpas tarp trečiosios ir ketvirtosios kolonos akcentuoja centrinę visos kom¬ 
pozicijos ašį — panašiai, kaip cezūra iškilmingai simetriško aleksandrino 
vidury. Atrodo, tarytum šitas fasadas, atsistojęs kiek teatrališkon pozon, 
deklamuoja kažkokį herojišką monologą. Nors nuoširdžiai užsikrėtusi kla¬ 
sinių pavyzdžių didybe, šita architektūra yra labai nutolus nuo naivios. 

pilnakraujės antikos, nuo Parthenono ir Paestumo; vis dėlto ji — deklama¬ 
cija, kad ir bylojanti griežtai įtikintu tonu* 

Puritoniškai saugodamas savo skaistybę, klasicizmas bijojo atsiduoti pilnu¬ 
tinio gyvenimo verdančiai srovei. Jis asketiškai atsižadėjo bet kokios pra¬ 
bangos ir nemaža padėjo pastangų, kad sąmoningai sunaikintų gyvenimiškai 
džiaugsmingo, puošnybės gausą pamėgusio baroko įpročius; atkakliai kovo¬ 
damas už savo abstraktiškus idealus, jis uoliai gynė visa tai, ką barokas taip 
nerūpestingai laužė, dildė ir skandino gražmenų mariose: pliką sienos lyg¬ 
mę, šiurkščias plokšmes, stačius kampus. Šitą geometrinę aistrą regime ir 
Vilniaus Katedroje. Ne veltui Gucevičius kurį laiką buvo mokęsis Paryžiuje 
pas garsų naujosios architektūros teoretiką Cl. N. Ledoux, — busimąjį Di¬ 
rektorijos architektą; šis kraštutinio paprastumo fanatikas buvo netgi pa¬ 
skelbęs, jog neišskaidytas kūbas — tobuliausia forma monumentaliems pa¬ 
statams. Kartu su milžiniškų kolonų pamėgimu Gucevičius iš šitos prancūzų 
mokyklos parsivežė ir teoretinę dogmą, jog kubinė forma esanti pastato pa¬ 
grindas. Bet vis dėlto jis buvo perdaug savarankus, perdaug prisigėręs Vilniaus 
dvasios, kad galėtų iki galo pasisavinti šitą prancūzų skelbiamą sunkiasvorį 
„dorizmą”. Todėl jo Katedra, nors didingai griežta, yra išlaikiusi ir savo 
proporcijose, ir detalėse kažkokį vos sučiuopiamą nuskaidrintos gracijos 
atspalvį — amžinosios Vilniaus dvasios antkrytį. 

Skulptūriniai Katedros pagražinimai ne labai yra suderinti su jos griežtu, 
herojišku stilium. Nojaus aukojimo grupė frontono viduje kupina veržlaus 
judesio; nišose tūnančių statulų charakteris — tapybiškas ir afektuotas. 
Tuose italo Righi, karaliaus Stanislovo Augusto dvaro skulptoriaus, kūri¬ 
niuose skamba gęstanti baroko melodija. Gi trijų medinių, skarda apkalstytų 
statulų frontono kampuose (vidury — šv. Elena, iš kairės — šv. Stanislovas, 
iš dešinės — šv. Kazimieras) visai nė būti nebuvo Gucevičiaus projekte; jas 
prikergė jo įpėdinis, prof. Mykolas Šulcas, kuris užbaigė Katedrą po jos 
kūrėjo mirties. Šitos statulos su savo postamentais yra tokios milžiniškos, kad 
šiurkščiai disonuoja su viso pastato proporcijomis; be jų fasadas būtų dar 
monumentalesnis. 

Kolonados motyvas pakartotas ir šoniniuose fasaduose (73); jie dar lapi- 
dariškesni, dar paprastesni savo formomis. Gi tolumoje riogso sunki Kate¬ 
dros varpinė, pastatyta ant vieno Žemosios pilies bokšto liekanų. Vėlybesnės 
gadynės antstatas (viršutiniai aukštai su pagražinimais) maž teiškreipė at¬ 
šiauriai karžygišką šito senovinio, su šaudyklų angomis, bastiono charakterį; 
jo žemyn išsiplėtęs masyvas tarytum dairosi į savo antrininką — Aukštosios 
pilies bokštą ant Gedimino kalno. Šitas bastionas — ir Katedra, — koks 
įspūdingas dviejų epochinių istorijos paminklų susitikimas. Ten — niaurus 
viduramžis, šiurkšti, pirmykščia jėga, žvelgianti į mus iš storų, masyvių 
tvirtovės sienų, — „dar ne menas”. Čia gi — paskutinis turtingo, subtilaus 

meno raidos tarpsnis, sąmoningai prastinąs savo formas, tarytum užsimojęs 
vėl „grįžti į gamtą”, o iš tikrųjų — pasmerktas neužilgo galutinai išskysti 
abstrakčių, subjektyvių teorijų bei dogmų klampynėje. Bet kol kas kūrybinė 
dvasia dar neapleido architektūros, ir štai — jos įkūnijimas, artimas idealui: 
galingai, iškilmingai dunkso prieš mus šis pseudodorėniškos šventyklos fasa¬ 
das, kurio krikščioniškumą pabrėžia vien tik aukštai viršum frontono iškel¬ 
tas auksuotas kryžius. 

Bet grįžkim vėl į šitos šventyklos vidų, — kur gilumoje šmėkšto didysis alto¬ 
rius, tarytum koks pamėkliškas to paties dorėniško fasado atspindis, — ir mes 
nerasime nieko, kas sužadintų mūsų vaizduotę. Negyvėliškai šaltos šios 
architektūros formos. Nuobodi Smuglevičiaus paveikslų kolekcija ant nuo¬ 
bodžių piliastrinių plokšmių paverčia Katedros vidų greičiau kokia paveiks¬ 
lų galerija, primenančia būsimus akademinius, šaltus XIX amžiaus muzie¬ 
jus, tuos gyvo meno kapinynus. Aiškiai pajuntame skirtumą vos įėję 
į barokinę šv. Kazimiero koplyčią, nusėtą puošniais spalvotais marmurais. 
Jos sodrios, grakščios, skambios formos liudija apie kitonišką kūrybinį kli¬ 
matą, apie kitą, jausmingesnę ir gajesnę, gadynę. 

Šis lietuvio architektoriaus kūrinio dvilypumas, ši jėgos ir drąsaus polėkio 
samplaika su bedvasiu šalčiu, — ar visa tai nėra būdinga tam metui, kada 
europinė architektūra jau buvo atgyvenusi savo amžių? Gal būt, užgimęs 
kurioje ankstesnėje gadynėje, šis menininkas būtų įkūnijęs savo sumanymus 
labiau užbaigtu, harmoningu ir įtikinančiu būdu? O gal vidines prieštaras 
galima paaiškinti tuo, kad dailininkas peraugo savo amžių, peraugo prie¬ 
mones ir galimybes, kurių jam teikė architektūra — dar nesustingusių jaus¬ 
mų stingstanti kalba. 

Ši kalba tiktai tokių stambių, kaip Stoka-Gucevičius, menininkų veikaluose 
dar ne visiškai yra nustojusi savo magiškos galios; ir užkerėtoji antikos 
dvasia kai kada nusileidžia ant šito pastato, švytinčio tragišku grožiu. Ret¬ 
karčiais, regėdami jo kolonadą skendėjant minkštam saulėtam ore (74), 
galime užmiršti apie mūsų nykią šiaurę ir persikelti mintimis į tolimą pieti¬ 
nę šių formų tėvynę — į apoloniškai šviesų ir skaistų antikinių šventyklų 
pasaulį. 

Vienu laiku su Katedra buvo statomas ir kitas būdingas Gucevičiaus kūri¬ 
nys: Senoji Rotušė, padėta ant buvusios (1781 metais dėl senaties nugriau¬ 
tos) viduramžinės rotušės pamatų. Jos fasadas ( 76 ) taip pat papuoštas 
šešiakoloniu portiku. Šis antikinės šventyklos motyvas, kurį XVI amžiuje 
taip buvo pamėgęs Palladio, o jo įkandin neretai vartodavo ir XVII am¬ 
žiaus architektoriai, — nuo XVIII amžiaus vidurio tapo vienu iš svarbiau¬ 
siųjų neoklasinės architektūros motyvų, ypač nuo to laiko, kai garsusis 
Soufflot papuošė juo savąją šv. Genovaitės bažnyčią Paryžiuje (dabartinį 
Panteoną). Klasicistai mėgo portikus ne tik kaipo Graikijos atminimą, bet 

ir todėl, kad atvira kolonada, kontrastuojanti su uždaru sienos masyvu,, 
pabrėždavo jo kubinę galią. 

Spartiškai paprastoje Rotušėje įgyvendintas naujosios architektūros šūkis: 
kuo mažiau puošmenų bei efektingų detalių, — viskas turi būti aukojama 
visumos įspūdžiui. Verta atkreipti dėmesį į vyrišką, ryžtingai tiesią dorinių 
kolonų povyzą (77): tvirtai, su aiškia nepalenkiamos stiprybės nuojauta, 
neša jos savo kapiteliais sunkią antablemento ir frontono naštą. Čia regime 
gimstant naujos gadynės dvasią — Napoleono gvardijos, kuri „miršta, bet 
nepasiduoda”. Šita triumfuojanti kolonų eisena, kaip jau žinome, netrukus 
pasirodė besanti visos europinės architektūros laidotuvių procesija. 
Stokai-GuceviČiui ilgą laiką buvo priskiriami ir Vyskupų Rūmai Napoleono 
aikštėje, kuriuos vilniečiai ligi šiol tebevadina senuoju vardu, nors, žlugus 
Lietuvos valstybei, jie iš pradžių buvo paversti caro, paskui — generalgu¬ 
bernatoriaus rezidencija, o prie lenkų buvo pakrikštyti Respublikos rūmais. 
Kaip parodė prof. J. Kloso tyrinėjimai, dabartinė šių rūmų architektūra 
neturi nieko bendro su Gucevičiaus veikla. Tiesa, 1792 metais jisai perdirbo 
juos savo globėjui vyskupui kunigaikščiui Ignotui Masalskiui, bet 1824 me¬ 
tais visas pastatas buvo nugriautas iki pamatų imperatoriaus Aleksandro I 
įsakymu, o jo vietoje Peterburgo dvaro architektorius V. Stasovas pradėjo 
statyti dabartinius rūmus. Statė juos už akių, pagal projektą, atsiųstą iš Pe¬ 
terburgo, o statybos darbus tvarkė vietoje prof. Podčašinskis (autorius iš¬ 
kilniai nuobodžios, vėlybojo neoklasinio stiliaus, Evangelikų Reformatų 
bažnyčios Pylimo gatvėje). Kadangi Stasovui prisiųstas iš Vilniaus vietovės 
planas buvo netikslus, tai suprojektuotieji rūmai išėjo per ilgi, ir kairysis jų 
sparnas užėmė Universiteto gatvę; kad neužtvenkus praėjimo, teko nu¬ 
griauti dalį Universiteto pastato. Dėl tos pat priežasties, realizuojant Rūmų 
kiemo planą, buvo užgriebti dideli gabalai kaimyninių sklypų. 

Jau vien šitie išviršiniai faktai rodo, kad Rūmų architektūra nėra organiškai 
išaugusi iš mūsų sostinės dvasios, kad ji tėra dirbtinai įspraustas pašalinis 
intarpas. Tai pirmas svetimtaučių valdymo paminklas, pirmas despotinės, 
autokratinės Aleksandro ir Mikalojaus gadynės palikimas Vilniaus miesto- 
vaizdyje. Jo vėlybose klasinėse formose nebejausti herojiško patoso, kuriuo 
yra įkvėpta Rotušė ir Katedra: prieš mus — šaltokas empiro, — dvarinio, 
paradinio „mėlynųjų mundierių” gadynės stiliaus, — žvilgesys. Ir vis dėlto 
Vyskupų Rūmų architektūra liudija apie dar nesugadintą skonį, o jo meis¬ 
triškai apdorotas formas papildo platus, dar iš baroko paveldėtas, ritminės 
masių kompozicijos užsimojimas: trys sunkūs dviejų aukštų korpusai, apa¬ 
čioje sujungti dorėniškomis kolonadomis. Dar įspūdingesnis yra fasadas iš 
kiemo pusės ( 78 ), kur centrinis rūmų korpusas tarytum pravyra į erdvę 
blizgančia jonėniška viršutinio aukšto kolonada. 

Priešingame kiemo gale ( 79 ) vėl matome neoklasikų numylėtąjį dorėniškos 
šventyklos portiką: tai vad. Kordegardija, kurioje iš pradžių stovėdavo 
garbės sargyba, o nuo 1901 metų buvo patalpintas Muravjovo muziejus. 
Šiame dailiame statinėlyje nėra nieko monumentalaus: antikinės formos 
čia tapo nebe patetiško dievinimo, o estetinio pasimaginimo objektu; em- 
pirui čia rūpi nebe stilius, o „stilingumas”; žaisdamas dorėnišku stilium, jis 
pasistato prieš save tokią šventyklėlę ir gėrisi ja iš tolo, it grakščiu 
žaisleliu. 

Bet jausmo susmulkėjimas nekliudo architektoriui, planuojant erdvę, nesą¬ 
moningai vadovautis baroko dvasia: Vyskupų Rūmų kiemas, nors ir už akių 
sukomponuotas, priklauso prie gražiausių visame Vilniuje. Ypač žavingai 
atrodo jis žiūrint iš aukščiau — pav., priėjus per Aliumnato kiemą. Svaigi 
erdvės platybė yra puikiai uždaryta iš priešakio — Rūmų fasadu, iš šalių — 
ilgomis, neaukštomis kolonadomis ( 80 ). 

Sukurti XVIII ir XIX amžiuje labai gausūs neoklasiniai pastatai nė kiek 
neardo senojo Vilniaus harmonijos: atvirkščiai — jie be galo kilniai ir tak¬ 
tingai šliejasi prie jo gotinės ir barokinės architektūros. Antra vertus, nenu¬ 
galimoji miesto ir gamtovaizdžio įtaka, laikui bėgant, asimiliavo visus iš 
svetur įsibrovusius pašalinius intarpus. Taip ir peterburginis Stasovo empiras 
galop suaugo su Vilniaus miestovaizdžiu ( 79 ): viršum elegantiškai bliz¬ 
gančios baltitelaitės pseudoantikinės kolonados ritmiškai iškyla masyvūs 
aplinkinių namų šešėliai, o dar aukščiau, saulėtam danguje, žaidžia aikš¬ 
tingais baroko raštais Dominykonų bažnyčios viršūnės. Iš šešėlių ir šviesos, 
iš laisvos daugbalsės amžių ir formų samplaikos žvelgia į mus senovinio — 
amžinai jauno — Vilniaus paveikslas. 

TERMINU ŽODYNĖLIS 


A b s i d a — pusapvalė arba daugiakampė rytinės bažnyčios dalies (už didžiojo altoriaus) 
užbaiga. Bendresne prasme: skliautinė pusapvalio, o kai kada ir daugiakampio plano 
niša krikščionių bažnyčioje. 

Akantas — ornamentas, vaizduojąs dantytus, su užlenkta priekin viršūne, pietų augalo 
Acanthus mollis lapus. 

Antablementas — gulstinis kolonų arba piliorių perdengimas; susideda iš trijų 
dalių: architravo, gulinčio tiesiog ant kapitelių, frizo ir jį vainikuojan¬ 
čio karnizo. 

Arka (arba lankas) — lankinis sienos spragos arba dviejų skyrium stovinčių atramų 
perdengimas. Gotikoje dažniausiai buvo vartojama smailioji arka, laužtas aštriagalis 
puslankis. Gaubtinė arka (vok. Kielbogen arba Eselsrūcken) — smailioji arka, 
kurios šonai, einant nuo viršūnės žemyn, yra įlenkti; ji ypač dažnai pasitaiko vėly¬ 
bosios gotikos architektūroje. 

Arkada — eilė kolonų arba piliorių, sujungtų arkomis. Aklinoji arkada (arba arka- 
tūra) pritampa prie sienos paviršiaus plokščiu pagražinamuoju arba išskaidomuoju 
reljefu. 

A 11 i k a s — dekoratyvinė sienelė ant fasado, viršum karnizo; pridengia stogą; paprastai 
yra pagražinta reljefu. 

Baliustrada — architektūrinis pagražinimas neaukštos tvorelės pavidalo, sudarytas 
iš stulpelių, nešančių turėklus. 

Bazė — pamatas; išplėsta apatinė kolonos, pilioriaus arba piliastro dalis. 

Bazilika — pailgo plano bažnyčia su aukštesne bei platesne vidurine nava ir žemes¬ 
nėmis bei siauresnėmis šoninėmis navomis. 

Būgnas (arba tambūras) — cilindrinis arba daugiasienis kupolo pamatas. Jame įtai¬ 
somi langai vidaus erdvei apšviesti. 

Burės (pandantyvai arba trompai) — įgaubti trikampiai po kupolu, jo kvadratinio pa¬ 
grindo kampuose; įvykdo perėjimą iš kvadratinio plano į apvalų. 

Choras — rytinė bažnyčios dalis, paskirta dvasininkams, tarp skersinės navos ir 
absidos. 

Cokolis — architektūrinio statinio, kolonos arba statulos pamatas, papėdė. 

Fialas (arba pinaklis) — gotinėje architektūroje piramidalinė pastato dalių, ypač — 
kontraforsų, viršūnė. 

Freska — sieninė tapyba vandeniniais dažais ant šlapio tinko. 

Frizas — vidurinė antablemento dalis; šiaip — gulstinis ruožas, paprastai pagražintas 
reljefu arba tapyba. 

Frontonas — antikinėse šventyklose trikampė fasado viršūnė. Dekoratyvinis fronto¬ 
nas (arba pinjonas), tekste dažnai vadinamas skydu, — aukšta, plokščia sienelė, 
iškelta viršum kokios nors fasado dalies arba ant kurių kitų pastato dalių joms 
pagražinti arba stogui užmaskuoti. 

G u r t a s — siauras ruožas, prišlietas prie skliauto jam sustiprinti arba ryškiau iš¬ 
skaidyti. 

Halė — išplitęs vėlyboje gotikoje bažnyčios tipas; navos, priešingai negu bazilikoje, yra 
vienodo aukščio; skersinės navos paprastai nėra. 

Ikonografija — dailėje (tapyboje, skulptūroje) reiškia temų, siužetų, tipų ir jų 
prasmės bei kilmės tyrinėjimą; ikonografinis — liečiąs dailės kūrinio turinį, 
tematiką. 

Interjeras (pranc. intėrieur) — architektūroje vidaus patalpa, su įranga ir pagra¬ 
žinimais, kaipo tapybinė visuma. 

Iškyšulys (vok. Verkropfung, rus. raskrepovka) — būdinga barokinei architektūrai 
antablemento iškiša viršum kolonos arba piliastro; aplamai — bet kokia iškiša, atsi¬ 
radusi iš dirbtinio sienos pastorinimo. 

Kaneliūros — siauri, lygiagredški, statmeniniai (vertikalūs) grioveliai, pav., kolo¬ 
nos paviršiuje. 

Kapitelis — kolonos, pilioriaus arba piliastro viršutinė dalis, vainikas, ant kurio 
guldomas antablementas arba arkos pagrindas. 

Karnizas — atbraila; viršutinė antablemento dalis; prasiklšąs gulstinis ruožas, vai¬ 
nikuojąs sieną, langą, duris ir pan. 

Kartušas — dažnas baroko architektūroje pagražinimas; tai yra skydelis užlenktais 
kraštais, paprastai su voliutomis, o taipgi su lapų ir gėlių ornamentu pakraščiuose. 

Kolona — apskrita statmeninė atrama; paprastai turi bazę ir yra vainikuota kapiteliu. 

Kolonada — kolonų eilė. 

Konsolė — sienos iškiša, laikanti arką, karnizą, statulą ir pan.; dažnai esti pagražinta 
voliutomis. 

Kontraforsas — sienramstis; masyvi mūrinė atrama, priimanti ant savęs skliautų 
ir pačios sienos slėgį; Aukštojoje gotikoje kai kada būdavo statoma toliau nuo 
pastato išlaukėje ir sujungiama su siena arkomis; o kai kada būdavo dalinai įsprau¬ 
džiama į vidaus patalpą. 

Krabai — gotinėje architektūroje smulkūs pagražinimai, pumpurai, kuriais būdavo 
nusėti fialai. 

Kupolas — pusrutulinis skliautas. 

Lankas — architektūroje tas pat, kaip arka. 

L i z e n a (lotyniškai reiškia kastuvėlį) — siauras statmenims ruožas truputį prasikišąs 
iš sienos plokštumos. 

M e t o p a — dorėniškame frize stačiakampė plokštė tarp dviejų triglifų, lygi arba pagra¬ 
žinta reljefu ar tapyba. 

Modeliuotė — skulptūroje „lipdybos”, paviršiaus apdirbimo charakteris. 

Monochromija — vienspalviškumas. 

Nava (iš lot. navis — laivas) — išilginė bažnyčios vidaus patalpos dalis, nuo vakarinės 
sienos iki presbiterijos, arba tos pat patalpos dalis tarp dviejų eilių stulpų ar kolonų; 
abipus didžiosios (vidurinės) navos gali būti po vieną ar net po daugiau šoninių 
navų; esti dar skersinė nava (transeptas), kertanti didžiąją navą prieš chorą, ir 
aplinkinė nava (apėja), šoninių navų tęsinys aplink chorą. 

Obeliskas — architektūrinis pagražinimas aukštos, siauros piramidėlės pavidalo. 

Piliastras — statmeninė plokščia sienos iškiša, turinti, panašiai kaip kolona, kapitelį 
ir bazę. 

Piliorius — kvadratinės ar daugiakampės formos stulpas, kuris laiko skliautus, arba 
antablementą, arba arkų galus. 

Plastika — a) skulptūra; b) plastiniais menais kai kada vadinami erdviniai menai 
(architektūra, skulptūra, tapyba); c) plastišką charakterį (jo priešybė — tapybiš¬ 
kas) turi uždara, ryškiai apribota erdvinė forma su ryškia struktūra ir aiškiai 
išreikštu tūriu ar mase. 

PI ei n ai r (pranc. pažodžiu „pilnas oras”) —tapyba po atviru dangum, perduodanti 
daugiausia saulės Šviesos, oro, gamtos spalvų įspūdžius (ypač išplito Prancūzijoje 
paskutiniame XIX amžiaus trečdalyje). 

Polichromija — daugiaspalviškumas. 

Portalas — didelės, su didesne ar mažesne puošnybe aprėmintos durys. 

Portikas — atvira kolonada prie įėjimo. 

Postamentas — keturkampis pagrindas, ant kurio yra padėta statula. 

Presbiterija — bažnyčioje tas pat, kaip choras. 

Profilis — statmenas architektūros dalies piūvis. Tekste tuo vardu dažniausiai vadi¬ 
nama seka lygiagrečių griovelių bei iškilimų, iš kurių visumos yra sudaryta karnizo, 
pilioriaus briaunos, aprėminimo ir pan. dalių forma. 

Rakursas — tapyboje ir skulptūroje perspektyvinis daikto ar jo dalies sutrumpinimas. 

Reljefas — skulptūros rūšis; nestovi laisvai erdvėje, bet yra susieta su plokščiu dugnu 
(fonu), pav., su siena; platesne prasme — prasikišančių iš plokštumos (pav., iš 
fasado sienos) dalių visuma, o taipgi — didesnis ar mažesnis jų prasikišimo 
laipsnis. 

R o c a i 11 e (pranc. — kriauklynas, mažų akmenėlių krūva) — pagrindinis rokoko 
ornamento motyvas, kuris laisvai ir išmoningai jungia abstraktiškas lenktas formas 
su gėlėmis, lapais, kriauklėmis ir pan.; pasitaiko tai judriai išlankstytų aprėminimo 
fragmentų, tai nesimetriško kartušo pavidalu. 

Rus t u o t a s — taip sakoma apie išorinę pastato sieną, jeigu ji sudėta iš keturkampių 
lygių akmenų su pabrėžtinai pagilintomis tarpuakmenių fugomis arba iš „rustų”, 
t. y. akmenų su neapdirbta arba grubiai apskaldyta pavirše. 

Skliautas — a) lopšinis (arba bosinis) skliautas — puscilindrinis mūrinis archi¬ 
tektūrinės patalpos perdengimas; b) kryžminis skliautas yra sudarytas iš dviejų 
lopšinių skliautų susikirtimo; gaunasi įstrižai susikryžiuojančios briaunos; c) žvaigždė- 

tas, krištolinis ir pan. — vėlybosios gotikos skliautų formos su gausiomis sudėtingai 
ir smulkiai susikertančiomis briaunomis, turinčiomis daugiau tapybiškai dekoratyvinę 
negu konstruktyvinę reikšmę. 

Tektoniškas — ryškiai išskaidytas, konstruktyvus. 

Tempera — tapyba dažais, ištirpintais ne aliejuje, o dažniausiai kiaušinio baltyme; 
buvo išimtinai vartojama iki XVI amžiaus. 

Timpanas — trikampis frontono plotas, dažnai papuoštas reljefine skulptūra. 

Triglifas — dorėniškame frize stačiakampė plokštė, dviem grioveliais išskaidyta j tris 
statmeninius ruožus; triglifai kaitaliojasi su metopomis. 

Voliuta — spirališkai užriestas ornamentinis motyvas; barokinių bažnyčių fasaduose 
taip yra vadinama ir statmeninė plokštuma, jungianti frontoną su viršutiniu aukštu 
ir paprastai spirališkai suapvalinta apačioje ir viršuje. 



PAVEIKSLU SĄRAŠAS 


1. Vilniaus vaizdas nuo Rasų kapinių 

2. Gedimino kalnas 

3. Vilniaus bokštai 

4. Bažnyčios kalnų fone 

5. Bernardinų bažnyčia iš rytų 

6. Seni stogai, tolumoje šv. Kazimiero bažnyčia 

7. Šv. Igno gatvelė 

8. Ghetto vartai 

9. Pranciškonų bažnyčios portalas 

10. Šv. Mikalojaus bažnyčia 

11. Šv. Mikalojaus bažnyčios vidus 

12. Šv. Jono bažnyčios vidus 

13. Bernardinų bažnyčia 

14. Bernardinų bažnyčios rytinė pusė 

15. Bernardinų bažnyčios varpinė 

16. Bernardinų bažnyčios kiemas 

17. Bernardinų bažnyčios vidus 

18. Bernardinų bažnyčios krištoliniai skliautai 

19. Bernardinų bažnyčios zakristija 

20. Šv. Onos bažnyčia 

21. Šv. Onos bažnyčios rytinė pusė 

22. Šv. Onos bažnyčios fasadas 

23. Šv. Onos bažnyčios fasado fragmentas 

24. Šv. Onos bažnyčia (senas piešinys) 

25. Buv. Bazilijonų bažnyčios absidos 

26. XVI amž. namas Pilies gatvėje 

27. Aušros Vartų attikas 

28. Goštauto paminklas Katedroje 

29. Aušros Vartų Dievo Motina 

30. Šv. Mykolo bažnyčios vidus 

31. Šv. Mykolo bažnyčios fasadas 

32. Šv. Kazimiero bažnyčios vidus 

33. Universiteto didysis kiemas 

34. Popiežiaus aliumnato kiemas 



35. Šv. Kazimiero koplyčia Katedroje 

36. Šv. Kazimiero koplyčios fragmentas 

37. Šv. Teresės bažnyčios fasadas 

38. Šv. Petro ir Povilo bažnyčia 

39. Šv. Petro ir Povilo bažnyčios vidus 

40. Šv. Petro ir Povilo bažnyčios didžiosios navos siena 

41. Šv. Petro ir Povilo bažnyčios kupolo vidus 

42. Šv. Petro ir Povilo bažnyčia. Šv. Karių koplyčia 

43. Šv. Petro ir Povilo bažnyčia. Caritas 

44. Šv. Petro ir Povilo bažnyčia. Dvi Šventos moterys 

45. Šv. Petro ir Povilo bažnyčia. Šv. Marija Magdalena 

46. Šv. Petro ir Povilo bažnyčia. Šv. Marija Magdalena (fragmentas) 

47. Šv. Petro ir Povilo bažnyčia. Mergaitės galva 

48. Šv. Petro ir Povilo bažnyčia. Demonas 

49. Šv. Petro ir Povilo bažnyčia. Ornamentas 

50. Šv. Petro ir Povilo bažnyčia. Ornamentas 

51. Vad. Vytautinio Krucifikso galva (Katedroje) 

52. Šv. Jono bažnyčios varpinė 

53. Šv. Jono bažnyčios fasadas 

54. šv. Jono bažnyčios altoriai 

55. Šv. Teresės bažnyčia. Didžiojo altoriaus fragmentas 

56. Šv. Teresės bažnyčia. Vidaus fragmentas 

57. Dominykonų bažnyčia. Klausykla ir sakykla 

58. Dominykonų bažnyčia. Vargonų tribūna 

59. Dominykonų bažnyčia. Vargonų tribūnos šulai 

60. Dominykonų bažnyčia. Didysis altorius 

61. Dominykonų bažnyčia. Vaizdas aukštyn iš didžiojo altoriaus 

62. Šv. Kotrynos bažnyčia 

63. Šv. Kotrynos bažnyčia. Apvaizdos koplyčia 

64. Šv. Kotrynos bažnyčios fasadas 

65. Šv. Kotrynos bažnyčios fasado fragmentas 

66. Misionierių bažnyčia 

67. Misionierių bažnyčios bokštai 

68. Vizitiečių bažnyčia 

69. Buv. Bazilijonų vienuolyno vartai 

70. Universitetas. Observatorijos kiemas 

71. Universitetas. Observatorijos kiemas (frizo fragmentas) 

72. Katedra 

73. Katedra ir varpinė 

74. Katedra. Žvilgsnis pro kolonadą 

75. Katedros vidus 

76. Rotušė. Fasado fragmentas 

77. Rotušės kolonos. 

78. Vyskupų Rūmai. Kiemo fasadas 

79. Vyskupų Rūmai. Buv. Kordegardija 

80. Vyskupų Rūmai. Kiemo kolonada. 

1. VILNIAUS VAIZDAS NUO RASŲ KAPINIU 





2. GEDIMINO KALNAS 









4. BAŽNYČIOS KALNU FONE 























6. SENI STOGAI, TOLUMOJE ŠV. KAZIMIERO BAŽNYČIA 
























7. ŠV. IGNO GATVELĖ 





8. GHETTO VARTAI 








9. PRANCIŠKONU BAŽNYČIOS PORTALAS 





10. ŠV. MIKALOJAUS BAŽNYČIA 













































12. ŠV. JONO BAŽNYČIOS VIDUS 




















13. BERNARDINU BAŽNYČIA 













14. BERNARDINU BAŽNYČIOS RYTINĖ PUSĖ 




15. BERNARDINŲ BAŽNYČIOS VARPINĖ 
























16. BERNARDINU BAŽNYČIOS KIEMAS 

17. BERNARDINŲ BAŽNYČIOS VIDUS 












18. BERNARDINŲ BAŽNYČIOS KRIŠTOLINIAI SKLIAUTAI 



19. BERNARDINU BAŽNYČIOS ZAKRISTIJA 










20. ŠV. ONOS BAŽNYČIA 











21. ŠV. ONOS BAŽNYČIOS RYTINĖ PUSĖ 





































22. ŠV. ONOS BAŽNYČIOS FASADAS 


































































23. ŠV. ONOS BAŽNYČIOS FASADO FRAGMENTAS 






















































24. ŠV. ONOS BAŽNYČIA (SENAS PIEŠINYS) 














25. BUV. BAZILIJONU BAŽNYČIOS ABSIDOS 














27. AUŠROS VARTŲ A TUKAS 







28. GOŠTAUTO PAMINKLAS KATEDROJE 












29. AUŠROS VARTŲ DIEVO MOTINA 



30. ŠV. MYKOLO BAŽNYČIOS VIDUS 




































31. ŠV. MYKOLO BAŽNYČIOS FASADAS 







































33. UNIVERSITETO DIDYSIS KIEMAS 






34. POPIEŽIAUS ALIUMNATO KIEMAS 




35. ŠV. KAZIMIERO KOPLYČIA KATEDROJE 








36. ŠV. KAZIMIERO KOPLYČIOS FRAGMENTAS 

37. ŠV. TERESĖS BAŽNYČIOS FASADAS 
























39. ŠV. PETRO IR POVILO BAŽNYČIOS VIDUS 

40. ŠV. PETRO IR POVILO BAŽNYČIOS DIDŽIOSIOS NAVOS SIENA 














43. ŠV. PETRO IR POVILO BAŽNYČIA. CARITAS 









45. ŠV. PETRO IR POVILO BAŽNYČIA. ŠV. MARIJA MAGDALENA 







46. ŠV. PETRO IR POVILO BAŽNYČIA ŠV. MARIJA MAGDALENA (FRAGMENTAS) 












49. ŠV. PETRO IR POVILO BAŽNYČIA. ORNAMENTAS 








50. ŠV. PETRO IR POVILO BAŽNYČIA. ORNAMENTAS 

56. ŠV. TERESĖS BAŽNYČIA. VIDAUS FRAGMENTAS 






57. DOMINYKONU BAŽNYČIA. KLAUSYKLA IR SAKYKLA 













58. DOMINYKONU BAŽNYČIA. VARGONŲ TRIBŪNA 








59. DOMINYKONL] BAŽNYČIA. VARGONŲ TRIBŪNOS ŠULAI 






60. DOMINYKONU BAŽNYČIA. DIDYSIS ALTORIUS 


















61. DOMINYKO N Ų BAŽNYČIA. VAIZDAS AUKŠTYN IŠ DIDŽIOJO ALTORIAUS 


























63. ŠV. KOTRYNOS BAŽNYČIA. APVAIZDOS KOPLYČIA 





































































66. MIS10NIKRIU BAŽNYČIA 







67. MISIONIERIŲ BAŽNYČIOS BOKŠTAI 




















68. VIZITIEČIU BAŽNYČIA 












69. BUV. BAZILIJONU VIENUOLYNO VARTAI 

70. UNIVERSITETAS. OBSERVATORIJOS KIEMAS 



























♦ f 


VM. v t 

-- : -r- 


71. UNIVERSITETAS. OBSERVATORIJOS KIEMAS (FRIZO FRAGMENTAS! 












72. KATEDRA 


























73. KATEDRA IR VARPINĖ 

78. VYSKUPŲ ROMAI. KIEMO FASADAS 





















79. VYSKUPŲ ROMAI. BUY. KORDEGARDIJA 


























